ލޯކަލް ކައުންސިލް އިންތިޚާބާ ގުޅޭ ބިލް ފާސްކުރި ވޯޓުގައި ޖޭޕީން...\nސިއްހީ ކުއްލި ނުރައްކަލުގެ ހާލަތު އޮތްހާ ހިނދަކު އިންތިޚާބުގެ ކަންކަން ކުރިއަށް ގެންދަންވާނީ އެޗްޕީއޭގެ އިރުޝާދާއެކު ކަމަށް ބިލުގައި ބުނެފައިވޭ\nސަރުކާރު ކޯލިޝަނުގައި ހިމެނޭ ޖުމްހޫރީ ޕާޓީގެ އެއްވެސް މެމްބަރަކު އެބިލް ފާސްކުރަން ބޭއްވި ޖަލްސާގައި ބައިވެރިވެފައެއް ނުވޭ\nމި ބިލް ފާސްކުރަން އިދިކޮޅު ކޯލިޝަން ޕީޕީއެމް-ޕީއެންސީ މެމްބަރުންގެ ތެރެއިން ވޯޓު ދެއްވީ ޕީއެންސީގެ ނާއިބު ލީޑަރު އާދަމް ޝަރީފް އެކަނި\n19 ޖެނުއަރީ 2021 | އަންގާރަ 14:52\nއިދިކޮޅު ޕީއެންސީގެ ޕީޖީ ލީޑަރު އާދަމް ޝަރީފް އުމަރު ބިލް ފާސްކުރުމަށް ސަރުކާރު ބޭނުންވާ ގޮތަށް ވޯޓު ދެއްވި\nލޯކަލް ކައުންސިލް އިންތިޚާބުގެ ޚާއްޞަ ޤާނޫނު 2020ށް ހުށަހެޅި އިޞްލާޙު ގެނައުމުގެ ބިލު ކޮމިޓީން ގެނައި އިޞްލާޙުތަކާއެކު ރައްޔިތުންގެ މަޖިލީހުގެ އަންގާރަ ދުވަހުގެ ޖަލްސާގައި ފާސްކުރިއިރު، ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީން އެ ވޯޓުގައި ބައިވެރިވެފައެއް ނުވެއެވެ.\nއެ ބިލް ދިރާސާކުރި މަޖިލީހުގެ މިނިވަން މުއައްސަސާތަކުގެ ކޮމެޓީން ނިންމި ގޮތުގެ ރިޕޯޓް އަންގާރަ ދުވަހުގެ ރައްޔިތުންގެ މަޖިލީހުގެ ޖަލްސާއަށް ހުށަހަޅައި، އެ ބިލު ފާސްކޮށްފައިވަނީ 38 މެމްބަރުންގެ އިއްތިފާގުން ނެވެ. އެބިލު ފާސްކުރުމަށް ވޯޓު ދެއްވި މެމްބަރުންގެ ތެރޭގައި ހިމެނިވަޑައިގަންނަވަނީ، އެވޯޓުގައި ބައިވެރިވި އެމްޑީޕީގެ ޕާލަމެންޓްރީ ގްރޫޕްގެ މެމްބަރުންގެ އިތުރުން، އިދިކޮޅު ކޯލިޝަނުގެ ޕީއެންސީގެ ޕާލަމެންޓްރީ ގްރޫޕްގެ ލީޑަރު އާދަމް ޝަރީފް އާއި ވަކި ޕާޓީއަކަށް ނިސްބަތްވެވަޑައި ނުގަންނަވާ ވިލިމާލެ ދާއިރާގެ މެމްބަރު އަހުމަދު އުޝާމް އާއި ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲގެ އިތުރުން ތުލުސްދޫ ދާއިރާގެ މެމްބަރު އިބްރާހީމް ނަސީމްއެވެ.\n"ލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020"އަށް އިޞްލާޙު ގެނައުމުގެ އެ ބިލް ފާސްކުރި ޖަލްސާގައި ބައިވެރިވެ، އެ ބިލު ފާސްކުރަން ވޯޓު ދެއްވާފައި ނުވަނީ، ސަރުކާރު ކޯލިޝަނުގައި ހިމެނޭ އެމްއާރުއެމްގެ ރައީސް އަދި ކުރީގެ ރައީސް މައުމޫން އަބްދުލްޤައްޔޫމްގެ ދަރިކަނލުން، ޕީޕީއެމްގެ ނާއިބު ރައީސް މުހައްމަދު ޣައްސާނު މައުމޫނާއި ނައިފަރު ދާއިރާގެ މެމްބަރު އަހުމަދު ޝިޔާމާއި މަހިބަދޫ ދާއިރާގެ މެމްބަރު އަހުމަދު ތޯރިޤާއި ކުޑަހުވަދޫ ދާއިރާގެ މެމްބަރު އަދި އެމްޑީއޭގެ ނާއިބު ލީޑަރު އަހުމަދު އާމިރާއި މާވަށު ދާއިރާގެ މެމްބަރު މުހައްމަދު ސައީދުގެ އިތުރުން ފަރެސްމާތޮޑާ ދާއިރާގެ މެމްބަރު ހުސައިން މުހައްމަދު ލަތީފެވެ.\nއެ ބިލު ފާސްކުރުމަށް ބޭއްވި ޖަލްސާގައި ސަރުކާރު ކޯލިޝަނުގައި ހިމެނޭ، ޖުމްހޫރީ ޕާޓީގެ އެއްވެސް މެމްބަރަކު ބައިވެރިވެފައެއް ނުވެއެވެ.\nއެ ބިލަށް ގެނެސްފައިވާ މައިގަނޑު އިޞްލާޙަކީ، ލޯކަލް ކައުންސިލްތަކުގެ އިންތިޚާބުގެ ކަންކަން އަލުން ފަށާއިރު، ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ވެރިޔާ ޑިރެކްޓަރ ޖެނެރަލް އޮފް ޕަބްލިކް ހެލްތްގެ އިރުޝާދާއެއްގޮތަށް އިލެކްޝަންސް ކޮމިޝަނުން އިންތިޚާބުގެ ކަންކަން ކުރިއަށް ގެންދިއުމެވެ.\nރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމެޓީން އެކުލަވައިލާފައިވާ "ލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020"އަށް އިޞްލާޙު ގެނައުމުގެ ބިލުގެ ރިޕޯޓްގައިވާގޮތުން، އެގާނޫނުގައި 10 މެއި 2021ގެ ކުރިން އިންތިޚާބު ބާއްވަންޖެހޭނެ ކަމަށް ކުރިން ބުނެފައިވާ މާއްދާ ވެސް ވަނީ އިޞްލާޙު ކޮށްފައެެވެ. އެގޮތުން މިހާރު ގެނެސްފައިވާ އިޞްލާޙުގައި އެބިލުގައި އިންތިޚާބު ބާއްވަންޖެހޭ ވަކި ތާރީޚެއް ކަނޑައަޅާފައެއްް ނުވެއެވެ. އާންމު ސިއްޙަތުގެ ކުއްލި ނުރައްކަލުގެ ހާލަތު އޮތްހާހިނދަކު އިންތިޚާބު ބޭއްވުމުގެ ކަންކަން އިލެކްޝަންސް ކޮމިޝަނުން ކުރިއަށް ގެންދަން ޖެހޭނީ ޑިރެކްޓަރ ޖެނެރަލް އޮފް ޕަބްލިކް ހެލްތް ކަނޑައަޅާ ފިޔަވަޅުތަކާއި އުސޫލުތަކާއި އިރުޝާދުތަކާ އެއްގޮތްވާ ގޮތުގެމަތިން ކަމަށް އިޞްލާޙުކޮށްފައިވާ ބިލުގައި ބުނެފައިވެއެވެ.\nކޮމެޓީން ދިރާސާކޮށް ނިންމާފައިވާ ރިޕޯޓުގައި ބުނެފައިވާ ގޮތުން، ފަސްކުރެވިފައިވާ ލޯކަލް ކައުންސިލްތަކުގެ އިންތިޚާބު ބޭއްވުމަށްޓަކައި އިލެކްޝަންސް ކޮމިޝަނުން ކުރަންޖެހޭ މަސައްކަތްތައް "ލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020"އަށް މި ގެނެވޭ އިޞްލާޙުގެ ގެނައުމުގެ ޤާނޫނަށް އަމަލުކުރަން ފަށާތާ ގިނަވެގެން ހަތް ދުވަހުގެ ތެރޭގައި، އަލުން ފަށަންޖެހެއެވެ.\nމީގެއިތުރުން، އިލެކްޝަންސް ކޮމިޝަނުން އިންތިޚާބުގެ ކަންކަން އަލުން ފަށަންވާނީ، އެކަންކަން ފެށުމަށް ދުރާލާ ތާރީޚެއް ކަނޑައެޅުމަށްފަހުގައި ކަމަށް އިޞްލާޙު ގެނައުމުގެ ބިލުގައި ބުނެފައިވެއެވެ. އަދި އިންތިޚާބު ބާއްވާނެ ތާރީޚެއް އިލެކްޝަންސް ކޮމިޝަނުން ކަނޑައެޅުމާއެކު، ޑިރެކްޓަރ ޖެނެރަލް އޮފް ޕަބްލިކް ހެލްތް ކަނޑައަޅަންޖެހޭ އުސޫލްތައް، އިލެކްޝަންސް ކޮޮމިޝަނުން ކަނޑައަޅައި އެ ތާރީޚުން ފެށިގެން ހަތް ދުވަހުގެ ތެރޭގައި އެކުލަވާލައި، އާންމު ކުރަންވާނެކަމަށް ވެސް އިޞްލާޙު ގެނައުމުގެ ބިލުގައި ބަޔާންކޮށްފައިވެއެވެ.\nބިލުގައި އިތުރަށް ބުނެފައިވާގޮތުގައި، އިންތިޚާބު ބޭއްވުމަށް އިޢުލާނު ކުރުމަށްފަހު، އިންތިޚާބު ބޭއްވުމަށް ހުރަސްއެޅޭ ފަދަ ހާލަތެއް މެދުވެރިވެއްޖެނަމަ، އިލެކްޝަންސް ކޮމިޝަނުން ސަބަބު ބަޔާންކޮށް ރައްޔިތުންގެ މަޖިލީހަށް އަންގަންޖެހެއެވެ.


5  "އިމާމް މުޙައްމަދް ބިން ޢަބްދުލް ވަހާބްގެ ދެވަނަ ދަޥްރާ" ތިނަދޫގައި މި މަހު 18 އިން 21 އަށް ކުރިޔަށްދަނީ - Maktaba Salafiyyah Maldives - Connecting you to the Major Scholars of the Ummah\nނޮވެމްބަރ 14  "އިމާމް މުޙައްމަދް ބިން ޢަބްދުލް ވަހާބްގެ ދެވަނަ ދަޥްރާ" ތިނަދޫގައި މި މަހު 18 އިން 21 އަށް ކުރިޔަށްދަނީ\nލިޔެ ތައްޔާރުކުރީ: المَكْتَبَة السَّلَفِيَّة المَالدِيْفِيَّة. ކެޓަގަރީ ޚަބަރު\n"އިމާމް މުޙައްމަދު ބިން ޢަބްދުލް ވަހާބްގެ ދެވަނަ ދަޥްރާ" ތިނަދޫގައި އުސްތާޛް އަބޫ ޢައްމާރު އަބްދުލް ފައްތާޙް حفظه الله އާއިއެކު ނޮވެންބަރ 18 އިން 21 އަށް إن شاء الله ކުރިއަށް ގެންދާގޮތަށް ހަމަޖެހިފަވާކަން މި ދަޥްރާ އިންތިޒާމްކުރި ފަރާތްކަމުގައިވާ ތިނަދޫ ސަލަފީ ސެންޓާއިން ޢިޢުލާނު ކޮށްފި އެވެ.\nމި ދަޥްރާގައި ކިޔަވައިދިނުމަށް ހަމަޖެހިފައިވަނީ الشَّيْخُ صَالِح بن فَوْزَان الفَوْزَان حفظه الله ގެ ފޮތް ކަމުގައިވާ عقيدة التوحيد އެވެ. ތިނަދޫ އަދި ތިނަދޫގެ ކައިރި ރަށްތަކުގައި ދިރިއުޅޭ އެންމެހާ މުސްލިމް އަޚުންނާއި އުޚްތުން މި ދަޥްރާއިގައި ބައިވެރިވެ ފައިދާ ހާޞިލްކުރުމަށް މި ދަރުސް އިންތިޒާމްކުރާ ފަރާތުން ދަޢުވަތު އަރުވަ އެވެ. މި ދަޥްރާގެ ދަރުސްތައް ވަގުތުން (ސަލަފީ ރޭޑިއޯ އިން) ލައިވް ކުރާނެ އެވެ.\nދީނުގެ ޞައްހަ އަޤީދާ ފެތުރުމަށް ތިނަދޫ ސަލަފީ މަރުކަޒުން ކުރަމުން ގެންދާ މި ފަދަ މަސައްކަތުގައި ﷲ ބަރަކާތް ލައްވާށި އެވެ. وفقنا الله وإياكم لما يحبه ويرضاه من القول والعمل\nޚަބަރު: މި ކެޓަގެރީގެ އެހެނިހެން ލިޔުންތައް\n އަންނަ ޑިސެންބަރ މަހު އުސްތާޛް އަބޫ އަނަސް އާއި އުސްތާޛް ރިފާދު ޢިލްމީ ދަޥްރާއަކަށް އިންޑިއާ އަށް ވަޑައިގަންނަވަނީ إن شاء الله | 14 ނޮވެމްބަރ 2017\n އަށް ވަނަ ދަޥްރާ ޢިލްމިއްޔާ (އުސްތާޛް އަބޫ އަނަސް حفظه الله އެކީ) - ހދ. ކުޅުދުއްފުށީގައި މި މަހުގެ 9-12 އަށް ކުރިޔަށްދަނީ | 10 ނޮވެމްބަރ 2017\n އިމާމް މުޤްބިލްގެ ދަރިވަރު އައް-ޝެއިޚް ޔާސީން އަލް-ޢަދަނީ رحمه الله އަވަހާރަކޮށްލައިފި | 10 އޮކްޓޯބަރ 2017 | 10 އޮކްޓޯބަރ 2017\n އިސްލާމިކް ކޮންފަރެންސް: "ދަ ސުންނާ އިޒް ލައިކް ދަ އާރކް އޮފް ނޫޙް" ޔޫކޭގެ މަޝްޙޫރު ސަލަފީ ދާޢީ އަބޫ އިދްރީސް މުޙައްމަދު އެކުގައި ފަށައިފި | 23 ޖުލައި 2017\nއަލް-މަޝްޢަރު ޙައްޖު ޢުމްރާ އިން ރަމްޟާން މަހުގެ ޢުމްރާ ދަތުރުގެ ފުރުސަތު ހުޅުވާލައިފި | 23 މާރޗް 2017\n2017 އިގެ ޢުމްރާ ދަތުރު އަދި ސަޢުދީ ޢިލްމުވެރިންނާއި އެކު މަދީނާގައި ބާއްވާ ދީނީ ކޮންފަރެންސުގައި ބައިވެރިވުމުގެ ފުރުސަތު މަކްތަބާ ސަލަފިއްޔާއިން މިއަހަރުވެސް އާންމުކޮށް ހުޅުވާލައިފި | 14 ޖެނުއަރީ 2017\nމަކްތަބާ ސަލަފިއްޔާގެ ދަޢުވަތަކަށް ޔޫކޭގެ މަޝްޙޫރު ދާޢީ (أبو خديجة عبدالواحد) އަބޫ ޚަދީޖާ ޢަބްދުލް ވާޙިދު حفظه الله ރާއްޖެ ވަޑައިގެންފި | 29 ޑިސެމްބަރ 2016\nމަކްތަބާ ސަލަފިއްޔާގެ ދައުވަތަކަށް މަދީނާ ޔުނިވަރސިޓީގެ ޕްރޮފެސަރ ޑރ. ޢަބްދުﷲ ބުޚާރީ ރާއްޖެ ވަޑައިގަންނަވަނީ | 13 މެއި 2016\n2016 އިގެ ޢުމްރާ ދަތުރު އަދި ސަޢުދީ ޢިލްމުވެރިންނާއި އެކު ދަޥްރާ ގައި ބައިވެރިވުމުގެ ފުރުސަތު މަކްތަބާ ސަލަފިއްޔާއިން މިއަހަރުވެސް އާންމުކޮށް ހުޅުވާލައިފި | 06 ނޮވެމްބަރ 2015\nމީރާޘް ޕަބްލިކޭޝަންގެ އަލް އަޚް އައްބާސް އަބޫ ޔަހްޔާ حفظه الله މާލެ ވަޑައިގަންނަވައިފި -2ޖެނުއަރީ 2015 | 24 ފެބުރުއަރީ 2015\nއޮންލައިން ކިޔުންތެރިން: 30


އަންވަރު އިބްރާހީމް 06 January 2019, 14:54\n(29 ޑިސެމްބަރު 2018 އާ ގުޅޭ)\nކޮންމެ ދުވަހަކީ ވެސް އަހަރެންނަށް މުހިންމު ދުވަހެކެވެ. މުހިންމުވަނީ އަހަރެންގެ އުފާވެރި ޙަޔާތަށެވެ. އެ ހަޔާތުގެ މިސްރާބު ސީދާކޮށްދިން ސަމުގާއަކީ ކަޅުވަކަރު މިސްކިތެވެ. އަހަރެންގެ ދިރިއުޅުމުގެ ޚިޔާލު އުފަންވީ އެ މިސްކިތުގެ ހަރިންމަތެރެއިންނެވެ. ނަރީމާ އެކަން ދަތެވެ. އެކަން ގަބޫލުކުރިއެވެ. އެ ގަބޫލުކުރުމާއެކު އެއްވެސް ދުވަހެއް ވައްޓައިނުލައި ނަރީމާ އެ މިސްކިތް ކުނިކެހިއެވެ. މިސްކިތު ގޯތި ތެރޭ ހުރި އުނިމާގަހަށް ފެންދީހެއްދިއެވެ. އެ ގަހުން މާ ބިނދެ އޭގެ ވަސް ގެއާހަމައަށް ވެސް ގެނެސްދިނެވެ.\nފަހުން ފަހުން އަހަރެން ދާ ކޮންމެ ތަނަކުން އެވަސް ދުވާފަދައެވެ. ކޮޓަރި ތެރޭގައި ވެސް އެވަސް ހަރުލާފައި ހުންނަ ފަދައެވެ. އަހަރެންނަށް އެންމެ މީރުވަސް ދުވާ މަލަކީ އެއީއެވެ. މި ލޯބީގެ ހަނދާންތައް އާކޮށްދޭ ވަހަކީ ވެސް އެއީއެވެ.\nއަހަރެމެންގެ ހަޔާތަށް 36 އަހަރު ފުރުނު ދުވަހެވެ. އުފާވެރި ހަނދާންތަކެއް އާލާކުރަމުން ދިޔަ ވަގުތެކެވެ. ނަމަވެސް ދެ މީހުންނަށް ވެސް ތިބެވުނީ ހުއްޓުން އަރާފައެވެ. ދެން ހަދާނެ ގޮތެއް ނޭނގިފައެވެ. އެތައް ހަނދާންތަކެއް ގުޅިފައިވާ މިސްކިތް އެހެން ތަނަކަށް ބަދަލުކުރާ ވާހަކަ ކަންފަތުގައި ޖެހުމުން ހީވީ ގައިން ބައެއް މަދުވިހެންނެވެ. ދިރިއުޅުމުގެ 36 އަހަރުގެ މާޒީން ބައެއް ގެއްލުނު ހެންނެވެ. ވީވެސް އެހެންނެވެ. ނަރީމާގެ މަސައްކަތުން ބައެއް ގެއްލުނީއެވެ. އާދަކޮށް ކޮންމެ ދުވަހެއްގެ ހެނދުނު މިސްކިތް ދޮށަށް ދިޔަ ދިއުން ނިމުމަކަށް އައީއެވެ.\nނަމަވެސް ކޮންމެ ދުވަހެއްގެ ހެނދުނު ހައެއް ޖަހާއިރު އެ މިސްކިތް ފެންނަ ހިސާބަށް ނަރީމާ ދެއެވެ. އެތަނަށް ގެންނަމުންދާ ބަދަލުތައް ބަލައެވެ. އެ ބަދަލުތަކުން ނަރީމާގެ ހިތުގެ ލޯބީގެ ދޮންވެލި ތުނޑިއަށް ބިންދަމުން ދިޔައީ އޭގެ ކުރިން ދުވަހަކުން ވެސް ޖަހާފައި ނުވާފަދަ ބޮޑެތި ރާޅުތަކެކެވެ. އެ ރާޅުތަކުގެ ގަދަ އޮޔާއެކު ދުލުން ބޭރުވަމުން ދިޔައީ ހުއްޓުމެއް ނެތް ޝަކުވާތަކެކެވެ. އެ ޝަކުވާތަކުގެ އަޑު އަހަނީ އަހަރެންނެވެ. އެ މިސްކިތް އެތަނުން ނެގީ ކީއްކުރަން ހެއްޔެވެ؟ އެތައް އަހަރެއް ވެފައިވާ އެ ބިނާ އެހެން ރަށަކަށް އެ ގެންދަނީ ކީއްވެ ހެއްޔެވެ؟ އެއީ ކާކުގެ ޚިޔާލެއް ހެއްޔެވެ؟ އެ މިސްކިތް އެތާ ބަހައްޓައިގެން އެ ކުރާކަމެއް ނުކުރެވޭ ހެއްޔެވެ؟ އެ މިސްކިތް ކުރީ ކޮން އުނދަގުލެއް ހެއްޔެވެ؟ ކަމެއް ވާއިރަށް އެ މިސްކިތް ނަގަން އެ އުޅެނީ ކީއްވެ ހެއްޔެވެ؟ އެތައް ފަހަރަކު ތަކުރާރު ކުރަމުން ދިޔަ ސުވާލުތަކަށް ދޭނެ ޖަވާބެއް އަހަރެންނަކަށް ނުހޯދުނެވެ. އެ ސުވާލުތަކުން އަހަރެންގެ ލޮލަށް ޖަމާކޮށްދިނީ ކަރުނައެވެ. އެއީ މާޒީގެ އެތައް ހަނދާންތަކެއް ގެނެސްދިން ކަރުނައެވެ. އެއިން ކޮންމެ ތިއްކެއްގައި ވަނީ އަހަރެމެންގެ ލޯބީގެ ނިޝާންޖަހާފައެވެ. އެ ނިޝާން ފެންނަ ކޮންމެ ފަހަރަކު އަހަރެންނަށް ވެސް ރޮވެއެވެ. ގިސްލެވެއެވެ. އެކަމަކު ކުރާނީ ކީއް ހެއްޔެވެ؟ ނަރީމާއަށް ވިސްނައި ދޭނީ ކިހިނެއް ހެއްޔެވެ؟\nނަރީމާގެ ޝަކުވާތައް އިތުރުވެ އެ ވޭނީ ސަކަރާތުގައި ނަރީމާ މި ދުނިޔެއާ ވަކިވިއެވެ. ވަކިވީ ކަޅުވަކަރު މިސްކިތް އެންމެ ފަހުން ބަހައްޓާފައި ހުރި ތަނުން ނެގުމުން، ލިބުނު ހިތާމައިގައޭ ބުނާކަށް ނޭނގެއެވެ. އެނގޭކަމަކީ އެ ތާރީޚީ ތަރިކައަކީ ނަރީމާގެ ލޯބީގެ ރަމްޒެއްކަމެވެ. އެކަމުން ނަރީމާއަށް ލިބުނު ނުތަނަސްކަމަކީ ބޮޑުވެގެންވާ ވޭނެއްކަމެވެ. ދިރެމުންދިޔަ ލޯބީގެ ރަމްޒެއް ކުއްލިގޮތަކަށް ވީނުވީއެއް ނޭނގި ދިއުމުން ނަރީމާގެ ހަވާސް ތެޅިގަތްކަމެވެ. އެ ހަށިގަނޑުގެ ހުވާސް ހުއްޓުވިކަމެވެ. އެ ވަކިވުމުގެ ވިހައިގެ އަސަރު އަހަރެންގެ ހަށިގަނޑަށް ވެސް ކުރިކަމެވެ.\nޓީވީން ލައިވްކުރަމުން ދިޔަ ޕްރޮގުރާމް ނިމިގެން ދިޔައީ ޚިޔާލުގެ މާޒީއަކަށް އަހަރެން ގަންބާލާފައެވެ. އަދިވެސް ވިސްނެނީއެވެ. އެ ޚިޔާލުތަކުން ނުކުންނަން ބޭނުން ނުވަނީއެވެ. އަހަރެންނަށް ވެސް އަހަރެންގެ ޚިޔާލު ފާޅުކުރެވޭނެއެވެ. އެ މިސްކިތް ބަހައްޓާނެ ތަނަކާމެދު ޚިޔާލު ހުށަހެޅޭނެއެވެ. އެ ނިޔަތުގައި އަހަރެން ލިޔަންފެށީ ސިޓީއެކެވެ.\nހެރިޓޭޖް މިނިސްޓަރ ޔުމްނާ މައުމޫނަށް\nތިޔަ ފެއްޓެވީ ގައުމީ މަސައްކަތްޕުޅެކެވެ. ބައްޕާފުޅު ވެރިކަމަށް ވަޑައިގެން ކުރެއްވި ފުރަތަމަ މަސައްކަތްޕުޅަކީ ވެސް ތިޔައެވެ. މި ފަހަރު ވެސް ކުރައްވަން ޖެހިވަޑައިގެންނެވި ފުރަތަމަ ކަމަކީ ތިޔައެވެ. ތިޔަ ކުރައްވާ މަސައްކަތްޕުޅަށް ޝުކުރާއި ތަޢުރީފު ހައްގެވެ. މިހިތަށް ވެރިވާ އިހުސާސްތައް ނުހަނު މައްޗެވެ.\nމިނިސްޓަރެވެ. ތިޔަ ކަޅުވަކަރު މިސްކިތް އަޅުގަނޑަށް ވަރަށް ޚާއްޞައެވެ. ޚާއްޞަވީ އެ ބިނާއާ އަޅުގަނޑުގެ ޙަޔާތާ ވެސް ގުޅިފައިވާތީއެވެ. އަޅުގަނޑުގެ ދިރިއުޅުމުގެ ދަތުރު އެ މިސްކިތުން ފެށިފައިވާތީއެވެ. މިސްކިތް އެންމެ ފަހުން ބެހެއްޓި ތަނުގައި ބެހެއްޓީއްސުރެ ފާއިތުވީ ކޮންމެ އަހަރެއްގެ ކޮންމެ ދުވަހަކު ފަސް ފަހަރު އެ މިސްކިތަށް އަޅުގަނޑު އެރީމެވެ. އެއްވެސް ނަމާދެއް ނާޅަމެވެ. ކޮންމެ ދުވަހަކު އަޅުގަނޑުގެ އަންހެނުން އެ މިސްކިތު ގޯތި ތެރެ ކުނިކެހިއެވެ. އެއްވެސް ދުވަހެއް ވައްޓައެއް ނުލައެވެ. މިދައްކަނީ 13140 ދުވަހުގެ ވާހަކައެވެ. 36 އަހަރުގެ މާޒީގެ ވާހަކައެވެ. ނަމަވެސް އެއީ މާޒީއެވެ. އެ މާޒީން މިއަދު ލޮލަށް ޖަމާވަނީ ކަރުނައެވެ. އެ ހަނދާންތަކުން ހިތަށް ވެރިވަނީ ބުނެދޭން ނޭނގޭ ފުން އިހުސާސެކެވެ. އެ އިހުސާސްތަކުން ޒަޚަމު ނުވާ، އޭގެ ތަދުން ވޭންނާޅައި އެންމެ ގުނަވަނެއް، އެންމެ ނާރެއް ވެސް މިހަށިގަނޑަކު ނުވެއެވެ.\nމިނިސްޓަރެވެ. އެ މައުޟޫ ބޭއްވީމެވެ. ނަމަވެސް ކަޅުވަކަރު މިސްކިތުގެ ވާހަކަ ބޭއްވޭކަށް ނެތެވެ. އެ ބިނާ ހުންނަން ޖެހޭނީ މާލޭގައެވެ. ފުރަމާލޭގައެވެ. އެ ބިނާ ނިސްބަތްވާ ބިމުގައެވެ. އޭގެ އުފަން ފަސްގަނޑުގައެވެ. އެ މިސްކިތްދެކެ، މާލޭގެ މި ފަސްގަނޑު ލޯބިވާ ވަރަށް ލޯބިވާނެ އެހެން ފަސްގަނޑެއް މި ރާއްޖެއަކު ނޯންނާނެއެވެ. އެ މިސްކިތާ ގުޅިފައިވާ އެހެން ބަޔަކު ވެސް ނުތިބޭނެއެވެ. އެ ތަރިކައިގެ ހަގީގީ އިހުސާސް ކުރެވޭނެ އެހެން ހިތްތަކެއް އެހެން ރަށްތަކަކުންނެއް ނުލިބޭނެއެވެ. ތަރިކައިގެ އިހުސާސަކީ ތަފާތު އިހުސާސެކެވެ. ތަރިކަ ދިރުވުމަކީ އޭގެ އިހުސާސް ދިރުވުމެވެ. ހަގީގަތް ދިރުވުމެވެ. އެ ހަގީގަތް ނީލަންކިޔާކަށް ނުޖެހެއެވެ. އެހެން ރަށެއްގެ މާއްދީ ވިސްނުމެއްގެ އޮށަކަށް އެ މިސްކިތް ހަދާކަށް ވެސް ނުޖެހެއެވެ. އެ މިސްކިތަށް ކުރެވުނު ވަރު ކުޑައެއް ނޫނެވެ. އެއްފަހަރު އޭގެ އަމިއްލަ ވަޒަނުން ވެސް ނެރެލެވިއްޖެއެވެ. ދެވަނަ ފަހަރަށް ވެސް ފުރުޞަތު ހުޅުވައިލެވިއްޖެއެވެ. ގުދުރަތުގެ ފުރިހަމަ އަތަކުން އެ ބިނާ އެ ހިމާޔަތް ކުރައްވަނީ ފަހެ ކީއްވެ ހެއްޔެވެ؟ ބޭނުން ތަނަކު ރާވާލެވޭ ގޮތަށް ހިމުން ކީލީގެ ކަޅުވަކަރުން ހަދާފައިވާ އެ ތަރިކައަށް އިހުމާލު މި ވަނީ ކޮން ސަބަބަކާ ހުރެ ހެއްޔެވެ؟\nދެރައެވެ. ވަރަށް ދެރައެވެ. މި މާލެއިން ބޭރަށް ކަޅުވަކަރު މިސްކިތް ހިނގައިދާނެތީ ކަންބޮޑުވެއެވެ. މިއީ ނާތަހުޒީބު ވިސްނުމެއް ނޫނެވެ. އަމިއްލަ އެދުން އިސްވެފައިވާ ވިސްނުމެއް ވެސް ނޫނެވެ. އެ މިސްކިތް މިއަދު އެ ރޮނީ ރެފިއުޖީއެއްގެ ދަރަޖަ ލިބިފައިވާތީއެވެ. އޭގެ ގުނަންތައް ވަކިވަކިކޮށް ބައިބައިކޮށްފައިވާތީއެވެ. އޭގެ މާހައުލުން ބޭރުކޮށްފާނެތީއެވެ. އެގޮތަށް މިންވަރުވެގެން ނުދިއުމަކީ އަޅުގަނޑުގެ އެދުމެވެ.\nސިޓީގެ ފަހު ޖުމުލައާ ހަމައަށް ދެވުނު އިރު އަހަރެންގެ އަތުގައި އޮތް ގަލަން ދޫވާހެން ހީވިއެވެ. ހާސްވާ ގޮތް ވީއެވެ. ހިތުގެ ތެޅުން އަވަސްވެ ނޭވާލާން އުނދަގޫވީއެވެ. ނަރީމާގެ މަތިން މާ ބޮޑަށް ހަނދާންވީއެވެ. އޭނާ އައިސް ބުނާ ކަހަލައެވެ. އަންނާށެވެ. ތިޔަ ތަނުގައި ހުރުމުގެ މާނައެއް ނެތެވެ. ލިބޭނެ އުފަލެއް ނޯންނާނެއެވެ. ހޯދޭނެ މޮޅުތަކެއް ނުހުންނާނެއެވެ. ތެދެކެވެ. ހިތް އެ ބުނަނީ ވެސް ރަނގަޅު ވާހަކަތަކެކެވެ. ނަމަވެސް ނަސީބަކީ ވެސް ނިޢުމަތެއްކަން ގަބޫލުކުރަން ޖެހެއެވެ. މިންވަރަށް އީމާންވާން ވެސް ޖެހެއެވެ. އަހަރެންނަށް ނަރީމާ ލިބުނެވެ. އެކުގައި 36 އަހަރު ފިސާރި ލޯބިން ހޭދަކުރެވުނެވެ. ނަރީމާގެ ދުނިޔޭގައި ކޮންމެ ދުވަހަކު އުނިމަލުގެ ވަހުން އަހަރެންގެ ރޫހު ތާޒާ ކޮށްދިނެވެ. އެ ހުރިހާ ކަމެއް ގުޅިފައިވަނީ ކަޅުވަކަރު މިސްކިތާއެވެ. މިއަދު އެ މިސްކިތް ބަހައްޓާން އަހަރެން އެދެނީ ސަލްޓަންޕާކު ތެރޭގައެވެ. ކުރިންވެސް ހުރި ތަނުގައެވެ. ހަމަ އެގޮތަށެވެ. އެއީ އަހަރެންގެ ލޯބީގެ ވެސް ރަމްޒެކެވެ.


Fried chicken maa ginain kaakah nuvaane | Mihaaru\nފްރައިޑް ޗިކެން ކޮންމެ ދުވަހަކު ކާކަށް ނުވާނެ.\n28 ޖެނުއަރީ 2019 - 07:30\nބީއެމްޖޭ ޖާނަލްގައި ޝާއިއުކޮށްފައިވާ ދިރާސާ ރިޕޯޓުގައި ބުނި ގޮތުގައި ކޮންމެ ދުވަހަކު އެއް ފަހަރު ނުވަތަ އެއަށް ވުރެ ގިނައިން ފްރައިޑް ޗިކެން ކެއުމުން ސިއްހަތަށް ނުރައްކާ އިތުރުވެ އެވެ. އަދި ފިރިހެނުންނަށް ވުރެ، މީގެ ނުރައްކާ ބޮޑީ އަންހެނުންނަށެވެ. ކޮންމެ ދުވަހަކު ފްރައިޑް ޗިކަން ކާ އަންހެނުންގެ އުމުރު ކުރުވުމުގެ ފުރުސަތު 13 ޕަސެންޓަށް އޮވެ އެވެ.\nހަމަ މިއާ އެކު ކަނޑު މަހުގެ ބާވަތްތަކާއި ޝެލްފިޝް ވެސް ފްރައިކޮށްގެން ކާ ނަމަ ދިމާވާ ސިއްހީ މައްސަލަތަކާ އެކު އަންހެނުންގެ އުމުރު ކުރުވުމުގެ ފުރުސަތު7ޕަސަންޓްގައި ހުރި ކަމަށް ދިރާސާ އިން ދައްކަ އެވެ.\nއޭގައި ފާހަގަކޮށްފައިވާ އެއްވެސް ބާވަތެއްގެ މަހެއް ފްރައިކޮށްގެން ނުކާ އަންހެނުންނަށް ދިމާވާ ސިއްހީ މައްސަލަތައް މަދެވެ. އެހެންވެ ދިރާސާ ހެދި ޓީމުން ވަނީ ފްރައިކޮށްގެން އެއްގަމާއި ކަނޑުމަހުގެ ބާވަތްތައް ބޭނުން ކުރި ނަމަވެސް، އެ ބޭނުންކުރާ މިންވަރު ލިމިޓް ކުރަން އިރުޝާދު ދީފަ އެވެ.\n"ދިގު މުއްދަތަކަށް ބަލާ ކަމަށް ވަންޏާ ފްރައި ކުރި ކާނާތަކަކީ ސިއްހަތަށް އެހާ ރަނގަޅު އެއްޗިއްސެއް ނޫން،" ދިރާސާ ހެދި އަޔޯވާ ޔުނިވަސިޓީގެ އެސިސްޓަންޓް ޕްރޮފެސަރު ވެއި ބާއޯ ވިދާޅުވި އެވެ.\nމީގެ ކުރިން ހަދާފައިވާ ދިރާސާއަކުން ދައްކާ ގޮތުގައި ފްރައި ކުރި ކާނާ ބޭނުންކުރުމަކީ ޓައިޕް2ޑައިބެޓީޒް އާއި ހިތުގެ ބަލިތަކަށް ވެސް މަގުފަހި ކުރުވާ ކަމެކެވެ.\nދެހާސް ސަތާރައިގައި ހެދި ދިރާސާއެއްގައިވާ ގޮތުން ހަފުތާއަކު ދެ ދުވަހު ނޫނީ އެއަށް ވުރެ ގިނައިން ފްރައިޑް އަލުވި ކެއުމަކީ ވެސް ކުރިމަތިވާ ސިއްހީ މައްސަލަތަކާ އެކު އުމުރު ކުރުވެދާނެ ކަމެކެވެ.\nއިތުރު ލިޔުންތައް ސިއްހަތު އަންހެނުން ދިރާސާ


Lolu ge faruvaa dhey center eh Hulhumale' hospital gai hulhuvaifi\nލޮލުގެ ފަރުވާދޭ ސެންޓަރެއް ހުޅުމާލޭ ހޮސްޕިޓަލުގައި ހުޅުވައިފި\nހުޅުމާލެ ހޮސްޕިޓަލުގައި ޗައިނާއިން ގާއިމުކޮށްދިން ސެންޓަރުގައި މީހުނަށް ފަރުވާ ދެނީ -- ފޮޓޯ: ޗައިނާ ސަފީރު\nޗައިނާ ސަރުކާރުގެ އެހީގައި ހުޅުމާލެ ހޮސްޕިޓަލު ގާއިމު ކުރި ލޮލުގެ ބަލިތަކަށް ފަރުވާ ދޭ ސެންޓަރު އިއްޔެ ހުޅުވައިފި އެވެ.\nރާއްޖެއަށް ޗައިނާއިން ކަނޑައަޅުއްވާފައި ހުންނަވާ ސަފީރު ޒާން ލިއޮން ކުރެއްވި ޓްވީޓެއްގައި ވިދާޅުވީ އެ ސެންޓަރު އިއްޔެ ހުޅުވައި ފަރުވާ ދޭން ފަށާފައިވާ ކަމަށް އެ ސެންޓަރުގައި އިސްވެ މަސައްކަތް ކުރައްވާ ޑެ. ޗެން ވެއިރޮންގެ ފަރާތުން އެނގިވަޑައިގެންފައިވާ ކަމަށެވެ.\nފުރަތަމަ ދުވަހު ވެސް 30 ސާޖަރީއެއް ކޮށްފައިވާ ކަމަށް އޭނާ ވިދާޅުވެފައި ވެއެވެ.\nޑރ. ޗެން ވެއިރޮންގް އަކީ ލޮލުގެ ފަރުވާ ދިނުމުގައި މަސައްކަތް ކުރައްވާތާ 30 އަހަރަށްވުރެ ގިނަ ދުވަސްވީ އެ ދާއިރާގެ މަޝްހޫރު އަދި ތަޖުރިބާކާރު ޑޮކްޓަރެކެވެ. ޗައިނާ އެމްބަސީން ބުނި ގޮތުގައި ލޮލުގެ 100،000 އަށްވުރެ ގިނަ އޮޕަރޭޝަން އޭނާ ވަނީ މިހާތަނަށް ކޮށްފަ އެވެ.\nޗައިނާ ސަރުކާރުގެ އެހީގައި ހުޅުމާލެ ހޮސްޕިޓަލުގައި ހުޅުވި އެ ސެންޓަރުން ލޮލުގެ ފުސްކެހުމާއި، ގްލައުކޯމާ، ހަކުރު ބަލީގެ ސަބަބުން ލޮލަށް ލިބޭ ގެއްލުންތަކާއި ލޮލުގެ ކޮއިގެ ތަފާތު ބަލިތަކާއި އައިނުގެ ނަންބަރު ނަގައިދޭނެ އެވެ.\nހުޅުމާލެ ޗައިނާ ދިވެހި ރާއްޖެއާ ޗައިނާގެ ގުޅުން\nއަލަށް އެޅި ޗައިނާ ފްލެޓުތައް އިންސްޕެކްޓު ކުރަނީ


Hashigandu Biya Dhemafiringe Hayaaiy Badhal Kolli "Libey" Ge Hot Chocolate! - Vaguthu\nދިވެހިންގެ ކެއުމުގެ އާދަތައް އޮންނަ ގޮތުން ބަނޑެއްލުމަކީ އާއްމު ކަމެކެވެ. އަހަރެމެންގެ ތެރެއިން ކޮޮންމެ މީހަކީވެސް އެމީހެއްގެ އަމިއްލަ ހަށިގަނޑު ރީއްޗަށް ބެހެއްޓުމަށް ބޭނުންވާ ބައެކެވެ. ބަނޑެއް ލުމުން ހިކެން ބޭނުންވެއެވެ. ނަމަވެސް ގިނަ ފަހަރަށް ބަނޑު ހިންދަން މަސައްކަތް ކުރަނީ ބޮޑު ބަނޑެއް ލާފަހުންނެވެ. ބަނޑާ ހެދި މީހާއަށް އެކި އުނދަގޫތައް ވާން ފެށުމުންނެވެ. މި ބަނޑު ހިންދަން އެކި މީހުން ދަތުރު ކުރަނީ އެކި މަގުންނެވެ. ހިޔާރު ކުރަނީ އެކި "އޮޑި"އެވެ. ހިކެން އެއްބަޔަކު ޖިމްއަށް ދެއެވެ. އަނެއްބަޔަކު ކަރަސްތަަށް ނިކުމެއެވެ. އެކަމަކު މި ދެމަފިރުން އެކުުގައި މަހެއް ތެރޭ ބޮޑު ތަފާތެއް ދައްކުވާދިނީ ގޭގައި ތިބިގެންނެވެ. އަނގަޔަށް މީރު ލޭންސްލޭ "ހޮޓް ޗޮކްލެޓް" ބޮއެގެންނެވެ.\nލިބޭއިން ރީޓެއިލް ކުރާ ލޭންސޭ ކޮފީގެ ބަދަލުގައި މި ދެމަފިރިންނަށް މީރުވީ ހޮޓް ޗޮކްލެޓެވެ. ހޮޓް ޗޮކްލެޓް ބޭނުން ކުރާތާ މަހެއް ވީއިރު މި ދެމަފިރިންގެ ހަށިގަނޑަށް ބޮޑެތި ބަދަލުތަކެއް އައިސްފައިވެއެވެ. ދެ ލޯ ކުޑަވާ ވަރަށް ކޮލަށް އަރާފައިވާ މަސްތައް ހިނދި މޫނުމަތީގެ ބައްޓަން ރީތިވިއެވެ. ފުފި އަރާފައިވާ ބަނޑު ވަރަށް ބޮޑަށް ހިނދުނެވެ. ދަތްދޮޅި އާއި ކަރު ވަކިނުކުރެވޭވަރަށް އަރާފައިވާ މަސްތައްވެސް ދިޔައެވެ. ގޭގައި ތިބެގެން މަހެއް ތެރޭގައި ކުރި މި ދަތުރުން ލިބުނު ފޮނި ނަތީޖާ އެ ދެމަފިރިން "ވަގުތު" އާ ހިއްސާކުރިއެވެ. ސަރުކާރުގެ އިސް މަގާމެއް ފުރުވަމުންދާ މި ދެމަފިރިން މި ވާހަކަތައް ހިއްސާ ކުރީ ނަން ނުޖެހުމަށް ޝަރުތުކޮށެވެ.\nއެތަނުން އެކަކު ކިޔައިދިން ގޮތުން ފިރިމީހާގެ ބަނޑާއި އޭނާގެ ބަނޑުު ހުރީ އެއްވަރަކަށެވެ. ގާތުގައި ތިބޭއިރު "ބަނޑުބޮޑީ ކާކުކަން އޮޅޭނެ ކަމަށް" ބުންޏެވެ. ވިހައިގެން ދެއަހަރު އަހަރެއް ވީއިރުވެސް އޭނާގެ ބަނޑު ނުހިނދި، ދުވަހެއް ދުވަހަށް ހަށިގަނޑު ބިޔަވަމުން ދިޔަ ކަމަށްވެއެވެ. ނަމަވެސް އެކަމަށް އޭރު އެއްވެސް ފަރުވަލެއް ނެތެވެ. ދެ މީހުންނަށް ރަނގަޅު އާމްދަނީއެއް ލިބޭތީ އެކި އެއްޗެހި އޯޯޑަރުކޮށްގެން ގެނެސް ކައި އުޅެއެވެ. ކެއުމުގައި ހައްދެއް ނޯންނަ ކަމަށްވެއެވެ. މަހަކަށް ފަހު މަހެއް ދިޔައީ ހަށިގަނޑު ބިޔަވެ، ބަނޑު ބޮޑުވަމުންނެވެ. އެކަމަކު ހިކެން އެއްވެސް ހިޔާލެއް ފިކުރެއް އޭރު ނުގެންގުޅެއެވެ.\nލޯބިން ދުވަސްތައް ގުނަމުން ދިޔަ މި ދެމަފިރިންގެ ހަށިގަނޑު ބިޔަވެ އާދަޔާ ހިލާފަށް ފަލަވުމުން އެކި އުނދަގޫތަކާއި ކުރިމަތިލާން ފެށީ މިއަހަރުގެ މާޗް މަހުން ފެށިގެން ކަމަށްވެއެވެ. އޭނާ ކިޔައިދިން ގޮތުން އެ އުނދަގޫތައް ވާން އެންމެ ފުރަތަމަ ފެށީ ދެމަފިރިކަމުގެ ގުޅުން ހިންގަން އުޅޭއިރުއެވެ.\nއެ ހިސާބުން ދެމަފިރިން ހިކެން އަޒުމް ކެނޑައެޅިއެވެ. ނަމަވެސް ކޮވިޑާ ގުޅިގެން އަޅާފައިވާ ފިޔަވަޅުތަކުގެ ސަބަބުން ޖިމްތައް ހުރީ ބަންދުކޮށްފައެވެ. ހަލުވިކަމާއެކު މި ބަލިމަޑުކަން ފެތުރެމުން ދާތީ ކަސްރަތަށް ދިއުންވެސް ރައްކާތެރި ނުވުމުން ގޭގައި ތިބިގެން ހިކޭނެ ގޮތަކާއި މެދު އެ ދެމަފިރިން ވިސްނަމުން ދިޔައެވެ.\nލިބޭގެ ހޮޓް ޗޮކްލެޓްގެ ހަބަރެއް އެ ދެމަފިރުންގެ ލޮލުގައި އަޅައިގަތީ ނިމި ދިޔަ ރޯދަމަހުގެ ތެރޭގައެވެ. އަޖުމަ ބަލާލުމަށް އޭގެ ދެތިން ފޮށި ގަނެގެން ބޭނުން ކުރަން ފެށީ ކަމަށް އެކަކު ކިޔައިދިނެވެ. ބަނޑުހައިވާ އިރަށް ހޮޓް ޗޮކްލެޓެއް ގިރައިގެން ބޯ ކަމަށް ވެއެވެ. އެހެން ގޮސް ހޮޓް ޗެކްލެޓް އެކަނި ބޭނުން ކުރާތާ ހަފްތާއެއް ވެގެން ދިޔައިރު ހަށިގަނޑަށް ވަރަަށް ބޮޑު ލުޔެއް ލިބިގެން ދިޔަކަން އޭނާ ފާހަގަކުރިއެވެ.\n"އަޅުގަނޑުމެން ދެމީހުން ހޮޓް ޗޮކްލެޓް ގަނެފައި ނިންމީ އަޖުމަ ބަލާލަން އެ ބޯން މަހެއް ވަންދެން. ހަފްތާއެއް ނުވަނީސް އަޅުގަނޑަށް ހާދަ ބޮޑު ލުޔެއް ލިބުނޭ. ފިރިމީހާ ވެސް މުޅިން ބަދަލުކޮށްލައިފި. ދެ މީހުން ވާދައަށް ހިކެން މަސައްކަތް ކުރީ. އަޅުގަނޑު މި ބޭނުން ކުރަން ފެށިއިރު ހުރީ 117 ކިލޯ. ފިރިމީހާ ހުރީ 124 ކިލޯ." އޭނާ ބުންޏެވެ.\nފުރަތަމަ ހަފްތާ ތެރޭ 2.4 ކިލޯ އޭނާ ހިއްކާލިއިރު ފިރިމީހާ ހަތަރު ކިލޯ ހިއްކާލި ކަމަށްވެއެވެ. މި ބަދަލުތައް އަންނަން ފެށުމުން އެ ދެ މަފިރިންނަށް ބޮޑު ހިތްހަމަޖެހުމެއް ލިބުނެވެ. އަދި އެ ޑައިޓް ހުއްޓާ ނުލާ މަހެއްވަންދެން ކުރިއަށް ގެންދިޔައެވެ.\nއެއްމަސްވިއިރު 124 ކިލޯއިން ފިރިމީހާ 110 ކިލޯއަށް ލުއިކޮށްލި ކަމަށްވެއެވެ. އެއީ ޖުމްލަ 14 ކިލޯއެވެ. އަނބިމީހާ 117 ކިލޯއިން 105 ކިލޯއަށް ހިއްކާލިއެވެ. އެއީ ޖުމްލަ 12 ކިލޯއެވެ.\nލޭންސްލޭ ކޮފީއާއި، ހޮޓް ޗޮކްލެޓްއަކީ އެހެން ބައެއް ޑައެޓް ޕްރޮޑަކްޓުތަކާ ޚިލާފަށް، ހަށިގަނޑަށް ފައިދާ ކުރަނިވި އެތައް ބައިތަކެއް އެކުލެވޭ އަދި ސިއްހަތަށް ގެއްލުން ނުވާނެ ގޮތަށް ތައްޔާރުކޮށްފައިވާ އުފެއްދުމެކެވެ. އަދި މި އުފެއްދުމުން ހަށިގަނޑުގެ ހަންގަނޑު އޮމާންވެ ޒުވާންކަން ދަމަހައްޓައި ދިނުމަށް ވެސް އެހީވާ ކަމަށް ގިނަ ބަޔަކު ބުނެއެވެ.\nއާދަކޮށް ކޮންމެ ދުވަހަކު މެންދުރާއި ރޭގަނޑު ކެއުމުގެ 20 މިނެޓު ކުރިން "ލޭންސްލޭ - ސްލިމިންގް ކޮފީ" ނުވަތަ "ލޭންސްލޭ ހޮޓް ޗޮކްލެޓް" ތައްޓެއް ބުއިމަކީ އެދެވިގެންވާ ގޮތެވެ. އެކި މީހުންނަށް މައްސަލަތަކާއި ކުރިމަތިވެފައިވާ މިންވަރަށް ބަލައި، މި މިންގަނޑު ތަފާތުވުމަކީ އެކަށީގެންވާ ކަމެކެވެ. ދިވެހިންގެ މެދުގައި ބޮޑު މަގްބޫލުކަމެއް ހޯދާފައިވާ ލޭންސްލޭ ކޮފީ އަދި ހޮޓް ޗޮކްލެޓް 9759452 އަށް ގުޅައިގެން އޯޑަރު ކުރުމުގެ ފުރުސަތު ވަނީ ހުޅުވާލާފައެވެ. ލިބޭގެ ޕޭޖްގެ އިތުރުން ރާއްޖޭގެ އެކި ރަށްރަށުގެ ފިހާރަތަކުން ވެސް މި ކޮފީ ލިބެން ހުންނާނެއެވެ.\n”ޗޮކޯބްލާސްޓް" - ރާއްޖޭގެ އެއްވަނަ ބިސްކަޓް ޕުޑިންގ\nހާތްތެރީ.... ހަމަ އަސްލުތަ؟😝😂😂\nޖޫން 12, 2021 21:12


Loan thah dhehkumah inthizaamu vefaivaa visnunthakeh muhimmu: Eva - vNews.mv\nގަލޮޅު އުތުރު ދާއިރާގެ މެމްބަރު އީވާ އަބްދުﷲ\nލޯނުތައް ދެއްކުމާ ދޭތެރޭ އިންތިޒާމުވެފައިވާ ވިސްނުންތަކެއް ގެންގުޅެން ޖެހޭ: އީވާ\nރިފާޢަތު Male' | 30 November 2020, 12:50\nލޯނުތައް ދެއްކުމާއި ދޭތެރޭގައި އިންތިޒާމުވެފައިވާ ވިސްނުންތަކެއް ގެންގުޅެންޖެހޭ ކަމަށް ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވެއްޖެއެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓް ރައްޔިތުންގެ މަޖިލީހުގެ ބަޖެޓް ދިރާސާކުރާ ކޮމިޓީން ދިރާސާކޮށް ނިންމިގޮތުގެ ރިޕޯޓަށް ވާހަކަފުޅު ދައްކަވަމުން މެމްބަރު އީވާ ވިދާޅުވީ، ބަޖެޓު ކޮމެޓީ ރިޕޯޓަށް އިސްލާހެއް ހުށަހަޅާފައިވާނޭ ކަމަށާއި އެގޮތުން ދައުލަތުގެ ފަރާތުން ނަގާފައިވާ ލޯނާއި ސޮވްރިންގ ގެރެންޓީ އާއި ސްކޫކް އަދި ޓީ ބޮންޑް ވިއްކާނަމަ އޭގެ އެންމެ ފުރިހަމަ ތަފްސީލް ފިނޭންސް މިނިސްޓްރީން ރައްޔިތުންގެ މަޖިލީހަށް ހުށަހަޅަންޖެހޭ ކަމަށެވެ.\nސަރުކާރުން މިއަހަރަށް ވިއްކުމަށް ނިންމާފައިވާ 400 މިލިއަން ރުފިޔާގެ ސުކޫކް ވިއްކާކަމަށްވާނަމަ އެކަން މަޖިލީހުގެ މާލިއްޔަތު ކޮމެޓީއަށް އެނގެންޖެހޭކަން ފާހަގަ ކުރައްވާ މެމްބަރު ވިދާޅުވީ، މިކަމަކީ ހަމައެކަނި ސިއްރުން އަދި ސިއްރުން ނޫނަސް ހަމައެކަނި ފިނޭންސް މިނިސްޓްރީއަށް އެކަނި ކުރެވޭނެ މަސައްކަތެއް ނޫން ކަމަށެވެ.\n"ރައްޔިތުންގެ މަޖިލީހުގަވެސް އޮވޭ މާލިއްޔަތު ކޮމެޓީއެއްވެސް. އަދި ރައްޔިތުންގެ މަޖިލީހަކީ އޯވަސައިޑް ކޮމެޓީ. ސަރުކާރުން ބަޖެޓު ހުށަހެޅި ކަމުގައިވީނަމަވެސް ރައްޔިތުންގެ މަޖިލީހުން ބަޖެޓު ނިންމަނީވެސް. ސުކޫކު ވިއްކުމާއި ނުވިއްކުން އެއީ ވަރަށް ބޮޑަށް އަޅުގަނޑުމެންގެ އާމްދަނީއާ ގުޅިފަ އޮތް ކަމަކަށްވުމުން އޭގެ ތަފްސީލު ވަރަށް ރަނގަޅަށް އެނގެންޖެހޭ."\nމެމްބަރު އީވާ އަބްދުﷲ\nލޯނުތައް ދެއްކުމާއި ދޭތެރޭ އިންތިޒާމުވެފައިވާ ވިސްނުމެއް ގެންގުޅުން ޖެހޭކަން ފާހަގަކުރައްވާ މެމްބަރު ވިދާޅުވީ ލޯނުތައް ފަސްކުރާނެ ގޮތެއް ނުހޯދައިފިނަަމަ އަންނަ އަހަރުގެ މާޗު މަހަށްދާއިރު ވަރަށް ދަތިވާނެ ކަމަށެވެ.\nސޮވްރިން ގެރެންޓީ ދީގެން ސަރުކާރުން ހިންގާ މަޝްރޫޢުތައް ފިނޭންސް މިނިސްޓްރީގެ ފަރާތުން ފުރިހަމައަށް މޮނިޓަރ ކުރަންޖެހޭނެ ކަމަށާއި އެކަން އެގޮތަށް ކުރުމަށް ބަޖެޓަށް އިސްލާހެއް ހުށަހަޅާފައިވާނޭ ކަމަށްވެސް އީވާ ވިދާޅުވިއެވެ.\nދައުލަތުގެ ބަޖެޓް އީވާ އަބްދުﷲ ފިނޭންސް ރާއްޖެ ރައްޔިތުންގެ މަޖިލިސް


އައްޑޫ ސިޓީން އަނެއްކާވެސް މީހަކު ކޯވިޑް-19އަށް ޕޮޒިޓިވްވެއްޖެ އައްޑޫ ސިޓީން އަނެއްކާވެސް މީހަކު ކޯވިޑް-19އަށް ޕޮޒިޓިވްވެއްޖެ\nއައްޑޫ އިކުއިޓޯރިއަލް ހޮސްޕިޓަލުގެ ނަރުހުން / ފޮޓޯ: ޕީއެސްއެމް\nއައްޑޫ ސިޓީގަ ހޯމް ކަރަންޓީނުގަ ހުރި ބިދޭސީއަކު ކޯވިޑް-19 އަށް ޕޮޒިޓިވްވެއްޖެއެވެ.\nއައްޑޫ ސިޓީން ކޯވިޑް-19އަށް ޕޮޒިޓިވްވި ދެވަނަ މީހާއަކީ ބަންގްލަދޭޝް އަށް ނިސްބަތްވާ މީހެކެވެ. މިކަމާއި ގުޅިގެން ޕީއެސްއެމް އަށް މައުލޫމާތު ދެއްވަމުން އައްޑޫ އިކުއިޓޯރިއަލް ހޮސްޕިޓަލުގެ މެނޭޖަރ ޝަރަފުއްސާދާތު ވިދާޅުވީ، މިމީހާ ޕޮޒިޓިވްވިކަން އެނގުނީ ހޯމް ކަރަންޓީނުގައި ހޯމް ކަރަންޓީނުގެ 14 ދުވަސް ފުރިހަމަކޮށްފަ ހެދި ޓެސްޓުންނެވެ. އޭނާ ހޯމް ކަަރަންޓީނުގައި ހުރީ ހިތަދޫގައި ކަމަށް އިކުއަޓޯރިއަލް ހޮސްްޕިޓަލުން މަޢުލޫމާތުދެއެވެ.\nޕޮޒިޓިވްވި ބަންގްލަދޭޝްގެ މީހާއަކީ އައްޑޫ ހައިސްކޫލުގެ ހޯލު ހެދުމަށް އައިސްތިބި ކުންފުނީގެ މުވައްޒަފެއް ކަމަށް މައުލޫމާތު ލިބެއެވެ.\nއައްޑޫސިޓީން ދެވަނަ ކޭސްއެއް ފެނިފައިވާއިރު، ރޭގެ ވަގުތެއްގައި ފޭދޫގައި ހޯމް ކަރަންޓީނުގައި ހުރި ފުލުހަކުވެސް ވަނީ ޕޮޒިޓިވްވެފައެވެ. އޭނާ ޕޮޒިޓިވް ވެފައިވަނީ މާލޭގައި ނެގި ރެންޑަމް ސާމްޕަލްގެ ނަތީޖާއިން ކަމަށް އިކުއަޓޯރިއަލް ހޮސްްޕިޓަލުން މަޢުލޫމާތުދެއެވެ.\nމިފަހުން މާލެއިން ރަށްރަށަށް ދަތުރު ކުރާ ފަރާތްތައް މިބައްޔަށް އަންނަނީ ޕޮޒިޓިވް ވަމުންނެވެ. މިކަމާއި ގުޅިގެން ހޯމް ކަރަންޓީނު އުސޫލަށް އެޗްޕީއޭއިން ވަނީ ބަދަލު ގެނެސްފައެވެ. އެގޮތުން މާލެއިން ރަށްރަށަށް މިހާރު ޟަރޫރީ ބޭނުންތަކުގައި ނޫނީ ދަތުރު ނުކުރެވޭ ގޮތަށް ވަނީ ހަމަޖައްސާފައެވެ.


Lanka Athun India Ah Molheh Nuvevunu – adduLIVE\nލަންކާ އަތުން އިންޑިއާ އަށް މޮޅެއް ނުވެވުނު\nOct 07, 2021, 18:08 ހަސަން ރަޝީދު\nއުރީދޫ ސާފް ޗެމްޕިއަންޝިޕްގައި މިއަދު ހަވީރު ސްރީލަންކާ އާއި އިންޑިއާ ބައްދަލުކުރި މެޗު ލަނޑެއް ނުޖެހި އެއްވަރުވެގެން ނިމިއްޖެއެވެ.\nމި މުބާރާތުގައި އިންޑިއާ އިން ކުޅުނު ދެވަނަ މެޗެވެ. ފުރަތަމަ މެޗުގައި ބަންގްލަދޭޝްއާ ބައްދަލުކޮށް 1-1 އިން އިންޑިއާ ވަނީ އެއްވަރުވެފައެވެ. މިއީ ލަންކާ އިން މުބާރާތުގައި ކުޅުނު ތިންވަނަ މެެޗެވެ. އޭގެތެރެއިން ދެ މެޗުން ލަންކާ ވަނީ ބަލިވެފައެވެ. އެޓީމު ބަލިވީ ބަންގްލަދޭޝް އާއި ނޭޕާލް އަތުންނެވެ. މިއަދުގެ މެޗުން އެއްވަރުވުމުން ލަންކާ މިހާރު ވަނީ މުބާރާތުން ކަޓާފައެވެ.\nގައުމީ ފުޓްބޯޅަ ދަނޑުގައި ކުޅުނު މި މެޗުގެ ފުރަތަމަ ހާފްގައި އިންޑިއާ އިން ގިނަ އިރު ބޯޅަ ހިފަހައްޓައިގެން ކުޅުނު ނަމަވެސް މާބޮޑު ނުރައްކަލެއް ލަންކާގެ ގޯލަށް ކުރެވިފައެއް ނުވެއެވެ. އެގޮތުން މި ހާފުގައި އިންޑިއާ އިން ބޮޑަށް ބެލީ އަރިމަތިން ހުރަސްތައް ޖަހައިގެން ފުރުސަތުތައް ތަނަވަސްކުރަން ނަމަވެސް އެ ހުރަސް ލަންކާގެ ކީޕަރު ސުޖަން ވަނީ ދިފާއުކޮށްފައެވެ.\nފުރަތަމަ ހާފާއި ހިލާފަށް ދެވަނަ ހާފްގައި އިންޑިއާ އިން ވަނީ ލަންކާގެ ގޯލަށް ބާރުބޮޑުކޮށްފައެވެ. އެގޮތުން އިންޑިއާގެ އުދަންތާ އާއި ކެޕްޓަން ސުނިލް ޗެތްރީ ފޮނުވާލި ހަމަލާތައް ދިފާއުކުރީ ލަންކާގެ ކީޕަރެވެ. މީގެއިތުރުން މެޗުގެ 89 ވަނަ މިނެޓްގައި އިންޑިއާގެ ސުބާޝިޝް އަށް ހުސް ފުރުސަތެއް ލިބުނު ނަމަވެސް އޭނާ ފޮނުވާލި ހަމަލާ ދިޔައީ ގޯލާ އަމާޒު ނުވެ ބޭރަށެވެ.\nލަންކާ އަށް މި މެޗުގައި ގޯލްޖަހާނެ ރަނގަޅު ފުރުސަތެއް ތަނަވަސްކުރެވިފައި ނުވި ނަމަވެސް އެޓީމުން ވަނީ މި މެޗުގައި ރަނގަޅު ޑިފެންސިވް ކުޅުމެއް ދައްކާފައެވެ.\nމުބާރާތުގައި ލަންކާ ދެން ބައްދަލުކުރާނީ ރާއްޖެއާ އެވެ. އަދި އިންޑިއާ އިން ދެން ބައްދަލުކުރާނީ މިހާތަނަށް ކުޅުނު ދެ މެޗުން ވެސް މޮޅުވެފައިވާ ނޭޕާލްއާ އެވެ.


Baavefaivaa mushafuthah rakkaatheri kamaa eku nahthaala dhenee\nބާވެފައިވާ މުސްހަފުތައް ރައްކާތެރިކަމާއެކު ނައްތާލަދެނީ\nބާވެފައިވާ މުސްހަފު --ކީރިތި ގުރުއާން ފޮތް-- އަދި ދުވަސްވީ ދީނީ ލިޔުންތަކާއި އިސްމުފުޅު ހިމެނޭ ކަރުދާސްތައް ރައްކާތެރިކަމާއެކު ނައްތާލުމުގެ މަސައްކަތް ޖަމިއްޔަތުއް ސަލަފުން ފަށައިފި އެވެ.\nއެ ޖަމިއްޔާއިން މިއަދު ގެންދަނީ އާންމުން އަތުގައި ހުރި އެފަދަ ތަކެތި އެއްކުރުމުގެ މަސައްކަތް ކުރަމުންނެވެ. އެކަމަށް ހާއްސަކޮށް މާލޭގެ ހަތަރު ސަރަހައްދެއްގައި ސަލަފުން ގެންދަނީ ހަރަކާތްތަކެއް ހިންގަމުންނެވެ.\nއަވަސްއާ ވާހަކަދައްކަވަމުން ޖަމިއްޔަތުއްސަލަފުގެ ފަރާތުން އައްޝައިހް މުޖްތަބާ ހަމީދު ވިދާޅުވީ ބާވެ ދުވަސްވެފައިވާ މުސްހަފުތަކާއި ދުވަސްވީ ދީނީ ލިޔުންތައް އަދި މާތްﷲގެ އިސްފުޅު ހިމެނޭ އެކި ލިޔުންތައް ރައްކާތެރިކަމާއެކު ނައްތާނުލެވި އެކަމުގެ ކަންބޮޑުވުން އާންމުންގެ ފަރާތުން ލިބެމުންދާ ކަމަށެވެ. ސަލަފުން މިއަދު ހިންގާ ޕްރަގްރާމްގައި އެފަދަ ލިޔުންތައް އެެއްކުރާނެ ކަމަށާ އަދި ކ. ހިންމަފުށީގައި އެ ތަކެތި ރައްކާތެރި ގޮތުގައި ނައްތާލާނެ ކަމަށެވެ.\n"އަޅުގަނޑުމެން މާލޭގެ ހަތަރު ސަރަހައްދެއްގައި އެފަދަ ތަކެތި އެބަ ބަލައިގަންނަން. ރަނގަޅަށް ބަންދު ކުރައްވައިގެން ގެންނެވުމުން އަޅުގަނޑުމެންގެ ޓީމުތަކުން އެތަކެތި ބަލައިގަންނާނެ. ކީރިތި ގުރުއާންގެ އާޔަތްތައް ލިޔެފައިވާ ކަލަންޑަރުތަކާއި އިސްފުޅު ލިޔެފައިވާ އެކި ލިޔުންތަކާއި ބާވެފައިވާ މުސްހަފު ފަދަ ތަކެތި މި ބަލައިގަންނަނީ،" މުޖްތަބާ ވިދާޅުވިއެވެ.\nސަލަފުގެ ޓީމުތަކުން ހަރަކާތްތެރިވަނީ ހީނާމާގެ ޕާކިން އާއި އަމީނީ ބިލްޑިން ކައިރިން އަދި އަރަބިއްޔާ ސްކޫލް ސަރަހައްދުގެ އިތުރުން ވެސްޓްޕާކް ސަރަހައްދުގައެވެ. މީގެ އިތުރުން ހުޅުމާލޭގައި ރެޑްވޭވް ކައިރިން ވަގުތީ މިސްކިތް ކައިރީ ސަލަފުގެ ޓީމެއް ހަރަކާތްތެރިވެއެވެ.\nމިހާރުވެސް ވަރަށް ގިނަ މީހުން ވަނީ އެފަދަ ލިޔެކިޔުންތައް ރައްކާތެރިކަމާއެކު ނައްތާލުމަށް އެ ޓީމުތަކާއި ހަވާލުކޮށްފައެވެ.\nމުޖްތަބާ ވިދާޅުވީ ސަލަފުން އެ މަސައްކަތް ކުރިއަށް ގެންދަނީ ހެރިޓޭޖް މިނިސްޓްރީ އާއި ފުލުހުންގެ އެހީތެރިކަންވެސް ލިބިގެން ކަމަށެވެ. ކޮންމެ ސައިޓެއްގައިވެސް ހެރިޓޭޖް މިނިސްޓްރީގެ އޮފިޝަލަކު ދަނީ ހަރަކާތްތެރިވަމުންނެވެ.\nމިއަދުގެ ހަރަކާތް ހަވީރު ފަހެއް ޖަހަން ދެން ކުރިއަށް ގެންދަން ވަނީ ނިންމާފައެވެ.\nދިވެހިންގެ ދީނީ ހޭލުންތެރިކަމަށް އެންމެ ބޮޑު މަަސައްކަތެއް ކުރާ ޖަމިއްޔަތުއް ސަލަފަކީ ރާއްޖޭގެ އެންމެ ފާހަގަކޮށްލެވޭ ދީނީ އިލްމުވެރިން ހިމެނިވަޑައިގަންނަވާ ޖަމިއްޔާއެކެވެ. އެ ޖަމިއްޔާއިން ގެންދަނީ ވަރަށް ފުޅާ ދާއިރާއެއްގައި ދިވެހިން ހޭލުންތެރި ކުރުވުމަށް މަސައްކަތް ކުރަމުންނެވެ. ޓީވީ އާއި ރޭޑިއޯ ޕްރަގްރާމްތައް އުފައްދާ އަދި ސަލަފުގެ ސޯޝަލް މީޑިއާ ވަސީލަތްތައް ބޭނުންކޮށްގެންވެސް ޕްރަގްރާމްތައް އުފައްދައިގެން ގެނެސްދެއެވެ. އަދި މާލެ އާއި އެކި ރަށްރަށުގައި ސިލްސިލާކޮށް ދީނީ ދަރުސްތައް ކުރިއަށް ގެންދިއުމާއި އާންމުންގެ ސުވާލުތަކަށް ޖަވާބު ދިނުމަށް ހާއްސަކޮށްގެންވެސް އެކި ޕްރަގްރާމްތައް ކުރިއަށް ގެންދެއެވެ.\nތަރިކަ ސަލަފް ޖަމިއްޔާ\nމުންކަރާތް މަނާކުރަން ހާއްސަ ކޮމިޝަނެއް މުހިންމު\nހަމަނުޖެހުން ހިންގީ ސަލަފަކުން ނޫން\nޔޯގާ ފަތުރާތީ ސަލަފުގެ ސިޓީއެއް މަހުލޫފަށް


Gaumu street cup - semi final ge match thah mirey kulheveyne\nކޮވިޑް-19: މާލެން އައްޑޫ އަށް ކަރަންޓީނަށް ...\nގައުމުން އިންތިޒާމް ކޮށްގެން ބާއްވާ ގައުމު ސްޓްރީޓް ކަޕް ފުޓްބޯޅަ މުބާރާތުގެ ސެމީފައިނަލްގެ މެޗުތައް މިރޭ ކުޅޭގޮތައް ޝެޑިއުލްކޮށްފިއެވެ.\nމިދިޔަ މަހުގެ 15 ވަނަ ދުވަހުން ފެށިގެން މީދޫގައި ކުރިއަށް ގެންދާ މި މުބާރާތުގެ ސެމީފައިނަލްގެ ފުރަތަމަ މެޗްގައި މިރޭ ބައްދަލުކުރާނީ ކުއާޓާފައިނަލްގެ ފުރަތަމަ މެޗުގައި މީދޫ ވަރުގަދަ ޗެލެންޖާސްއާއި މީދޫ ޒުވާން ކުޅުންތެރީން ހިމެނޭ ލޮތަރި ބައްދަލުކޮށް ކުޅުނު މެޗުން މޮޅުވެ ސެމީން ޖާގަހޯދި ލޮތަރިއާއި ކުއަޓާފައިނަލްގެ3ވަނަ މެޗުން މޮޅުވި ފޭދޫ ސަންއޮފް ލޮންސްއެވެ.\nމިރޭ 8:30 ގައި ކުޅޭގޮތައް ޝެޑިއުކޮށްފައިވާއިރު މިމެޗްގައި ބައްދަލުކުރާ ލޮތަރިއާއި ސަންއޮފް ލޮންސްއަކީ މިމުބާރާތުގެ ގްރޫޕް ސްޓޭޖްގައި އެއްގްރޫޕެއްގައި ހިމެނުނު ދެޓީމެވެ. ގްރޫޕް ސްޓޭޖްގައި މިދެޓީމް ބައްދަލުކޮށް ކުޅުނުމެޗް2ލަނޑު0ލަނޑުން ކާމިޔާބުކުރީ ސަންއޮފް ލޮންސްއެވެ.\nމިރޭ ކުޅެވޭ ސެމީފައިނަލްގެ ދެވަނަމެޗް ގައި ބައްދަލުކުރާނީ ކުއާޓާފައިނަލްގެ ދެވަނަ މެޗުން ހިތަދޫ އުސްގަޑަ ބަލިކޮށް ސެމީފައިނަލުންޖާގަހޯދި ހިތަދޫ ރިވެރިންއާއި ކުއާޓާފައިނަލްގެ4ވަނަ މެޗުގައި މަރަދޫ ގަބުރު ބަލިކޮށް ސެމީން ޖާގަ ހޯދި ފޭދޫ ހަބޭސްއެވެ.\nމިމެޗްގެ ކުޅުން އޮންނާނީ މިރޭގެ 21:30 ގައެވެ.\nމި މުބާރާތުގައި އައްޑޫސިޓީގައި ފުޓްސަލްއާއި ސްޓްރީޓް ފުޓްބޯޅައިގައި މަޝްޙޫރު ބައެއް ތަރިން ދަނީ ކުޅެމުންނެވެ.


COVID-19: Baeh beys thah India in beyru kurun manaa kohffi\nކޮވިޑް-19 އަށް މިހާތަނަށް ބޭހެއް އުފެއްދިފައެއް ނުވޭ\nމެލޭރިއާ ފަރުވާދެމުންދާ ބޭސް ކޮވިޑް-19 ޖެހިފައިވާ މީހުންނަށް ފަރުވާ ދިނުމަށް ބޭނުންކުރޭ\nއިންޑިއާއިން ވަނީ މީގެ ދެ ހަފްތާކުރިން މާސްކާއި ސެނެޓައިޒަރ ފަދަ ބައެއް ތަކެތި ވެސް އެކްސްޕޯޓު ކުރުން މަނާކޮށްފަ\nކ. މާލެ 25 މާރޗް 2020 | ބުދަ 12:52 8,577\nބޭސްތަކެއް - ދި ހިންދޫ\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) އާ ގުޅިގެން މިހާތަނަށް އެ ބައްޔަށް ބޭހެއް އުފެއްދިފައިނުވާތީ، އެ ބައްޔަށް ފަރުވާ ދިނުމަށް މިހާރު ބޭނުންކުރަމުންދާ ބައެއް ބޭސްތައް އިންޑިއާއިން ބޭރުކުރުން މަނާކޮށްފިއެވެ.\nއިންޑިއާގެ ބައެއް މީޑިއާތަކުން ރިޕޯޓްކޮށްފައިވާ ގޮތުގައި، މެލޭރިއާ ބައްޔަށް ބޭނުންކުރަމުންދާ ބޭސް، ކޮވިޑް-19 ޖެހިފައިވާ ފަރާތްތަކަށް ބޭނުންކުރަމުންދާއިރު، އިންޑިއާގައި މިހާރު ކޮވިޑް-19 ފެތުރެމުންދާ ހާލަތަށް ބަލާއިރު އެގައުމަށް އެކަށީގެންވާ ވަރަށް ބޭސް ބަހައްޓަންޖެހޭތީ، އެ ބޭސް އިންޑިއާއިން އެކްސްޕޯޓްކުރުން ވަގުތީ ހުއްޓާލާފައިވާ ކަމަށެވެ.\nމީދެ ހަފްތާއެއްހާ ދުވަސްކުރިން އިންޑިއާއިން ވަނީ ބައެއް ފާމަސޫޓިކަލް އާލަތްތައް އެކްސްޕޯޓު ކުރުންވެސް މަނާކޮށްފައެވެ. އެގޮތުން، ސާރޖިކަލް މާސްކާއި ސެނިޓައިޒަރ ފަދަ ތަކެތި ވެސް ހިމެނެއެވެ.\nއިންޑިއާގައި މިއަދާ ހަމައަށް 562 މީހަކަށް ކޮވިޑް-19 ޕޮޒިޓިވް ވެފައިވާއިރު، 10 މީހަކު ވަނިީ މަރުވެފައެވެ.\nކޮވިޑް-19 އިން ރައްކާތެރިވުމުގެ ގޮތުން އިންޑިއާއިން ވެސް ގެންދަނީ ގިނަ ފިޔަވަޅުތަކެއް އަޅަމުންނެވެ. އެގޮތުން، އިންޑިއާގެ އެތެރޭގެ ހުރިހާ ވައިގެ ހިދުމަތްތަކެއް ވަނީ ވަގުތީ ގޮތުން ހުއްޓާލާފައެވެ. އަދި މި މަހުގެ ވަނަ ދުވަހުގެ ރޭ 12:00 އިން ފެށިގެން 21 ދުވަހުގެ މުއްދަތަށް އިންޑިއާ ލޮކްޑައުން ކުރިކަން ވަނީ އިއުލާން ކޮށްފައެވެ.


ހުޅުދޫ އަދި މީދޫ ސްކޫލްތަކުގެ ބެލެނިވެރިންނަށް ހޭލުންތެރިކުރުމުގެ ޕްރޮގްރާމެއް ކުރިއަށްގެންގޮސްފި | އެންޓި-ކޮރަޕްޝަން ކޮމިޝަން\nހުޅުދޫ އަދި މީދޫ ސްކޫލްތަކުގެ ބެލެނިވެރިންނަށް ހޭލުންތެރިކުރުމުގެ ޕްރޮގްރާމެއް ކުރިއަށްގެންގޮސްފި\nއައްޑޫ ސިޓީގެ ހުޅުދޫ އަދި މީދޫ ސްކޫލްތަކުގެ ބެލެނިވެރިންނަށް ނަޒާހަތްތެރިކަމާ ގުޅޭގޮތުން ހޭލުންތެރިކުރުވުމުގެ ޕްރޮގްރާމެއް ކުރިއަށްގެންގޮސްފިއެވެ. މި ޕްރޮގްރާމް ކުރިއަށްގެންގޮސްފައިވަނީ 18 ނޮވެންބަރު 2017 ގައި ހުޅުދޫގައި ހުންނަ ވިލާ ކޮލެޖް ކެމްޕަސްގައެވެ.\nމިއީ، ޔޫއެންޑީޕީ އާއި އެންޓި-ކޮރަޕްޝަން ކޮމިޝަނާ ގުޅިގެން އައްޑޫ ސިޓީގައި ކުރިއަށްގެންދާ “އިންޓެގްރިޓީ ފެސްޓިވަލް” ޕްރޮޖެކްޓްގެ ދަށުން ބޭއްވި ހޭލުންތެރިކުރުވުމުގެ ޕްރޮގްރާމެކެވެ. މި ޕްރޮގްރާމް ކުރިއަށްގެންދިއުމުގެ މަޤްޞަދަކީ، ދަރިންގެ ކިބައިގައި ނަޒާހަތްތެރިކަން އަށަގެންނެވުމަށް ބާރުއެޅުމާއި، ނަޒާހަތްތެރި ދަރިއެއްގެ ގޮތުގައި އެ ދަރިން ތަރުބިއްޔަތު ކުރުމުގައި ބެލެނިވެރިންގެ އަމަލުތައް ބަހައްޓަންޖެހޭ ގޮތާ ގުޅޭގޮތުން މަޢުލޫމާތުދީ، އެކަންކަމަށް ބެލެނިވެރިން ހޭލުންތެރިކުރުވުމެވެ.\nމި ޕްރޮގްރާމްގައި ހުޅުދޫ އަދި މީދޫ ސްކޫލްތަކުގެ ބެލެނިވެރިންގެ ތެރެއިން 12 ބެލެނިވެރިއަކު ބައިވެރިވެފައިވާއިރު، ހޭލުންތެރިކުރުވުމުގެ ސެޝަން ހުށަހަޅައިދީފައިވަނީ އޭސީސީގެ އެސިސްޓެންޓް ރިސަރޗް އޮފިސަރ ޢާއިޝަތު މަނާލް ޚާލިދުއެވެ.


Mashooru TV Show " CID " Huhtaalany - Vaguthu\nމަޝްހޫރު ޓީވީ ޝޯވ "ސީއައިޑީ" ހުއްޓާލަނީ\nސޮނީ ޓީވީ އިން ގެނެސްދޭ ކްރައިމް އިންވެސްޓިގޭޝަން ޑިޕާޓްމަންޓު (ސީއައިޑީ) ހުއްޓާލަން ނިންމައިފިއެވެ.\n1998 ވަނަ އަހަރުން ފެށިގެން ގެނެސްދޭ ދިވެހިންގެ ތެރޭގައި ވެސް ވަރަށް މަގުބޫލު މި ޝޯވގެ ފުރަތަމަ އެޕިސޯޑު ދައްކާފައި ވަނީ 1998 ވަނަ އަހަރުގެ ޖެނުއަރީ މަހުގެ 21 ވަނަ ދުވަހު އެވެ.\n20 އަހަރަށްފަހު މި ޝޯވ ހުއްޓާލަން ނިންމާފައިވާއިރު އަންނަ ހޮނިހިރު ދުވަހު ސީއައިޑީގެ އެންމެ ފަހު އެޕިސޯޑް ދައްކަން ވަނީ ހަމަޖެހިފައެވެ. މިއީ ސީއައިޑީގެ ފޭނުންނަށް ލިބިގެންދާނެ ބޮޑު ހިތާމައެކެވެ.\nއިންޑިޔާގެ އެންމެ ގިނަދުވަސްވީ ޓީވީ ޝޯވ ސީއައިޑީގެ ސީރީޒްތައް ނިންމާލަނީ 1546 އެޕިސޯޑު ކާމިޔާބުކަމާ އެކު ގެނެސްދީފަ އެވެ. މި ޝޯވ ވަނީ އެއްވެސް މެދުކެނޑުމެއް ނެތި އެޕިސޯޑެއްގެ 111 މިނެޓު ޝޫޓުކޮށްގެން ދުނިޔޭގެ ރެކޯޑު ފޮތުންވެސް ޖާގަ ހޯދައިފަ އެވެ.\nސީއައިޑީގެ މުހިއްމު ރޯލްތަކުން ފެންނަ އާންމު މޫނުތަކަކީ ސީނިއާ އިންސްޕެކްޓަރު ދަޔާގެ ރޯލް ކުޅޭ ދަޔަނަންދު ޝެޓީ އާއި ސީނިއާ އިންސްޕެކްޓަރު އަބިޖީތުގެ ރޯލް ކުޅޭ އަދިތިޔާ ޝްރިވަސްތާވް އާއި އޭސީޕީ ޕްރަދިއުމަންއެވެ.\n2016 ވަނަ އަހަރުވެސް ސީއައީޑީ ދެކުން ހުއްޓާލި ކަމުގެ އަޑު ފެތުރިގެން ދިޔައެވެ. ސީއައިޑީގެ އެޕިސޯޑުތައް ސޮނީ ޓީވީއިން ނުދައްކާތީ، ސީއައީޑީ ފޭނުންގެ މެދުގައި ނުތަނަވަސްކަން އުފެދުނެވެ. އެހެންނަމަވެސް މި ޝޯވ ހުއްޓާނުލައި، ޝޯވ މެދުކަނޑާލާފައިވާކަން ސީއައިޑީގެ ޕްރޮޑަކްޝަން ޓީމާއި ޝޯވގައި އޭސީޕީ ޕްރަދިޔުމަންގެ ރޯލުން ފެނިގެންދާ ޝިވާޖީ ސަތާމްވަނީ ވަނީ ހާމަކޮށްފައެވެ.\nސީއައިޑީ ގެ ފަހު އެޕިސޯޑް މި މަހުގެ 27 ގައި ދެއްކުމަށް ފަހު، ދެން ސޮނީން ގެނެސް ދޭން ނިންމާފައި ވަނީ އެ ޗެނެލްގެ ދުވަސްވީ ބިރުވެރި ޝޯ "އާހަތު" އެވެ.


02 ކޮޓަރީގެ ފުލީ ފާރނިޝްޑް އެޕާޓްމަންޓް ކުއްޔަށް ހިފުމަށް ބޭނުންވެއްޖެއެވެ.\nމިހޮސްޕިޓަލަށް ގެނެވޭ ބިދޭސީ ޑޮކްޓަރުންް ބޭތިއްބުމައްޓަކައިި 02 ކޮޓަރީގެ ފުލީ ފާރނިޝްޑް އެޕާޓްމަންޓް ކުއްޔަށް ހިފުމަށް ބޭނުންވެއްޖެއެވެ.\nވީމާ، މިފަދަ އެޕާރޓްމަންޓް ކުއްޔަށް ދޫކުރެއްވުމަށް އެދިވަޑައިގަންނަވާ ފަރާތްތަކުން، ތިރީގައިވާ މައުލޫމާތު ބަޔާންކޮށް، މިހޮސްޕިޓަލުގެ ޕްރޮކިއުމަންޓް ޑިޕާރޓްމަންޓަށް ހުށަހެޅުއްވުން އެދެމެވެ. އަދި ކުއްޔަށް ދޭނެ ފަރާތެއް ހޮވުމުގައި މާރކްސްދެވޭނެ މިންގަޑު ތިރީގައި ބަޔާންކޮށްފައި އެވަނީއެވެ.\nމިއިޢުލާނުގެ ދަށުން އެޕާރޓްމަންޓް ކުއްޔަށް ދޫކުރުމަށް ހުށަހަޅުއްވާ ޕްރޮޕޯސަލްތައް ބަލައިގަނެވޭނީ 31 އޮކްޓޯބަރ 2019 ވަނަ ދުވަހުގެ ނިޔަލަށެވެ. އިތުރު މައުލޫމާތު ސާފުކުރެއްވުމަށް ބޭނުންފުޅުވާ ފަރާތްތަކުން 3335349 އަށް ގުޅުއްވުން އެދެމެވެ.\nތަނުގެ ބޮޑުމިން (އަކަ ފޫޓުން)، ތަނުގެ ފެންވަރު އަދި ފުރިހަމަކަން\nކުއްޔަށް ދެވޭނެ މުއްދަތު\nއިމާރާތް ނުވަތަ ފްލެޓާއި އައި.ޖީ.އެމް.އެޗް އާއި ހުރި ދުރުމިން\nނަންބަރު: 137 –IU/PR/2019/19


Mauritus aa dhekolhu vote akee bodu massala eh tha? | Mihaaru\n26 މެއި 2019 - 08:38 26 comments\nރާއްޖޭގެ ދެކުނުން އެންމެ ގާތުގައި އޮންނަ ހިކިފަސް ތަން ކަމަށްވާ ޗާގޯސް، އެ ތަނުގެ އަސްލު ރައްޔިތުން ކަމަށްވާ މޮރިޝަސްއާ ހަވާލުކުރުމުގެ ގަރާރަށް ރާއްޖޭން އދ. ގައި ވޯޓު ދިން ގޮތުން ވަރަށް އެބަ ފާޑުކިޔަ އެވެ. މޮރިޝަސްއާ ޗާގޯސް ހަވާލުކުރުމުގެ ގަރާރަށް މުޅި ދުނިޔެ އިން ދެކޮޅުހެދީ އެންމެ ހަ ގައުމު ކަމަށް ވާއިރު އޭގެ ތެރޭގައި ރާއްޖެ ހިމެނުމުން، މިއީ އިސްތިއުމާރާއި އަޅުވެތިކަމަށް ތާއީދުކޮށް ދީފައިވާ ވޯޓެއް ކަމަށް މާނަކުރެވެ އެވެ.\nމިދިޔަ ބުރާސްފަތި ދުވަހު ނެގި ވޯޓުގައި ރާއްޖެ އިން އަމަލުކުރި ގޮތް ކުށްވެރިކޮށް، އިދިކޮޅު ޕީޕީއެމުން ވަނީ ސަރުކާރު މާފަށް އެދެން ޖެހޭނެ ކަމަށް ބުނެ އެވެ. އެކަމަކު އެއީ އެއްވެސް ވާހަކައެއް ނޫނެވެ. ޕީޕީއެމްގެ ވެރިކަމުގައި ޖޫން 22، 2017 ގައި ވަނީ ޗާގޯސް ހޯދުމުގެ މައްސަލަ މޮރިޝަސް އިން ބައިނަލްއަގުވާމީ ކޯޓަށް ހުށަހަޅަން ފާސްކުރި އިރު، އެކަމާ ދެކޮޅަށް ވޯޓު ދީފަ އެވެ. މިހާރުގެ ސަރުކާރުން ވެސް މި ދެމެހެއްޓީ ހަމަ އެ ސިޔާސަތެވެ.\nކަނޑުތަކާ ބެހޭ ބައިނަލްއަގުވާމީ ގާނޫނުގެ ދަށުން ރާއްޖޭގެ އިން ވަކިކުރުމުގެ މައްސަލަ އދ. އިން އަދި އޮތީ ނުނިންމަ އެވެ. އެހެންވެ، ދިވެހި ސަރުކާރުން ވޯޓު ދިނުމުގައި ބެލި ކަމަށް ބުނާ މައިގަނޑު ސަބަބަކީ މިއީ އެވެ. އެއީ މޮރިޝަސް އަށް އެ ސަރަހައްދު ދޫކޮށްލުމުން، ސަރަހައްދީ އިން ކަނޑައަޅާއިރު ރާއްޖޭގެ ދެކުނުން ބައެއް ގެއްލުމެވެ. އެހެންވެ މި ބަހުސްގައި ޕީޕީއެމުން ދައްކާނެ ވާހަކައެއް ނެތެވެ.\nއަމަލުކުރުން ލާޒިމް ނޫން ގަރާރާ ދެކޮޅަށް ރާއްޖެއާ އެކު ވޯޓު ދިނީ އިނގިރޭސި ވިލާތް، އެމެރިކާ، އޮސްޓްރޭލިއާ، ހަންގޭރީ އަދި އިޒްރޭލެވެ. އެހެންވެ މިއީ ވެސް ފާޑުކިޔާ ކަމެކެވެ. އެކަމަކު ސުވާލަކީ ޑިޕްލޮމެޓިކް ގޮތުން ވިސްނާއިރު މޮރިޝަސް ރުއްސައިގެން ވާނެ ފައިދާ އަކީ ކޮބައި ހެއްޔެވެ؟\nމި ބަހުސްގައި މާޒީ އަށް ވެސް ބަލަން ޖެހެ އެވެ.\nފްރާންސުން މޮރިޝަސް އިސްތިއުމާރުކޮށްފައި އޮއްވައި އިނގިރޭސި ވިލާތުން 1810 ގައި ހަނގުރާމަކޮށް މޮރިޝަސްގެ ކޮންޓްރޯލް ހޯދި އެވެ. މިގޮތުގައި އޮތުމަށް ފަހު މޮރިޝަސް އިން އަމިއްލަ މިނިވަންކަން ހޯދަން ކުރި މަޝްވަރާތަކުގައި އިނގިރޭސި ވިލާތުން ޝަރުތުކުރީ މޮރިޝަސްގެ ބައެއްގެ ގޮތުގައި ބަލަމުން އައި ޗާގޯސް އިނގިރޭސި ވިލާތަށް ދޫކޮށްލުމަށެވެ. އެއީ ތިން މިލިއަން ޕައުންޑުގެ ބަދަލަކާ ވެސް އެކުގަ އެވެ. މި އެއްބަސްވުމަށް ފަހު މޮރިޝަސް އަށް 1968 ވަނަ އަހަރު މިނިވަންކަން ދިނެވެ.\nއެކަމަކު މޮރިޝަސްގެ މިނިވަންކަމުގެ މަޝްވަރާތައް ކުރަމުން ދިޔައިރު އިނގިރޭސި ވިލާތުން ސިއްރިއްޔާތުގައި ދިޔައީ ޗާގޯސްގައި އަސްކަރީ މަރުކަޒެއް ހެދުމާ ބެހޭ ވާހަކަތައް ދައްކަމުންނެވެ.\nމި ކަންތައް ހިނގަމުން ދިޔައިރު ދިވެހިރާއްޖޭގެ އައްޑޫގައި ތިބި އިނގިރޭސިން ވެސް އޮތީ ރާއްޖެ ދޫކޮށް ދާން ޖެހިފަ އެވެ. އެކަމަކު އައްޑޫ ދޫކޮށްލާއިރު ހަމަ އެތަނާ ކައިރިން އެހެން ތަނެއްގައި އަސްކަރީ މަރުކަޒެއް ހަދަން އޮތީ ރާވައި ނިންމައިފަ އެވެ. ޖުލައި 26، 1965 ގައި އިނގިރޭސިން ރާއްޖެ އަށް މިނިވަންކަން ދިނުމަށް ފަހު ހަމަ އެ އަހަރުގެ ނޮވެމްބަރުގައި ޗާގޯސް ގަނެ، ވެރިކޮށްލީ އެވެ.\nޑިއެގޯ ގާސިއާގެ އަސްކަރީ މަރުކަޒު\nޗާގޯސް ހޯދުމަށް ފަހު އެތަނުގެ ނަން ބްރިޓިޝް އިންޑިއަން އޯޝަން ޓެރިޓަރީ އަށް ބަދަލުކުރި އެވެ. އަދި އެމެރިކާއާ އެކު ހެދި ސިއްރު އެއްބަސްވުމާ އެއްގޮތަށް އެތަނުގައި އަސްކަރީ މަރުކަޒެއް ހެދުމުގެ މަސައްކަތް ފެށި އެވެ. މިކަމަށް އެންމެ ފުރަތަމަ ކަނޑައެޅި ރަށަކީ ދިރޭތަކެތި ގިނަ ތަނަކަށް ވުމުން އެ އެއްޗެހީގެ ހިމާޔަތަށް ކަމަށް ބުނެ އެމެރިކާ އާއި އިނގިރޭސި ވިލާތުން ނިންމީ ޑިއެގޯ ގާސިއާގައި އަސްކަރީ މަރުކަޒު ހަދާށެވެ. އަދި އެ ބޭނުމަށްޓަކައި ޗާގޯސްގެ ހުރިހާ ރަށަކުން މީހުން ބޭރުކުރި އެވެ. އެގޮތުން އޭރު އުޅުނު ތިން ހާހެއްހާ މީހުންނަށް އެ މީހުންގެ ވަޒަން ދޫކޮށް ސީޝެލްސް އާއި މޮރިޝަސް އަދި އެހެން ގައުމުތަކަށް ދާން މަޖުބޫރުކުރުވީ އެވެ. އެއީ 1967 އާއި 1973 އާ ދެމެދު އެވެ. އެއީ އިންސާނީ ހައްގުތަކަށް އަރައިގަތުމުގެ އަމަލެއް ކަމަށް ބަލާނެ ކިތަންމެ ކަމެއް ހިނގި އެވެ.\nފަހުން ހާމަވި، ކުރީގެ ސިއްރު ލިޔުންތަކުން އެނގޭ ގޮތުގައި މިއީ ޗާގޯސްއާ މެދު އެމެރިކާ އާއި އިނގިރޭސި ވިލާތުން މާ ކުރިން ވެސް އެއްބަސްވެފައި އޮތް ގޮތެވެ. އެ ރަށްތަކުގައި މީހުން އުޅެގެން ނުވާނެ ކަމަށާއި އުޅެން ޖެހޭނީ "ކަނޑު ދޫނި އެކަނި" ކަމަށް އޮތީ އެއްބަސްވެފަ އެވެ.\nއަހަރެމެންނަށް އެ ރަށްތައް އެނގެނީ ޗާގޯސްގެ ގޮތުގައެއް ނޫނެވެ. ނަމެއްގެ ގޮތުގައި ކިޔަމުން މި އަންނަނީ އެ ތަނުގެ އެންމެ ބޮޑު އަދި އެންމެ މުހިންމު ރަށް ކަމަށް ޑިއެގޯ ގާސިއާ އަށް ނިސްބަތްކޮށެވެ. އެއީ ދިވެހިންނަށް ފޯޅަވައްސެވެ. މި ރަށްތައް އަލުން ހޯދަން ކުރާ މަސައްކަތުގައި މޮރިޝަސް އިން ބުނަނީ އެ މީހުން ޗާގޯސް ދޫކޮށްލީ މިނިވަންކަން ހޯދުމަށް ކުރި މަސައްކަތުގައި އެގޮތަށް މަޖުބޫރުވެގެން ކަމަށެވެ. އަނެއް ސަބަބަކީ ކޮންމެ ގޮތަކަށް ރަށްތައް ދޫކޮށްލި ނަމަވެސް އެތަނުގެ އަހުލުވެރިންނާ މެދު އިހާނެތިކޮށް އަމަލުކޮށް ވަޒަނުން ބޭރުކޮށްލުމެވެ.\nރަށްތަކުން މީހުން ހުސްކުރުމަށް ފަހު އިނގިރޭސި ވިލާތުން ފޯޅަވަހި އެމެރިކާ އަށް ކުއްޔަށް ދިން ގޮތަށް އަދިވެސް އެތަން ބޭނުންކުރަމުން އަންނަނީ އެމެރިކާއިންނެވެ. އަފްޣާނިސްތާނާއި އިރާގު ހަނގުރާމާގައި އެ ގައުމުތަކަށް ބޮން އަޅަން ބޯޓުތައް ފޮނުވުމުގައި މި ރަށުގެ އަސްކަރީ މަރުކަޒުގެ ދައުރު ބޮޑެވެ. އަދި މިއީ ސީއައިއޭ އިން އެކި ތުހުމަތަށް ހައްޔަރުކުރާ މީހުންގެ ތަހުގީގަށް ހައްޔަރުކޮށް މީހުންނަށް ލާއިންސާނީ އަނިޔާ ދޭ ސިއްރު ޖަލުތައް ހުންނަ ތަނެއްގެ ގޮތުގައި ވެސް ވަނީ މަޝްހޫރުވެފަ އެވެ. އެންމެ ފަހުން 2016 ވަނަ އަހަރު އިނގިރޭސި ވިލާތުން ވަނީ ފޯޅަވަހި އެމެރިކާ އަށް ކުއްޔަށް ދީފައިވާ މުއްދަތު 2036 ވަނަ އަހަރާ ހަމަޔަށް އިތުރުކޮށްފަ އެވެ.\nމި ސަބަބާ ހެދި ގިނަ މީހުން ބުނާނީ އެހެންވެ ފޯޅަވަހި އަތުލައި އެތަނުގެ އަސްކަރީ މަރުކަޒު ނައްތާލަން ޖެހޭނެ ކަމަށެވެ. މޮރިޝަސްއާ އެތަން ހަވާލުކުރަން ޖެހޭ އެންމެ ބޮޑު އެއް ސަބަބަކީ އެއީ ކަމަށް ވަރަށް ފަސޭހައިން ގަބޫލުކުރެވޭނެ އެވެ. އެކަމަކު ހަގީގަތަކީ އެއެއް ނޫނެވެ. މޮރިޝަސް އިން ވެސް ބުނަނީ އިނގިރޭސި ވިލާތާއި އެމެރިކާ އިން ބުނާ ގޮތަށެވެ. ފޯޅަވައްސަކީ ދުނިޔޭގެ އަދި ސަރަހައްދުގެ ސަލާމަތަށް މުހިންމު މަސައްކަތްތަކެއް ހިންގާ ތަނެއް ކަމަށް އެ ގައުމުތަކުން ބުނާ ބުނުން މޮރިޝަސް އިން ވެސް ގަބޫލުކުރެ އެވެ. މޮރިޝަސްގެ ބޮޑުވަޒީރު ޕްރަވީދު ކުމާރު އދ.ގެ އާންމު މަޖިލީހުގައި ވެސް ވިދާޅުވީ ޗާގޯސް އަކީ މޮރިޝަސްގެ ތަނެއްގެ ގޮތުގައި ކަނޑައެޅިޔަސް ފޯޅަވަހި ހަމަ އެގޮތުގައި ހިންގަން ދޫކުރާނެ ކަމަށެވެ.\nއެހެންވެ މިކަމުގައި ރާއްޖޭން މޮރިޝަސްއާ އެއްކޮޅަށް އޮތުމަކުން ވެސް ބަހުސް ނިމޭކަށް ނެތެވެ. ކޮންމެ ގޮތަކަށް ވޯޓު ދިނަސް ފާޑު ނުކިޔާނެ ގޮތެއް ވެސް ނެތެވެ.\nއިތުރު ލިޔުންތައް ކޮލަމް މޮރިޝަސް ރާއްޖޭގެ ޚާރިޖީ ސިޔާސަތު


Villigili Ge Maguthakugai Fen Boduvaathee Dhaaimee Hahleh Hoadhanee ވިލިނގިލީގެ މަގުތަކުގައި ފެން ބޮޑުވާތީ ދާއިމީ ޙައްލެއް ހޯދަނީ – Huvadhoo News Villigili Ge Maguthakugai Fen Boduvaathee Dhaaimee Hahleh Hoadhanee Huvadhoo News\nވިލިނގިލީގެ މަގުތަކުގައި ފެން ބޮޑުވާތީ ދާއިމީ ޙައްލެއް ހޯދަނީ\nގއ. ވިލިނގިލީގެ މަގުތަކުގައި ފެން ބޮޑުވާތީ ދާއިމީ ޙައްލެއް ހޯދުމަށް މޯލްޑިވްސް ވޯޓަރ އެންޑް ސެނިޓޭޝަން އޮތޯރިޓީ، އެމް ޑަބްލިއު އެސް އޭ އާއިއެކު މަޝްވަރާ ތައް ފަށައިގެން ކުރިޔަށް ދާ ކަމުގައި ވިލިނގިލި ކައުންސިލްގެ ރައީސް ވިޝާލް މުހައްމަދު ވިދާޅުވެއްޖެއެވެ.\nރޭ ވިލިނގިލީ ކައުންސިލުން އެރަށުގައި ބޭއްވި ރައްޔިތު ބައްދަލުވުމަށްފަހު ހުވަދޫ ނިއުސް އަށް މައުލޫމާތު ދެއްވަމުން ރައީސް ވިޝާލް މުހައްމަދު ވިދާޅުވީ ރަށުގެ ތާރު މަގުތަކާ އަދި އެހެނިހެން މަގުތަކުގައި ވެސް ފެންބޮޑުވެ ގިނަ ވަގުތު އެގޮތަށް ހުރުމުގެ ސަބަބުން ވަރަށް ގިނަ އުނދަގޫ ތަކާ އަބަދުވެސް ކުރިމަތިލާން ޖެހޭ ކަމަށާއި މިހާރު ކައުންސިލް ގެ ވިސްނުމަކީ ކިތަންމެ ބޮޑު ހޭދަ އެއް ކޮށްގެން ނަމަވެސް އެކަމުގެ ޙައްލު ހޯދުން ކަމަށެވެ.\n5 އަހަރުގެ ޕްލޭން ގައި ވެސް އެކަން ވާނީ ހިމަނާފައި ވާނޭކަމާއި, އަދި އެންމެ ބޮޑު ސަމާލު ކަމެއް ދޭން އެއް ކަމަކުގެ ތެރޭގައި ފެންބޮޑުވުމުގެ މައްސަލަ ހިމެނިފައިވާކަމުގައެވެ. “މިހާރުވެސް އަޅުގަނޑު މެން އެކަމަށް ޙައްލު ހޯދުމަށް ތަޖުރިބާ ކާރުންނާ ވާހަކަ އެބަ ދައްކަން. މަޝްވަރާ ތައް ދަނީ ކުރިޔަށް” ވިޝާލް ވިދާޅުވިއެވެ.\nރައީސް ވިދާޅުވީ ރޭގެ ބައްދަލުވުމުގައި ފެންބޮޑުވާ މައްސަލައާއި ގުޅިގެން ރައްޔިތުންގެ ޚިޔާލާއި މަޝްވަރާ ވަރަށް ބޮޑަށް ލިބިގެން ދިޔަ ކަމަށާއި ވިލިނގިލީގައި ޙައްލު ކުރަން ޖެހޭ ގިނަ ކަންތައްތަކެއް އަދިވެސް އެބަހުރި ކަމަށެވެ.


"bikini baby" kiyas massala eh nei: Tiger Shroff\n" ބިކިނީ ބޭބީ" ކިޔަސް މައްސަލައެއް ނެތް: ޓައިގާ ޝްރޮފް\nރާމް ގޯޕާލް ވަރުމާ ކުރި ޓުވީޓާ މެދު އެއްވެސް ހިތްބުރަ ކަމެއް ނެތް\nއޭނާގެ ހުނަރުވެރިކަން ބައެއް މީހުން ބަލައި ނުގަތް ކަމަށް ވިޔަސް މައްސަލައެއް ނެތް\nކ. މާލެ 10 މާރޗް 2017 | ހުކުރު 13:21 3,077\nޓައިގާ ޝްރޮފް - އިންޑިއަން އެކްސްޕްރެސް\nކުރި އަރަމުން އަންނަ ބޮލީވުޑްގެ ތަރި ޓައިގާ ޝްރޮފް އަންހެން ދުޅާކަމަށް ބުނެ ބޮލީވުޑްގެ މަޝްހޫރު ޑައިރެކްޓަރު ރާމް ގޯޕާލް ވަރުމާ ކުރި ޓުވީޓާއި މެދު އެއްވެސް ހިތް ބުރަ ކަމެއް ނެތް ކަމަށް އޭނާ ބުނެފި އެވެ.\nޓައިގާ ބުނީ ރާމް ގޯޕާލް އަކީ ވަރަށް ސީނިއާ ޑައިރެކްޓަރެއް ކަމަށާއި އޭނާ ކުރާ އެކަހަލަ ކޮމެންޓަކަށް ރައްދުދޭން ބޭނުން ނުވާ ކަމަށެވެ. ޓައިގާ ބުނީ ކޮންމެ މީހަކަށްވެސް އެމީހަކު ބޭނުން އެއްޗެއް ބުނުމާއި ލިޔުމުގެ މިނިވަންކަން ލިބިދީފައި އެބައޮތް ކަމަށެވެ.\nޓައިގާ ބުނީ އޭނާގެ ހުނަރުވެރިކަން ބައެއް މީހުން ބަލައި ނުގަތް ކަމަށް ވިޔަސް މައްސަލައެއް ނެތް ކަމަށެވެ.\nނަމަވެސް ޓައިގާގެ ބައްޕަ ޖެކީ ޝްރޮފް ކައިރިން ފިރިހެން ވަންތަކަށް ދަސްކުރަން ރާމް ގޯޕާލް ބުނި ބުނުމަށް ޖަވާބުދީ އޭނާ ބުނެފައިވަނީ ކިތަންމެ ވަރަކަށް މަސައްކަތް ކުރިއަސް ބައްޕަ ފަދަ މީހަކަށް ނުވެވޭނެ ކަމަށާއި އެއީ ވަރުގަދަ ޝަހުސިއްޔަތެއް ކަމަށެވެ.\nރާމް ގޯޕާލް ވަރުމާ ޓައިގާއަށް މަލާމާތް ކޮށްފައިވަނީ އޭނާގެ ފިލްމެއް ކަމަށްވާ “ބާގީ” އަށް ނަގާފައިވާ ފޮޓޯއެއް ޓްވީޓު ކުރުމަށް ފަހު އެވެ. އެ ފޮޓޯއިން ފެންނަނީ ޓައިގާ މޫދުން އަރައިގެން އަންނަ ތަނެވެ.\nރާމް ގޯޕާލް ވަރުމާ ޓައިގާއަށް މަލާމާތް ކުރި އިރު ޖެކީ އަކީ އޭނާ މިހާރު ޑައިރެކްޓުކޮށް ރިލީޒް ކުރުމަށް ތައްޔާރުވަމުން އަންނަ ފިލްމު "ސަރްކާރް 3" ގައި ފެނިގެންދާނެ ތަރިކެވެ. ރާމް ގޯޕާލް އަކީ އާންމުކޮށް ޓްވިޓާގައި މީހުންނަށް މަލާމަތް ކުރާ މީހެއް ކަމަށް ރިޕޯޓުތައް ބުނެ އެވެ.


2020 Gai 200 Million 5G phone vikeyne | Mihaaru\n2020 ގައި 200 މިލިއަން 5ޖީ ފޯނު ވިކޭނެ ކަމަށް ގޯލްޑްމަން ސޭކްސް އަންދާޒާކޮށްފި\nމި އަހަރު ނިމޭއިރު 200 މިލިއަން 5ޖީ ސްމާޓްފޯން މާކެޓަށް ނެރޭނެ ކަމަށް ބުނެފި\nމި އަހަރު ހިނގާނެ އެންމެ ބޮޑު އެއް ކަމަކީ 5ޖީ ގުޅުން ފުޅާވުމެވެ. މި ކަމަށް އިޝާރާތްކޮށް އިންވެސްޓްމަންޓް ބޭންކްތަކުން ވެސް އަންނަނީ ވާހަކަދައްކަމުންނެވެ. މި އަހަރު ތެރޭގައި 200 މިލިއަން 5ޖީ ފޯނު ވިކޭނެ ކަމށް ގޯލްޑްމަން ސޭކްސް ވެސް ވަނީ ލަފާކޮށްފަ އެވެ. މިއީ ފާއިތުވި 2019 އަހަރާ އަޅާކިޔާއިރު 20 ގުނަ އިތުރު އަދަދެކެވެ.\nދުނިޔޭގެ މާކެޓަށް މި އަހަރު ނެރޭ 5ޖީ ފޯނުތައް، ހިފެހެއްޓުމެއް ނެތި އިތުރުވަން ދާނެ ކަމަށް ކުރިން ވެސް ވަނީ ބެލެވިފަ އެވެ. އެ ގޮތުން އެންމެ ބޮޑަށް ހެދިގަންނާނެ މާކެޓްގެ ގޮތުގައި ބަލާފައި ވަނީ ޗައިނާ އެވެ. ޗައިނާގެ ސްމާޓްފޯނު ކުންފުތަކުން މާކެޓަށް ނެރޭ 5ޖީ ފޯނުތަކުގެ ބޮޑުބައި، ޗައިނާގައި ވިކި ހުސްވާނެ ކަމަށް ބެލެވެ އެވެ. ސްމާޓް އިލެކްޓްރޯނިކްސް އަށް ޗައިނާގައި އޮތް ޑިމާންޑްގެ ސަބަބުން މިކަން މި ގޮތަށް އަބަދު ވެސް ހިނގަ އެވެ.\nޝޯމީ އަކީ ޗައިނާގެ ސްމާޓްފޯން ކުންފުންޏެވެ. އެ ކުންފުނިން ދާދި މިދާކަށް ދުވަހު ބުނި ގޮތުގައި، 5ޖީ ތަރައްގީކުރަން7ބިލިއަން ޑޮލަރު މި އަހަރު އެ ކުންފުނިން އިންވެސްޓްކުރާނެ އެވެ. މައިގަނޑު ބޭނުމެއް ކަމަށް ބުނެފައި ވަނީ "އާޓިފިޝަލް އިންޓެލިޖެންސް" އަދި "އިންޓަނެޓް އޮފް ތިންގްސް" އަށް ޑިމާންޑް އިތުރުކުރުމެވެ.\nމުވާސަލާތީ ކުންފުނިތަކުން 5ޖީ އަށް އަހުލުވެރިވަމުން އަންނަ ނިސްބަތަށް ބަލާއިރު، އެންމެ ކުރީގައި އުޅެނީ ޗައިނާ އެވެ. މަސްރަހު ދިރާސާކުރާ މީހުން ދެކޭ ގޮތުގައި 5ޖީ ތަރައްގީކުރަން އެންމެ ބޮޑު ހޭދައެއްކުރާނެ ކުންފުންޏަކީ ޗައިނާގެ ވާވޭ އެވެ. ބުނެވޭ ގޮތުގައި ވާވޭއިން އެކަނި ވެސް 100 މިލިއަން 5ޖީ ސްމާޓްފޯން މި އަހަރު މާކެޓަށް ނެރޭނެ އެވެ.\nޗައިނާއިން ވަނީ 5ޖީގެ ގަދަ ބާރަކަށް ވުމަށް ނިޔަތްގަނެފަ އެވެ. އެ ގޮތުގައި ދެމިތިބުމަށް، މި އަހަރު ނިމުނުގެ ކުރިން ޗައިނާގައި އެއް މިލިއަން "ބޭސް ސްޓޭޝަން" ގާއިކުރާނެ ކަމަށް ބުނެވެ އެވެ.\nޗައިނާ ސްމާޓް ފޯން ޓެލެކޮމިއުނިކޭޝަން މޯބައިލް ނެޓްވޯކް ގޯލްޑްމަން ސޭކްސް ވާވޭ


Farah araa boat faharu funkuraaney idhaaraaeh ufehdhumah govaalaa qaraareh\nދޯންޏެއް ފަރަށް އަރާފައި\nފަރަށްއަރާ ބޯޓުފަހަރު ފުންކުރާނޭ އިދާރާއެއް އުފެއްދުމަށް ގޮވާލާ ގަރާރެއް\nފަރަށްއަރާ މަސްދޯނިފަހަރާއި މީހުން އުފުލާ އުޅަނދުފަހަރު ފުންކުރާނޭ އިދާރާއެއް އުފެއްދުމަށް ގޮވާލާ ރައްޔިތުންގެ މަޖިލީހުގެ ދަނގެތީ ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ގަރާރެއް ހުށަހަޅުއްވައިފި އެވެ.\nނާޒިމްގެ ގަރާރުގައި ވިދާޅުވެފައިވަނީ އޮޔާދާ އުޅަނދުފަހަރާއި ބޭރު ދަތުރުކުރާ އުޅަނދުފަހަރާއި އެހެން އުޅަނދުތައް ފަރަށް އެރުމަކީ އާންމުކޮށް ދިމާވާ ކަމަކަށްވާއިރު އެ އުޅަނދުފަހަރު ފުންކުރާނޭ ދައުލަތުގެ އިދާރާއެއް ނެތުމުން އެތައް ތަކުލީފެއް އުޅަނދުތަކުގެ ވެރިފަރާތުން އުފުލަންޖެހޭ ކަމަށެވެ.\nގަރާރު ހުށަހެޅީ އެފަދަ ތަކުލީފުތައް ސަރުކާރުގެ ސަމާލުކަމަށް ގެނައުމަށް ކަމަށްވެސް މި ގަރާރުގައި ފާހަގަކޮށްފައިވެ އެވެ.\nގަރާރުގައި އިތުރަށް ވިދާޅުވެފައިވަނީ އުޅަނދު ފުން ކުރުމާއި ފަރަށް އެރުމުން ދިމާވި ގެއްލުމުގެ ހުރިހާ ހަރަދެއްގައި ހިފުމުގެ އިތުރުން ފަރަށް އެރުމުގެ ސަބަބުން ތިމާވެއްޓަށް ގެއްލުމެއް ލިބިއްޖެ ނަމަ އެކަމުގެ ޒިންމާވެސް އުޅަނދުގެ ވެރިފަރާތުން ނަގަންޖެހޭ ކަމަށެވެ. އަދި އެކަންކަމަށް އެތައް ހަރަދެއް ހިނގާއިރު، ފަރަށްއަރައި އުޅަނދެއް ހަލާކުވުމުން އެތައް ބައެއްގެ އާމްދަނީ ބަންދުވެގެންދާ ކަމަށްވެސް ގަރާރުގައިވެ އެވެ.\nއެހެންކަމުން ފަރަށްއަރާ ބޯޓުފަހަރު ފުންކުރުމުގައި އަމަލީ މަސައްކަތް ކުރާނޭ ދައުލަތުގެ އިދާރާއެއް ހަމަޖައްސާ، ކަމާ ގުޅުންހުރި އުސޫލުތައް ގާއިމުކުރުމަށް ނާޒިމްގެ ގަރާރުގައި ގޮވާލާފައިވެ އެވެ.\nރާއްޖޭގެ ފަރުތަކަށް ބޮޑެތި ބޯޓުތައް އަރައި، ފުން ނުކުރެވި ދުވަސްތަކެއް ވުމުން ފަރުތަކަށް ލިބޭ ގެއްލުންތަކާ ގުޅިގެން އެފަދަ އުޅަނދުތައް އެންވަޔަރަންމަންޓަލް ޕްރޮޓެކްޝަން އެޖެންސީ (އީޕީއޭ) އިން ބޮޑެތި އަދަދުތަކުން ޖޫރިމަނާކޮށްފައިވެ އެވެ.\nމަޖިލިސް 2019 ފަރަށް އެރުން ގަރާރު


އެޗްޕީއޭގެ އެންގުންތަކާއި ޚިލާފަށް އެއްވުންތައް ނުބާއްވަން އިލްތިމާސްކޮށްފި! – Dhen.mv\nއެޗްޕީއޭގެ އެންގުންތަކާއި ޚިލާފަށް އެއްވުންތައް ނުބާއްވަން އިލްތިމާސްކޮށްފި!\nJune 20, 2020 - 1:08 pm\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ އެންގުމާއި ޚިލާފަށް މާލެ ސަރަޙައްދުގައި އެއްވެ އުޅުމުގެ އެއްވެސް ހަރަކާތެއް ނުބޭއްވުމަށް ފުލުހުން އިލްތިމާސް ކޮށްފިއެވެ.\nރާއްޖޭގައި ކޮވިޑް-19 ފެތުރެމުންދިޔުމާއި ގުޅިގެން އިއުލާން ކޮށްފައިވާ ސިއްޙީ ކުއްލި ނުރައްކަލުގެ ހާލަތައް ލުއި ދިން ކަމުގައި ވިޔަސް، އާއްމު ތަންތަނުގައި އުޅެވޭނީ އެއްފަހަރާ ތިން މީހުންނަށް ކަމަށް ޑިރެކްޓަ ޖެނެރަލް އޮފް ޕަބްލިކް ހެލްތު އަންގަވާާފައިވާ ކަމަށް ފުލުހުން ވިދާޅުވެފައިވެއެވެ.\nނަމަވެސް އެއެންގުމާއި ޚިލާފަށް ބައެއް ފަރާތްތަކުން އެއްވުންތައް ބޭއްވުމަށް ރާވަމުންދާ ކަމުގެ މައުލޫމާތު ލިބިފައިވާ ކަމަށާއި އެއެންގުންތަކާއި ޚިލާފަށް އެފަދައިން އެއްވުންތައް ނުބޭއްވުމަށް ފުލުހުން ވަނީ އިލްތިމާސް ކޮށްފައެވެ.\nއެޗްޕީއޭގެ އިރުޝާދުތަކާއި އެއްގޮތަށް ޢަމަލު ކުރުމަށް ފުލުހުން އިލްތިމާސް ކޮށްފައިވާއިރު މާދަމާ ހެނދުނު ރައްޔިތުންގެ މަޖިލީސް ކައިރީގައި މުޒާހަރާ ކުރުމަށް، ވާތު ފިޔައިގެ ސިޔާސީ ހަރަކާތެއް ކަމުގައިވާ ނަވާނަވައިން ވަނީ ރާވާފައެވެ.


ކަށްވަޅުގައި ފުރަތަމަ ރޭ! – Shafeeu Abdullah\nޚިޔާލަށް ގެންނާށެވެ! ދެރެއެކެވެ. ފުރަތަމަ ރެއަކީ ގޭގައި ތިބާ ހުރި ރެއެކެވެ. އަނބި ދަރީންނާއި އެކުގައެވެ. ތިބާގެ ކުދިންކޮޅު އުފާކޮށްދީ އެކުދިންނާއެކު ކުޅެސަމާސާކުރުމުގައެވެ. ކުޑަކުޑަ އުފާވެރި އާއިލާއެކެވެ. ދެން ޖެހިގެން އައި ރެއެވެ. ތިބާ ކަށްވަޅަށް ތިރިކުރެވެނީއެވެ. އަނބިދަރީންނާވަކިވެ، އަނދިރިވަޅުގަނޑެއްގެ ތެރެއަށް ލެވެނީއެވެ. އެތަނުގައި އެއްވެސް ބައިވެރިއަކުނެތެވެ. ލޯބިވާ އަނބިމީހާވެސް ނެތެވެ. އަދި ދަރީންނެއްވެސް ނެތެވެ. އެތަނުގައި އެކަނި އޮންނަން ޖެހުނީއެވެ.\nއެއީ ކަށްވަޅުގެ ފުރަތަމަ ރެއެވެ. އެރެއާމެދު ޞާލިޙުންނާއި ޢިލްމުވެރީން ކީރިތި ކުރައްވާ ހިތާމަކުރައްވާ އުޅުނު ރެއެވެ. އަދި ތަޤްވާވެރިއަޅުވެރިން އެރޭގެ ބިރުވެރިކަމާމެދު ޝަކުވާކޮށްއުޅުނު ރެއެވެ.\nއާދެ، ތަބޫކު ހަނގުރާމައަށް ކީރިތި ރަސޫލާ ޞައްލަﷲ ޢަލަހި ވަސައްލަމް އާއި އެކަލޭގެފާނުގެ ޞާޙާބީން ނުކުމެވަޑައިގެން އުޅުއްވި ރެއެކެވެ. އެރޭ އެކަލޭގެފާނާއި ޞަޙާބީން ނިދިކުރެއްވިއެވެ. އިބްނު މަސްޢޫދު رضي الله عنه ވިދާޅުވިއެވެ. ތިމަންކަލޭގެފާނަށް ނިދިންހޭލެވުނެވެ. އަދި ނަބިއްޔާ صلى الله عليه وسلم ގެ ތަންމަތިކޮޅަށް ބަލައިލީމެވެ. ނަމަވެސް އެ ތަންމަތިކޮޅަކު އެކަލޭގެފާނެއްނެތެވެ. ދެން އަބޫބަކުރު رضي الله عنه ގެ ތަންމަތިކޮޅާ ދިމާލަށް ދިޔައީމެވެ. ނަމަވެސް އެކަލޭގެފާނުވެސް ނެތެވެ. ދެން ޢުމަރު رضي الله عنه ގެ ތަންމަތިކޮޅު ބެލީމެވެ. އެކަލޭގެފާނުވެސް ނެތެވެ.\nދެން ވިދާޅުވިއެވެ. ފޭލިގެތަކާ ތަންކޮޅެއް ދުރުން އަލިކަމެއް ފެންނަންހުއްޓެވެ. އެހެންކަމުން އެ ދިމާލަށް ހިނގައިގަތީމެވެ. އެތަނުގައި ކަށްވަޅެއްކޮނެފައި ހުއްޓެވެ. އަދި ރަސޫލާ صلى الله عليه وسلم އެކަށްވަޅު ތެރެއަށް ފައިބާވަޑައިގެން ހުންނެވިއެވެ. އަދި ކަފުންކޮށްފައިވާ މައްޔިތެއް ކަށްވަޅު ކައިރީގައި ބާއްވާފައިއޮތެވެ. އަދި އަބޫބަކުރާއި ޢުމަރު – رضي الله عنهما – އެ ޖަނާޒާގެ ކައިރީގައި ތިއްބެވެ. ދެން ރަސޫލާ صلى الله عليه وسلم އެދެބޭކަލުންނަށް ވިދާޅުވިއެވެ. ” ތިޔަބައިމީހުންގެ އަޚާ ކަށްވަޅަށް ހަމަހިމޭނުން ތިރިކުރާށެވެ.” ދެން އެބޭކަލުން އެމައްޔިތާ ކަށްވަޅަށް ތިރިކުރެއްވިއެވެ. އަދި އެކަލޭގެފާނުގެ ޠާހިރު ދެއަތްޕުޅުން އެމައްޔިތާ ކަށްވަޅުގައި ބާއްވާލައްވަވައި، ހަމަޖައްސައްވަވައިލެއްވިއެވެ. އެކަލޭގެފާނުގެ ލޮލުން ކަރުނަފޮދު އޮހޮރިގެންދިޔައެވެ. ދެން އެއަށްފަހު ޤިބްލައަށް ކުރިމަތިލެއްވިއެވެ. އަދި އެޠާހިރު ދެއަތްޕުޅު މައްޗަށް އުފުއްލެވިއެވެ. ދެން މިފަދައިން ދުޢާކުރެއްވިއެވެ. اللهم إني أمسيت عنه راض فارض عنه މާނައީ: ” އޭ ﷲ އެވެ! ، ހަމަކަށަވަރުން މިއަޅާ ރޭކުރީ އޭނާއަށް ރުހިގެންވާހާލުއެވެ. އަދި އިބަ ﷲ ވެސް އޭނާއަށް ރުއްސަވާފާދޭއެވެ.” އަދިވެސް އިބުނު މަސްޢޫދު رضي الله عنه ވިދާޅުވިއެވެ. ތިމަންކަލޭގެފާނު އެއީ ކޮންބޭކަލެއްގެ ޖަނާޒާއެއްތޯ ސުވާލުކުރީމެވެ. އެބޭކަލުން ދެންނެވިއެވެ. އެއީ ކަލޭމެންގެ އަޚް އަބްދުﷲ ޛުލްބަޖާދެއިންގެ ޖަނާޒާއެވެ.\nއާދެ، ޢުމަރު ބުނު ޢަބްދުޢަޒީޒަކީ މުއްސަނދި ޢާއިލާއަކަށްއުފަންވެ، މުއްސަނދިކަމުގެ ލައްޒަތުގައި ބޮޑުވިކުއްޖެކެވެ. ގަނޑުވަރުތަކާއި ޚާދިމުން ހުއްޓެވެ. ނަމަވެސް، އިސްލާމީ ދައުލަތުގެ ޚަލީފާއަކަށްވުމަށްފަހު މިހުރިހާ ލައްޒަތާއި ދުނިޔެވީ ފޮނިމީރުކަން ދޫކޮށްލެއްވިއެވެ. ކީއްވެގެންތޯއެވެ؟ ކަށްވަޅުގައި ހޭދަކުރަންޖެހޭ ފުރަތަމަރޭ ހަނދުމަވުމުންނެވެ.\nއެހެންކަމުން އެއްދުވަހަކު މިންބަރު މައްޗަށް އަރާވަޑައިގަތެވެ. އަދި ކީރިތި ކުރައްވަން ފެށްޓެވިއެވެ. އެތަނުގައި ހުކުރު ޖަމާޢަތަށް ޚާޟިރުވެވަޑައިގެން ޢިލްމުވެރީންނާއި ވަޒީރުންނާއި ޢާންމުރައްޔިތުން ތިއްބެވެ. ޢުމަރު އިބުނު ޢަބްދުލްޢަޒީޒު ވިދާޅުވިއެވެ. ” ތިޔަބައިމީހުން އަޅުގަނޑަށް ހިއްޕެވިބައިޢަތު އަނބުރާގެންދަވާށެވެ.” އެބައިމީހުންއެންމެން އެކުއެކީއެކައްޗަކަށް ދެންނެވިއެވެ. ” ކަލޭގެފާނުނޫންމީހަކު ޚަލީފާއެއްކަމުގައި ބޭނުމެއްނޫނެވެ.” އެހެންކަމުން، ޚަލީފާކަމަށް ނުރުހޭޙާލު، އެކަމުގެ ޒިންމާ ނެންގެވިއެވެ.\nޚަލީފާކަމުގައި ހަފްތާއެއްނުވަނީސް އެކަލޭގެފާނުގެ ހަށިކޮޅު ނިކަމެތިވެ، ގައިގެ ކުލަބަދަލުވިއެވެ. އަދި ތުރުކުރައްވަން އަތްޕުޅުގައިއޮތީ އެންމެހެދުންކޮޅެކެވެ. އެހެންވެ އެކަލޭގެފާނުގެ އަނބިކަބަލުން އަރިހުގައި މީސްތަކުން ސުވާލުކުރިއެވެ. އަޅުގަނޑުމެންގެ ޚަލީފާއަށް ވަމުންއެދަނީ ކިހިނެއްތޯއެވެ؟ ޢަބްދުލްޢަޒީޒުގެ އަނބިކަބަލުން ވިދާޅުވިއެވެ. ” ﷲ ގަންދީ ބުނަމެވެ. އެކަލޭގެފާނު ރޭގަނޑު އަވަހާރަފުޅެއް ނުލައްޕަވައެވެ. ތަންމަތީގައި އޮންނެވުމަށްފަހު ފުރޮޅެންފަށްޓަވައެވެ. އިންސާނަކު ހޫނުއަނގުރުގަނޑެއްމަތީގައި އޮވެގެން ފުރޮޅޭނެފަދަ ގޮތަކަށެވެ. ދެން ވިދާޅުވެއެވެ. ” މުޙަންމަދުގެފާނުގެ އުއްމަތުގެ މީސްތަކުންގެ ޒިންމާ މިނިކަމެތި އަޅާއާ ހަވާލުކުރެވިއްޖެއެވެ. މިއަޅާއާ ޤިޔާމަތްދުވަހުން މިޒިންމާތަކާބެހޭގޮތުން ސުވާލުކުރެވޭނެއެވެ. ފަޤީރުންނާއި މިސްކީނުންނާއި ތުއްތުކުދިންނާބެހޭގޮތުން ސުވާލުވެވޭނެއެވެ.”\nހަމައެހެންމެ، އެއްދުވަހަކު އެކަލޭގެފާނުގެ އަރިހުގައި ޢިލްމުވެރިބޭކަލަކު ދެންނެވިއެވެ. ” އޭ އަމީރުލްމުއުމިނީންއެވެ! ކަލޭގެފާނު މީގެކުރިން މައްކާގައި ހުންނަވަނިކޮށް އަޅުގަނޑުމެން ދެކުނީމެވެ. އެއީ ކަލޭގެފާނު ޚަލީފާއަކަށް ވެވަޑައިގަތުމުގެ ކުރިންނެވެ. އޭރު ކަލޭގެފާނު ހުންނެވީ ވަރަށް ޞިއްޙަތާއި ޢާފިޔަތުގައެވެ. މުއްސަނދިކަމާއި ތަނަވަސްކަމުގައެވެ.” ދެން ވެސް ޢިލްމުވެރިޔާ ދެންނެވިއެވެ. ” ނަމަވެސް މިހާރު ކަލޭގެފާނު މިފެންނަނީ ވަރަށްބޮޑަށް ހިކިއަނަރޫފަވެފައިވަނިކޮށެވެ. އެއީ ކީއްވެތޯއެވެ؟”\nޢިލްމުވެރިޔާގެ މިކަލިމަތައް އަޑުއެއްސެވުމަށްފަހު ޢުމަރު ބުނު ޢަބްދުލްޢަޒީޒް ވަޤުތުން ކީރިތި ކުރައްވަން ފެށްޓެވިއެވެ. އަދި ވިދާޅުވިއެވެ. ” އޭ ޒިޔާދެވެ! ކަލޭގެފާނަށް އަޅުގަނޑު މަރުވެ ކަށްވަޅަށް ލެވުމަށްފަހު ތިންވަނައަށްވާދުވަހު ފެނިލައްވައިފިނަމަ ހުންނާނެ މަންޒަރު އެނގިލައްވާތޯއެވެ! ﷲ ގަންދީ ބުނަމެވެ. ވަރަށްވެސް ހިތާމަވެރި މާޔޫސް މަންޒަރަކަށްނޫނީ އެމަންޒަރު ނުވާނެކަން ކަށަވަރެވެ.”\nއޭ ލޮބުވެތި އަޚުންނާއި އުޚުތުންނޭވެ!…\nއަޅުގަނޑުމެން މިކަށްވަޅުގެ ފުރަތަމަރެއާ ބައްދަލުކުރުމަށް ވަމުންދަނީ ކޮން ތައްޔާރީތަކެއްތޯއެވެ؟ އެއްވެސް ތައްޔާރީއެއް އެބަވެވޭތޯއެވެ؟ އުއްމަތަށް ރަޙްމަތެއްކަމުގައި ފޮނުއްވި މާތްނަބިއްޔާ صلى الله عليه وسلم ގެ ހަދީޘްފުޅެއްގައިވެއެވެ. القبر روضة من رياض الجنة أو حفرة من حفر النار މާނައީ: ” ކަށްވަޅަކީ ސުވަރުގޭގެ ބަގީޗާއިންކުރެ ބަޤީޗާއެކެވެ. ނުވަތަ ނަރަކައި ވަޅުގަނޑުތަކުގެ ތެރެއިން ވަޅުގަނޑެކެވެ.”\nއާދެ، އުޘްމާނު ބުނު ޢައްފާނު رضي الله عنه ގެ ކައިރިން ޖަނާޒާއެއް ގެންދެވިއްޖެނަމަ، ވަރަށް ބޮޑަށް ކީރިތި ކުރައްވަވައެވެ. މިއީ ކޮންބޭކަލެއްކަން އެނގިލައްވާތޯއެވެ؟ ސުވަރުގޭގެ އުފާވެރި ޚަބަރު ކީރިތި ރަސޫލާ صلى الله عليه وسلم ދެއްވި ދިހަ ބޭކަލުންގެ ތެރެއިން ބޭކަލެކެވެ. ތެދުމަގުލިބިގެންވާ ޚުލަފާއުއްރާޝިދީންގެ ތެރެއިން ތިންވަނަ ޚަލީފާއެވެ. ކީރިތި ރަސޫލާ ޞައްލަﷲ ޢަލަހި ވަސައްލަމްގެ ދެދަރިކަނބަލުންނާ ކައިވެނި ބައްލަވައިގަތުމުގެ ޝަރަފު ލިބިލެއްވި މަތިވެރި ޞަޙާބީއެވެ. މިދީނަށްޓަކައި މާތް ނަބިއްޔާ صلى الله عليه وسلم އާއެކުގައިއެތައްޖިހާދެއްގައި ބައިވެރިވެވަޑައިގެންފައިވެއެވެ.ދީނަށްޓަކައި އެކަލޭގެފާނުގެ މުދަލުގެ ދެބައިކުޅައެއްބައި ހޭދަކުރެއްވި، ކިރީތި ރަސޫލާގެ މަތިވެރިމާތްޞަޙާބީއެކެވެ.\nއެހެންކަމުން، އެއްފަހަރަކު އެކަލޭގެފާނަށް ދެންނެވުނެވެ. “ތިދަރަޖައަށް ކީރިތިކުރައްވަނީ ކީއްވެގެންތޯއެވެ؟” ވިދާޅުވިއެވެ. ކީރިތި ރަސޫލާ صلى الله عليه وسلم މިފަދައިން ޙަދީޘްފުޅު ކުރައްވަނިކޮށް އަޑު އެހީމެވެ.القبر أول منازل الآخرة މާނައީ: ” ކަށްވަޅަކީ އާޚިރަތުގެ އެންމެ ފުރަތަމަ މަންޒިލެވެ.” އެތަނުން ސަލާމަތްކަންލިބިއްޖެ މީހަކަށް ސަލާމަތްކަންލިބިއްޖެއެވެ. އަދި އެތަނުން ނާކާމިޔާބުވެއްޖެ މީހެއް ގެއްލިހަލާކުވެއްޖެއެވެ.\nއޭ ލޮބުވެތި އަޚުންނާއި އުޚުތުންނޭ!…\nޣާފިލުކަމުގެ ނިދިން ހޭލައްވާށެވެ! އަދި މިދުވަހަށް ތައްޔާރުވެލައްވާށެވެ. އެހެނީ މަރަކީ ބުނެފައި އަންނަ އެއްޗެއްނޫނެވެ. ނޭނގިހުއްޓައި މަރާ ބައްދަލުކުރަންޖެހިދާނެއެވެ.\nއަޅުގަނޑުމެންގެ މިމަރުވެފައިވާ ހިތްތަކަށް ދިރުންލިބޭތޯ ހަޤީޤީ ހާދިސާއެއް ނަކަލުކޮށްލާނަމެވެ. މިއީ ސަޢޫދީ ޢަރަބިޔާގެ ރިޔާޟުގައި ހިނގި ހާދިސާއެކެވެ. ދެމަފިރިންނެވެ. ޞާލިޙު ތަޤްވާވެރި ޢާއިލާއެކެވެ. އެއްދުވަހަކު، މިދެމަފިރިން ޢުމްރާވުމަށް މައްކާއަށް ދިއުމަށް ތައްޔާރުވިއެވެ. ނަމަވެސް، ދަތުރު ފެށުމުގެކުރީން، އެދުވަހު، އަންހެންމީހާގެ ފަރާތުން އާދަޔާޚިލާފު ކަންތައްތަކެއް ފެނުނެވެ. އެހެނީ އެދުވަހު، އަދަޔާޚިލާފަށް އެއަންހެންމީހާ، އޭނާގެ ދަރީންނަށް ބޮސްދީހަދާ އުޅުނެވެ. އަދި ރޮއެރޮއެ ހުރެގެން ވަޞިއްޔަތެއްލިޔުނެވެ. އޭގައިވާ ޢިބާރާތްތަކުން އެއީ އޭނަގެ މަރުގެ ވަޞިއްޔަތޭވެސް ދެންނެވިދާނެއެވެ. މި އަންހެންމީހާއަކީ ވަރަށް މާތް ތަޤްވާވެރިއެކެވެ.\nކޮންމެއަކަސް، ދެމަފިރިން މައްކާއަށް ގޮސް، ޢުމްރާގެ މަތިވެރި އަޅުކަން ފުރިހަމަ ކުރިއެވެ. އަދި އެނބުރި ރިޔާޟަށް ދާން ދަތުރުފެށިއެވެ. އެއީ ވަދާޢުގެ ދަތުރެވެ. އަޖަލުގެ ދަތުރެވެ. ކާރުގެ ފުރޮޅު ފަޅައިގެންދިޔައީއެވެ. އެއާއެކު ކާރު ފުރޮޅާލިއެވެ. ޞާލިޙް އެއަންހެނާގެ ބޮލަށް ވަރަށް ބޮޑު ޒަޚަމެއްލިބުނެވެ. ފިރިމީހާއަށް މާބޮޑު އަނިޔާއެއްނުލިބެއެވެ. އެހެންކަމުން، ފިރިމީހާ އަވަސް އަވަހަށް ދުވެފައި އަނބިމީހާގެ ގާތަށްދިޔައެވެ. އެވަޤުތު އަނބިމީހާ ޝަހާދަތުގެ ދެކަލިމަ ކިޔަމުން ގެންދެއެވެ. އަދި އެއަށްފަހު ބުންޏެވެ. ” އަޅުގަނޑަށް މާފުކުރޭ! އިރާދަކުރެއްވިޔާ، ދެން ބައްދަލުވާނީ ސުވަރުގެއިން… އަދި ކުދިވެރީންނަށްވެސް ސަލާމް ފޯރުކޮށްދީ…”\nދުޢާއަކީ، އަޅުގަނޑުމެންގެ ކަށްވަޅަކީ ސުވަރުގޭގެ ބަޤީޗާތަކުގެ ތެރެއިން ބަޤީޗާއެއްކަމުގައި ލެއްވުމެވެ. އާމީން ޔާރައްބަލް ޢާލަމީން!\n(މިއީ 2010ވަނަ އަަހަރު، އަޅުގަނޑު ލިޔެފައިވާ ލިޔުމެކެވެ. އޭރުގެ ބައެއް ވެބްސައިޓުތަކުގައި މި މަޒުމޫނު ޝާއިޢުކުރެވިފައިވާނެއެވެ.)


Afeefuhdheen skooluge spoatsmeet baahvaifi\nއަފީފުއްދީން ސްކޫލުގެ ސްޕޯޓްސްމީޓް ބާއްވައިފި\nކުޅުދުއްފުށީ އަފީފުއްދީން ސްކޫލުގެ 2011 އަހަރުގެ ސްޕޯރޓްސް މީޓްެގެ އިވެންޓްތައް މިއަދު ކުޅުދުއްފުށީ ޒޯން ސްޓޭޑިއަމްގައި ބާއްވައިފިއެވެ.\nމިއީ ކޮންމެ އަހަރަކުވެސް އަފީފުއްދީން ސްކޫލުގެ ގުރޭޑް 1، 2، އަދި3ގެ ދަރިވަރުންނަށް އަމާޒުކޮށްގެން ކުރިއަށް ގެންދާ އިވެންޓްތަކެކެވެ. މިމުބާރާތުގައި މިއަހަރު 124 ކުދީން ބައިވެރިވެފައިވާއިރު މިއަހަރުގެ އިވެންޓްތައް ކުރިއަށް ގެންގޮސްފައިވަނީ އެއް ދުވަހުގެ މުއްދަތަށެވެ.\nއަފީފުއްދީން ސްކޫލުގެ ސްޕޯރޓްސް ސްޕަވައިޒަރު އިބްރާހިމް އައްބާސް ވިދާޅުވީ، މިފަދަ އިވެންޓްތަކެއް ބޭއްވުމުގެ މައިގަނޑު މަގްސަދަކީ ދުޅަހެޔޮ ސިއްހަތެއްގައި ދަރިވަރުން ބޭއްތިބުމުށާއި ކުޅިވަރު ކުޅޭއިރު އެއްކުއްޖަކު އަނެއް ކުއްޖަކާއި ވާދަވެރިކަމާއިއެކު މަސައްކަތް ކޮށް ކާމިޔާބު ހޯދުމަށް ފުރުސަތު ހޯދައިދިނުން ކަމަށެވެ.\nމިއަހަރު މިސްޕޯރޓްސް މީޓްގައި ކުރިއަށް ގެންދެވުނު އިވެންޓްތަކަކީ ސެކްރޭސް، ޓަނަލް ބޯލް، ސްޕްރިންޓް، ބެލެންސިން ޓިން އޮން ހެޑް، އަދި އޮބްސްޓިކަލް އެވެ. މިއިވެންޓްތަކުގެ ތެރެއިން ކޮންމެ ދަރިވަރަކަށްވެސް 04 އިވެންޓެއްގައި ބައިވެރިވުމުގެ ފުރުޞަތު ހުޅުވާލާފައި ވެއެވެ.\nމިއަދު ކުރިއަށް ދިޔަ މިސްޕޯޓްސް މީޓްގައި ވަނަތަކަށް ހޮވުނު ދަރިވަރުންނަށް މެޑެއްޔާއި ތަށި ހަވާލުކޮށްދެއްވީ އަފީފުއްދީން ސްކޫލުގެ ޕްރިންސިޕަލްގެ އިތުރުން އެސްކޫލުގެ މެނޭޖްމަންޓްގެ އިސްވެރިންނެވެ.


Italian League : Empoli athun molhuve Milan ehvana gai hama jehilaifi - AO News\nއިޓާލިއަން ލީގު: އެމްޕޮލީ އަތުން މޮޅުވެ، މިލާން އެއްވަނާގައި ހަމަޖެހިލައިފި\nއިޓާލިއަން ލީގުގައި ރޭ އެމްޕޮލީ އާއި ދެކޮޅަށް ކުޅުނު މެޗުން މޮޅުވެ، އޭސީ މިލާނުން ތާވަލްގެ އެއް ވަނައިގައި ހަމަ ޖެހިލައިފިއެވެ.\nރޭ އެމްޕޮލީއާއި ދެކޮޅަށް ކުޅުނު މެޗުން މިލާން މޮޅުވީ 0-1 ގެ ނަތީޖާއިންނެވެ.\nމެޗު ފަށައިގެން މޮޅަށް ކުޅުނު މިލާނުން ވަނީ އެމްޕޮލީގެ ގޯލާއި އަމާޒުކޮށް ގިނަ ހަމަލާތަކެއް ފޮނުވާލާފައެވެ. މިލާނުން މެޗުގައި ޖެހި ހަމައެކަނި ގޯލު ކާމިޔާބުކުރީ މެޗުގެ 19 ވަނަ މިނިޓްގަ އެވެ. މި ލަނޑު މިލާނަށް ކާމިޔާބު ކޮށްދިނީ ޕިއޭރޭ ކަލޫލޫއެވެ. މި ލަނޑަށް ފަހުވެސް މިލާނަށް ލީޑު ފުޅާކުރަން ރަނގަޅު ފުރުސަތެއް ލިބުނު ނަމަވެސް ޖިރޫޑް ފޮނުވާލި މި ހަމަލާ އެމްޕޮލީގެ ކީޕަރު ވިކާރިއޯ ވަނީ މަތަކޮށްފައެވެ.\nރޭގެ މެޗުން މޮޅުވެ މިލާނުން ތާވަލްގެ އެއްވަނާގައި ފަސް ޕޮއިންޓުގެ ލީޑަކާއި އެކު ހަމަޖެހިލި އިރު، އެޓީމު އެއްވަނާގައޮ އޮތީ ކުޅުނު 29 މެޗުން ލިބުނު 63 ޕޮއިންޓާއި އެކުގައެވެ. ލީގުގެ ދެވަނާގައި އޮތް އިންޓަ އަށް ލިބިފައިވަނީ ކުޅުނު 27 މެޗުން 58 ޕޮއިންޓެވެ. އަދި ތިން ވަނައިގައި އޮތް ނަޕޯލީ އަށް ލިބިފައިވަނީ ކުޅުނު 28 މެޗުން 57 ޕޮއިންޓެވެ.\nރޭ ޔުވެންޓަސް ވެސް ވަނީ ރަށުން ބޭރުގައި ސަމްޕްޑޯރިއާއާއި ދެކޮޅަށް ކުޅުނު މެޗުން 1-3 އިން މޮޅުވެފައެވެ. މި މެޗުގައި މޮރާޓާ ވަނީ ދެ ލަނޑު ޖަހާފައެވެ. ޔުވެންޓަސްގެ އަނެއް ލަނޑަކީ ސަމްޕްޑޯރިއާގެ ކުޅުންތެރިއެއްގެ އަތުން ބައިކޮޅަށް ވަތް ލަނޑެކެވެ. ސަމްޕްޑޯރިއާގެ ހަމަ އެކަނި ލަނޑު ޖަހައިދިނީ އަބްދުލްހަމީދު ސަބީރީއެވެ. ރޭގެ މި މޮޅާއި އެކު ޔުވެންޓަސް ވަނީ ބަލިނުވެ 15 މެޗު ހަމަކޮށްފައެވެ. މި މޮޅާއި އެކު ޔުވެންޓަސް ހަތަރު ވަނާގައި އޮތްއިރު، އެޓީމު ހަތަރު ވަނާގައި އޮތީ ކުޅުނު 29 މެޗުން 56 ޕޮއިންޓު ލިބިގެންނެވެ.\nކައުންސިލްތަކަށް ވިޔަފާރިކުރުމުގެ ހުއްދަދީފި\n“އިންޑިއާ އައުޓް” ހަރަކާތުގެ ތެރެއިން ހިފެހެއްޓި މީހުން ދޫކޮށްލައިފި\nއެސްޓީއޯ އިން “ކްރޫގާރ ޗެލެންޖް 2022″ ފަށައިފި


China Ge Foreign Minister Ah Maruhaba Dhanavan M.Shahid Rajje Vadaiganavany\nޗައިނާގެ ފޮރިން މިނިސްޓަރު ވަންގް އަދި ރާއްޖޭގެ ފޮރިން މިނިސްޓަރު ޝާހިދު\nޗައިނާގެ ފޮރިން މިނިސްޓަރަށް މަރުހަބާ ދަންނަވަން ޝާހިދު ރާއްޖެ ވަޑައިގަންނަވަނީ\n30 ޑިސެމްބަރ 2021 - 21:56:05\nއަންނަ މަހު ރާއްޖެ ވަޑައިގަންނަވާ ޗައިނާގެ ފޮރިން މިނިސްޓަރު ވަންގް ޔީ އަށް މަރުހަބާ ދެންނެވުމަށް ރާއްޖޭގެ ފޮރިން މިނިސްޓަރު އަދި އދ. ގެ އާންމު މަޖިލީހުގެ ރައީސް އަބްދުﷲ ޝާހިދު ރާއްޖެ ވަޑައިގަންނަވާނެ ކަމަށް ފޮރިން މިނިސްޓްރީން ބުނެފި އެވެ.\nއދ.ގެ އާންމު މަޖިލީހުގެ ރައީސްގެ އިންތިހާބަށް މިދިޔަ އޮގަސްޓް މަހުގެ ފަހުކޮޅު ޝާހިދު ނިއު ޔޯކަށް ވަޑައިގެންނެވިފަހުން ފުރަތަމަ ފަހަރަށް ރާއްޖެ ވަޑައިގަތީ، އާއްމު މަޖިލީހުގެ ރައީސްގެ ހައިސިއްޔަތުން އޮކްޓޯބަރު ހަވަނަ ދުވަހު އެވެ.\nތިން ދުވަހުގެ ރަސްމީ ދަތުރުފުޅެއްގައި އެފަހަރު ރާއްޖެއަށް ވަޑައިގެން އެނބުރި ނިއު ޔޯކަށް ވަޑައިގެން ހުންނަވަނީ އެތަނުގައެވެ.\nއަންނަ އަހަރަކީ ރާއްޖެ އާއި ޗައިނާއާ ދެމެދު ހާރިޖީ ގުޅުން ގާއިމްކުރިތާ 50 އަހަރު ފުރޭ މުނާސަބަތެވެ. އެ މުނާސަބާ އިފްތިތާހުކޮށްދެއްވުމަށް މިފެށޭ ޖެނުއަރީ މަހު ތިން ދުވަހުގެ ރަސްމީ ދަތުރުފުޅެއްގައި ޗައިނާގެ ފޮރިން މިނިސްޓަރު ވަންގް ރާއްޖެ ވަޑައިގެންނަވާނެކަން ހާމަަކޮށްފައިވަނިކޮށް ފޮރިން މިނިސްޓްރީން މިއަދު ބުނީ ވަންގް އަށް ރާއްޖެއިން މަރުހަބާ ދަންނަވާނީ މިނިސްޓަރު ޝާހިދު ކަމަށެވެ.\nރާއްޖޭގައި ހުންނަ ޗައިނާގެ އެމްބަސީން ބުނީ، އެ ގައުމުގެ ފޮރިން މިނިސްޓަރު ވަންގް ރާއްޖެ ވަޑައިގަންނަވާނީ ތިން ދުވަހުގެ ރަސްމީ ދަތުރުފުޅެއްގައި ކަމަށެވެ. އެއީ މިފެށޭ ޖެނުއަރީ މަހުގެ ހަތަކުން ފެށިގެން އަށަކާއި ހަމަޔަށެވެ.\nހަ އަހަރު ފަހުން ޗައިނާގެ ސަރުކާރުގެ ފަރާތުން އިސް ބޭފުޅަކު ރަސްމީ ދަތުރުފުޅެއްގައި ރާއްޖެ މިވަޑައި ގަންނަވަނީ ދެ ގައުމުގެ ދެމެދުގައި އޮތް ގުޅުމުގެ ރަންޔޫބިލް ފާހަގަކުރުމަށް ހިންގަން ރާވާފައިވާ ހަރަކާތްތައް ރަސްމީކޮށް ފައްޓަވައިދެއްވުމަށް ކަމަށް އެ ގަައުމުގެ އެމްބަސީން ބުނެއެވެ.\nޗައިނާގެ ސަރުކާރުގެ ފަރާތުން އެންމެ ފަހުން ރާއްޖެ ވަޑައިގަންފައިވަނީ 2014 ވަނަ އަހަރުއެވެ. އެއީ ޗައިނާގެ ރައީސް ޝީ ޖިންޕިންގެ ރަސްމީ ދަތުރުފުޅެއްގައެެވެ.\nރައީސް ޔާމީންގެ ވެރިކަމުގައި ގާތްގުޅުމެއް ޗައިނާއާއިއެކު ގާއިމު ކުރަމުން ދިޔަނަމަވެސް 2018 ވަނަ އަހަރު ވެރިކަން އެމްޑީޕީގެ ސަރުކާރަކަށް ބަދަލުވިފަހުން ގާތްގުޅުމެއް ބާއްވަމުންދަނީ އިންޑިއާއެވެ. ނަމަވެސް މިދިޔަ މަހުގެ ތެރޭގައި، ރާއްޖޭގެ ފޮރިިން މިނިސްޓަރު އަބްދުﷲ ޝާހިދު ވަނީ، އދ.ގެ އާންމު މަޖިލީހުގެ ރައީސްގެ ހައިސިއްޔަތުން ޗައިނާއަށް ވަޑައިގެންފަ އެވެ.


China ge Sinopharm vaccine Raajje ah genesfi\n11 ފެބްރުއަރީ 2021 - 12:50:17\nޗައިނާގެ ސެނޮފާމް ވެކްސިން ރާއްޖެއަށް ލިބިފައިވާ ކަމަށް އެޗްއީއޯސީއިން ބުނެފިއެވެ.\nއެޗްއީއޯސީއިން ބުނެފައި ވަނީ ރާއްޖޭގެ ސަރުކާރަށް ވަނީ ޗައިނާގެ ސެނޮފާމް ވެކްސިންގެ 5،000 ޑޯޒް ހިލޭ އެހީގެ ގޮތުގައި ލިބިފައި ކަމަށެވެ. އަދި ކޮވިކްޝީލްޑާ އެއްގޮތަށް ސެނޮފާމް ވެކްސިން ވެސް ޖަހަން ފަށާނީ ފުޑް އެންޑް ޑްރަގް އޮތޯރިޓީއިން ހުއްދަ ދިނުމުން ކަމަށެވެ.\nރާއްޖެއަށް ކޮވިޑް ވެކްސިންގެ 5،000 ޑޯޒް ލިބިފައިވަނީ އިއްޔެ ކަމަށް ރައީސް އޮފީހުން ބޭއްވި ޕްރެސް ކޮންފަރެންސްގައި ރައީސް އޮފީހުގެ ތަރުޖަމާނު މަބްރޫކު އަޒީޒު ވަނީ ވިދާޅުވެފައެވެ. ނަމަވެސް އެއީ ކޮން ވައްތަރެއްގެ ވެކްސިނެއް ކަމެއް މަބްރޫކް ހާމައެއް ނުކުރައްވައެއެވެ.\nރާއްޖޭގައި މި މަހުގެ އެއްވަނަ ދުވަހު ވަނީ އިންޑިއާއިން ހަދިޔާ ކުރި ކޮވިކްޝީލްޑް ވެކްސިން ޖަހަން ފަށާފައެވެ. އެ ވެކްސިނަނީ ކޮވިޑް 19 އިން 90 ޕަސަންޓު ރައްކާތެރިކޮށްދޭ ވެކްސިނަކަށް ވާއިރު އިއްޔެ ލިބިގެން ދިޔަ ސެނޮފާމް ވެކްސިނަކީ 79 ޕަސަންޓު ރައްކާތެރި ކޮށްދޭ ވެކްސިނެއް ކަމަށް ޓެސްޓުތަކުން ވަނީ ދައްކާފައެވެ.


23 million dollar ge cheque thakaa havaaluvin, Khiyaanaatheh nuvan, : Ziyath | Mihaaru\nޒިޔަތު: އެމްއެމްޕީއާރުސީއަށް ލިބޭ ފައިސާ ޓޫރިޒަމް މިނިސްޓްރީއާ ހަވާލުކުރަން އޭރު އަންގާފައި އޮންނަ ކަމަށް އޭނާގެ ފަރާތުން ބުނޭ --ފޮޓޯ/މިހާރު\n23 މިލިއަން ޑޮލަރުގެ ޗެކްތަކާ ހަވާލުވިން، ޚިޔާނާތެއް ނުވަން: ޒިޔަތު\n11 ނޮވެމްބަރ 2017 - 17:57 59 comments\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ފައިސާއަށް ޚިޔާނާތްތެރިނުވާ ކަމަށާއި ރަށްތަކާއި ފަޅުތައް ދޫކޮށްގެން ލިބުނު 23 މިލިއަން ޑޮލަރު (357 މިލިއަން ރުފިޔާ)ގެ ޗެކްތަކާ ހަވާލުވި ނަމަވެސް އެއަށް ޚިޔާނާތްތެރި ވެފައި ނުވާ ކަމަށް އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ފަރާތުން ކޯޓުގައި މިއަދު ބުނެފި އެވެ.\nއެމްއެމްޕީއާރުސީ މެދުވެރިކޮށް ރަށްތަކާއި ފަޅުތައް ދޫކުރުމުން ދައުލަތަށް ލިބެން ޖެހޭ އެތައް މިލިއަން ޑޮލަރަކަށް ޚިޔާނާތްތެރިވި ކަމަށް ބުނެ ޒިޔަތުގެ މައްޗަށް ކުރާ 30 ދައުވާގެ ތެރެއިން 15 ދައުވާއެއްގެ އަޑުއެހުން މިއަދު ވަނީ ކުރިއަށް ގެންގޮސްފަ އެވެ. މިއަދު ކުރިއަށް ގެންދިޔަ މައްސަލަތަކުގައި، ޒިޔަތު ޚިޔާނާތްތެރިވި ކަމަށް ބުނާ ފައިސާގެ އަދަދު 23 މިލިއަން ޑޮލަރަށް އަރަ އެވެ.\nދައުލަތުގެ ދައުވާތަކުގައިވާ ގޮތުން ރަށްތަކާއި ފަޅުތައް ދޫކޮށްގެން އެކި ފަހަރު މަތިން ލިބުނު 23 މިލިއަން ޑޮލަރުގެ ޗެކްތަކާ ހަވާލުވީ ޒިޔަތެވެ. އެކަމަކު އެ ފައިސާ އެމްއެމްޕީއާރުސީއަށް ނުލިބޭ ކަމަށް ދައުވާގައިވެ އެވެ. އެއިން ކޮންމެ ދައުވާއެއް ވެސް އިއްވުމުން އެ ދައުވާތަކަށް ޒިޔަތު ވަނީ އިންކާރުކޮށްފަ އެވެ.\nޒިޔަތުގެ ވަކީލް އަހުމަދު ޔާމީން ވިދާޅުވީ އެ ޗެކްތަކާ ޒިޔަތު ހަވާލުވި ކަމަށާއި ފައިސާ ލިބުނު ކަމުގެ ހެއްކެއްގެ ގޮތުން ޕްރޫފް އޮފް ޕޭމަންޓް އޭރުގެ ޓޫރިޒަމް މިނިސްޓަރު އަދި ފަހުން ނައިބު ރައީސަކަށް ހުންނެވި އަދީބާ ހަވާލުކުރީ ކަމަށެވެ. އެކަން އެގޮތަށް ކުރީ ފައިސާ ލިބުނު ކަމުގެ ހެއްކެއްގެ ގޮތުން، އެކަން އެގޮތަށް ކުރަން ޓޫރިޒަމް މިނިސްޓްރީން އަންގާފައި އޮންނާތީ ކަމަށް ޔާމީން ވިދާޅުވި އެވެ. އަދި އެމްއެމްޕީއާރުސީގެ ފައިސާއާ ގުޅޭ އެއްވެސް އުސޫލަކާ ޚިލާފަށް ޒިޔަތު ކަމެއް ނުކުރާ ކަމަށް ވެސް އޭނާ ވިދާޅުވި އެވެ.\nޔާމީން ވިދާޅުވި ގޮތުގައި އެ ޗެކްތައް ދޫކޮށްފައި ހުރީ އެމްއެމްޕީއާރުސީއަށް ފައިސާ ނެގޭ ގޮތަށް ކަމަށް ވިޔަސް އެ ޗެކްތައް ޖަމާކޮށްފައި ހުރީ އެސްއޯއެފްގެ އެކައުންޓަކަށެވެ. އެސްއޯއެފްގެ އެކައުންޓަކަށް އެ ފައިސާ ޖަމާނުކުރެވޭނެ ކަމަށާއި އެއީ އެމްއެމްޕީއާރުސީން ފާސްކޮށް، ބޭންކް އޮފް މޯލްޑިވްސަށް ހުށަހަޅާފައިވާ ބޯޑް ރިޒޮލިއުޝަނާ ޚިލާފަށް ކޮށްފައިވާ ކަމެއް ކަމަށް ވެސް ޔާމީން ވިދާޅުވި އެވެ.\nއެސްއޯއެފްއަކީ ޚިޔާނާތުގެ ފައިސާ ދައުރު ކުރުވި ކަމަށް ބުނާ ކުންފުންޏެވެ.\nއަދީބު: ޒިޔަތުގެ ފަރާތުން ބުނަނީ ޗެކްތައް ހަވާލުކުރީ އަދީބާ ކަމަށް --ފޮޓޯ/މިހާރު\nއެ ދައުވާތަކަށް ޒިޔަތު އިންކާރުކުރުމުން ދައުލަތުން ވަނީ ޒިޔަތާ ދެކޮޅަށް ބައެއް މީހުންނާއި ބައެއް ލިޔުންތައް ހެކީގެ ގޮތުގައި ހުށަހަޅައިފަ އެވެ. އެކަމަކު ހެކިންގެ ގޮތުގައި ހުށަހެޅި މީހުން ދައުލަތުން ވަނީ ސިއްރުކޮށްފަ އެވެ.\nހެކިތަކަށް ބެލުމަށް ފަހު ގާޒީ އަލީ އާދަމް ނިންމެވީ ދައުލަތުން ހުށަހަޅާފައިވާ ހެކިތަކަށް މަދަނީ މިންގަނޑުން ބަލާއިރު އެ ދައުވާ ކުރިއަށް ގެންދެވޭނެ ކަމަށެވެ. ޖިނާއީ އިޖްރާއާތުގެ ގާނޫނު ބުނާ ގޮތުން ޖިނާއީ ކޮންމެ މައްސަލައެއް ވެސް ކުރިއަށް ގެންދެވޭނެ ކަން ނުވަތަ ނޫން ކަން މަދަނީ މިންގަނޑުން ބަލައި، ކޯޓުން ގޮތެއް ނިންމަން ޖެހެ އެވެ.\nހަތަރު ގަޑިއެއްހާއިރަށް ދެމިގެންދިޔަ މިއަދުގެ އަޑުއެހުން ނިންމާލީ ޝަރީއަތުގެ އަސްލު އަޑުއެހުންތައް ފަށައިގަތުމުގެ ކުރިން ދެ ފަރާތުން ހުށަހަޅަން ބޭނުންވާ ހުށަހެޅުންތަކަށް ފުރުސަތު ދިނުމަށް ފަހު އެވެ. އެ މައްސަލަތަކުގައި ދެން އަޑުއެހުމެއް އޮންނާނީ އަންނަ މަހު އެވެ.\nމިއަދު ގިނައިން ކުރިއަށް ގެންދިޔައީ ކުރީގެ ގާނޫނުލް އުގޫބާތަށް އަމަލު ކުރިއިރު ހިނގާފައިވާ ހާދިސާތަކާ ގުޅޭ މައްސަލަތަކަށް ވާތީ އެ ދައުވާތައް އުފުލީ ވެސް ކުރީގެ ގާނޫނުލް އުގޫބާތުގެ ދަށުންނެވެ. އެ ގާނޫނު އޮތް ގޮތުން އެ ހުރިހާ ދައުވާތަކެއް ސާބިތުވެއްޖެ ނަމަ ޒިޔަތަށް 15،000 އެއްހާ އަހަރުގެ ޖަލު ހުކުމެއް އައުމުގެ ފުރުސަތު އޮތަސް މިހާރު އަމަލުކުރާ ގާނޫނުލް އުގޫބާތުގެ ދަށުން ލިބޭނީ އެއަށް ވުރެ ލުއި އަދަބެކެވެ.\nކުށް ކުރި ފަހުން ގާނޫނަށް އަންނަ ބަދަލަކުން އެ ކުށަކަށް ލުއި އަދަބެއް ކަނޑައަޅާފައިވާ ނަމަ އެ މީހަކަށް ދޭން ޖެހޭނީ ފަހުން ހެދި ގާނޫނުގައި ބުނާ ލުއި އަދަބެވެ.\nކުރީގެ ގާނޫނުލް އުގޫބާތު އޮންނަ ގޮތުން ޚިޔާނާތްތެރިވާ ފައިސާގެ އަދަދު 10،000ރ. އަށް ވުރެ އިތުރުވާ ނަމަ، އިތުރުވާ ކޮންމެ 1،000ރ. އަކަށް އެއް މަސް ދުވަހުގެ އަދަބެއް އިތުރުވާނެ އެވެ.\nއެކަމަކު މިހާރު އަމަލުކުރާ ގާނޫނުލް އުގޫބާތުގެ ދަށުން ޚިޔާނާތްތެރިވުމުގެ ކުށަށް އޮންނަ އަސާސީ އަދަބަކީ ތިން އަހަރާއި ދެ މަހާއި 12 ދުވަހަށް ޖަލަށް ލުމެވެ. އެހެންވެ، އެ 15 ދައުވާ ސާބިތުވިޔަސް ޒިޔަތަށް އަންނާނީ 45 އަހަރުގެ ހުކުމެއް ކަމަށް ބެލެވެ އެވެ. އަދި ކުށަށް އިއުތިރާފްވެއްޖެ ނަމަ އެއަށް ވުރެ ވެސް އަދަބު ލުއިވާނެ އެވެ.\nމިއަދު ކުރިއަށް ގެންދިޔަ 15 މައްސަލަ ފިޔަވައި، ބާކީ އޮތް 15 މައްސަލައިގެ އަޑުއެހުންތައް އަންނަ އަންގާރަ ދުވަހު ބާއްވާނެ އެވެ.\nފަސް މިލިއަން ޑޮލަރަށް ޚިޔާނާތްތެރިވިކަން ސާބިތުވެގެން ޒިޔަތު މިހާރު ވެސް ގެންދަނީ އަށް އަހަރުގެ ޖަލު ހުކުމެއް ތަންފީޒު ކުރަމުންނެވެ.


ރައްޔިތުންގެ މަޖިލިސް ފެއިލް ވެއްޖެ – އަލްހާން – Maldivian Democratic Party\n08 އޮގަސްޓް 2010\nރައްޔިތުންގެ މަޖިލިސް ފެއިލް ވެއްޖެ – އަލްހާން\n8 އޮގަސްޓް 2010\nދައުލަތުގެ3ބާރުގެ ތެރެއިން އެންމެ އުސް އެއް ބާރު ކަމަށްވާ ސްޕްރީމް ކޯޓު އެކުލަވާލުމުގައި ރައްޔިތުންގެ މަޖިލިސް ފެއިލް ވުން ދައްކައިދެނީ މުޅި ރައްޔިތުންގެ މަޖިލިސް ފެއިލްވެފައިވާކަން ކަމުގައި އެމްޑީޕީގެ ޕާލަމެންޓްރީ ގްރޫޕްގެ މެންބަރު އަދި ފޭދޫ ދާއިރާގެ މެންބަރު އަލްއުސްތާޛް އަލްހާން ފަހުމީ ވިދާޅުވެއްޖެއެވެ.\nމިއަދު މެންދުރުފަހު އެމްޑީޕީ އޮފީހުގައި ބޭއްވި ނޫސް ކޮންފަރެންސެއްގައި ވާހަކަ ދައްކަވަމުން އަލްހާން ވިދާޅުވީ، މަޖިލީހުގެ ރޭގެ ޖަލްސާ ކެންސަލްކުރު ކުރުމުންވެސް މަޖިލިސް ފެއިލްވެފައިވާކަން ދޭހަވާ ކަމަށެވެ. އަދި އެމްޑީޕީ ޕާލަމެންޓްރީ ގްރޫޕުން ބޭނުންވަނީ ވީހާވެސް އަވަހަށް ސްޕްރީމް ކޯޓު އެކުލަވާލަން ކަމަށް އަލްހާން ވިދާޅުވިއެވެ.\nމި ނޫސް ކޮންފަރެންސްގައި ވާހަކަ ދައްކަވަމުން އެމްޑީޕީ ޕާލަމެންޓްރީ ގްރޫޕްގެ މެންބަރު އަދި ބިލެތްދޫ ދާއިރާގެ މެންބަރު އަލްއުސްތާޛް އަޙުމަދު ހަމްޒާ ވިދާޅުވީ އިންތިޤާލީ މަރުހަލާ ނިމެންވާއިރަށް ނިންމަންޖެހޭ ކަންތައްތައް ނިންމުމަށް އެމްޑީޕީ ޕާލަމެންޓްރީ ގްރޫޕުން ކުރަންހުރި ހުރިހާ ކަމެއް ކުރިކަމަށާއި، ފަނޑިޔާރުން ދާއިމީ ކުރުމުގެ މައްސަލައިގައި އެމްޑީޕީން ކަންބޮޑުވަނީ ތަޢުލީމާއި ތަމްރީން ލިބިފައި ނެތް ޤާބިލް ބަޔަކު ފަނޑިޔާރުންގެ ތެރޭގައި ތިބުމުން ކަމަށާއި، އެޕާޓީން ބޭނުންވަނީ ތަޢްލީމީ ގޮތުން ޤާބިލްކަމެއް ނެތް ފަނޑިޔާރުންނަށް، ތަޢުލީމް ލިބިދިނުމަށް7އަހަރުގެ ފުރުސަތެއް ދިނުމަށްފަހު، އޭގެ ފަހުން ދާއިމީ ކުރުމަށް ކަމަށެވެ.


ސިޔަރަތު ފިލާވަޅު 10 – DhiSalafiyyah\nސިޔަރަތު ފިލާވަޅު 10\n05/03/2012 محمد ﷺ ގެ ސިޔަރަތު, ފިލާވަޅު, ސިޔަރަތާއި ތާރީޚްއައްޝައިޚް އަޙްމަދު މިޙްސަން މުޙައްމަދު\nރަސޫލުﷲ ޞައްލަﷲ ޢަލައިހި ވަސައްލަމަގެ މުދިންބޭކަލުންނާއި ލިޔުއްވާބޭކަލުންނާއި ސަފީރުބޭކަލުން.\nއަޅުގަނޑުމެންގެ ލޮބުވެތި ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ ހަތަރު މުދިންބޭކަލުން ތިއްބެވިއެވެ. މިބޭކަލުންގެ ވަޟީފާއަކީ ބަންގި ގޮވުމެވެ. މިބޭކަލުންނަކީ، މަދީނާގައި ބިލާލް –ރަޟިޔަﷲ ޢަންހު- އާއި އިބްނު އުއްމު މަކްތޫމް –ރަޟިޔަﷲޢަންހު- އެވެ. އަދި މައްކާގައި އަބޫ މަޙްޒޫރާ –ރަޟިޔަﷲޢަންހު- އެވެ. އަދި ޤުބާގައި ސަޢްދުލް ޤަރަޡު –ރަޟިޔަﷲޢަންހު- އެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ވަރަށްގިނަ ލިޔުއްވާ ބޭކަލުން ތިއްބެވިއެވެ. އޭގެތެރޭގައި ހަތަރު ޚަލީފާއިން ހިމެނި ވަޑައިގަންނަވައެވެ. އެއީ އަބޫބަކުރު –ރަޟިޔަﷲޢަންހު- އާއި ޢުމަރު ބުނުލް ޚައްޠާބު –ރަޟިޔަﷲޢަންހު- އާއި ޢުޘްމާން ބުން ޢައްފާން –ރަޟިޔަﷲޢަންހު- އާއި ޢަލީ ބިން އަބީޠާލިބު –ރަޟިޔަﷲޢަންހު- އެވެ. އަދި މުޢާވިޔާ ބުން އަބީ ސުފްޔާން –ރަޟިޔަﷲޢަންހު- އާއި ޒައިދު ބުން ޘާބިތު –ރަޟިޔަﷲޢަންހު- އާއި ޢާމިރު ބުން ފުހައިރާ –ރަޟިޔަﷲޢަންހު- އާއި ޢަބްދުﷲ ބުން އަލްއަރްޤަމް އައްޒުހުރީ –ރަޟިޔަﷲޢަންހު- އާއި އުބައްޔު ބުން ކަޢުބު –ރަޟިޔަﷲޢަންހު- ޘާބިތު ބުން ޤައިސް ބުން ޝައްމާސް –ރަޟިޔަﷲޢަންހު- އާއި ޚާލިދު ބުން ސަޢީދު ބުނުލް ޢާޞް –ރަޟިޔަﷲޢަންހު- އާއި ޙަންޡަލާ ބުން އައްރަބީޢު އަލްއަސަދީ –ރަޟިޔަﷲޢަންހު- އާއި ޝުރަޙްބީލް ބުން ޙަސަނަތު –ރަޟިޔަﷲޢަންހު- ވެސް އިތުރު އެކަލޭގެފާނުގެ ލިޔުއްވާ ބޭކަލުންގެ ތެރޭގައި ހިމެނިވަޑައިގަންނަވައެވެ. މީގެތެރޭގައި ލިޔުއްވުމުގައި އަރާތިއްބެވި ބޭކަލުންނަކީ މުޢާވިޔާ ބިން އަބީ ސުފްޔާން –ރަޟިޔަﷲޢަންހު- އާއި ޒައިދު ބުން ޘާބިތު –ރަޟިޔަﷲޢަންހު- އެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ރަސޫލުންނާއި އެކަލޭގެފާނުގެ ސަފީރު ބޭކަލުން:\nރަސޫލުﷲ ޞައްލަﷲ ޢަލައިހި ވަސައްލަމަގެ ފަތްޕުޅު ތަކާއި މެސެޖުފުޅުތައް ރަށްރަށުގެ މަލިކުންނަށް ފޮނުއްވުމަށްޓަކައި އެކަލޭގެފާނުގެ ރަސޫލުންނާއި ސަފީރުބޭކަލުން ތިއްބެވިއެވެ. އެއީ ރަށްރަށުގެ ރަސްރަސްކަލުންނަށް އިސްލާމްދީނަށް ގޮވާލެއްވުމަށްޓަކައެވެ.\nމިގޮތުން ޙަބުޝްކަރައިގެ ރަސްގެފާނު ނަޖާޝީ ގެ އަރިހަށް ޢަމްރު ބުން އުމައްޔަތު އައްޟަމްރީ –ރަޟިޔަﷲޢަންހު- ފޮނުއްވިއެވެ. އަދި އޭގެފަހުން ނަޖާޝީ އިސްލާމްވެވަޑައިގެންނެވިއެވެ. އަދި ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނު އަވަހާރަވުމުން އެކަލޭގެފާނުގެ މައްޗަށް ޣައިބުގައި ކަށުނާމާދު ކުރެއްވިއެވެ.\nއަދި ދިޙްޔަތު ބުން ޚަލީފަތުލް ކަލްބީ –ރަޟިޔަﷲޢަންހު- ހިރަޤުލްގެ ގާތަށް ފޮނުއްވިއެވެ. އަދި އެކަލޭގެފާނު ހިރަޤުލް އަށް ދީނަށް ގޮވާލެއްވުމުން އެ ގޮވާލެއްވުމަކީ ޙައްޤު ގޮވާލެއްވުމެއްކަން ހިރަޤުލް އަށް ފަހުމްވިއެވެ. އެހެން ނަމަވެސް ހިރަޤުލްގެ ޤައުމުގެ މީހުން ހިރަޤުލްއާއި އެއްބަސްނުވުމުގެ ސަބަބުން އިސްލާމްވުމުން އެކަހެރިވެގަތެވެ. ހިރަޤުލްއަކީ ރޯމަނުންގެ ރަސްގެފާނެވެ.\nއަދި ޢަބްދުﷲ ބުން ޙުޒާފާ އައްސަހްމީ –ރަޟިޔަﷲޢަންހު- ، ފާރިސްކަރައިގެ ރަސްގެފާނު ކިސްރާގެ ގާތަށް ފޮނުއްވިއެވެ. އެހެން ނަމަވެސް ކިސްރާ ބޮޑާވެގަނެ ރަސޫލުﷲ ޞައްލަﷲ ޢަލައިހި ވަސައްލަމަ ފޮނުއްވި ސިޓީފުޅު ވީދާލިއެވެ. ދެންފަހެ ﷲ ތަޢާލާ ކިސްރާގެ ވެރިކަމާއި އޭނާގެ ޤައުމުގެ ބާރުކަނޑުވާލައްވައި ބަލިކުރެއްވިއެވެ.\nއަދި އިސްކަންދަރިއްޔާ އާއި މިޞްރުގެ ރަސްގެފާނު އަލްމަޤޫޤިސް ގެ ގާތަށް ޙާޠިބު ބިން އަބީ ބަލްތަޢަތު އައްލުޚްމީ -ރަޟިޔަﷲޢަންހު- ފޮނުއްވިއެވެ. އަދި އެކަލޭގެފާނު ދީނަށްގޮވާލެއްވުމުން އެއީ ހެޔޮވާހަކަތަކެއް ކަމުގައި އޭނާ ބުންޏެވެ. އަދި އިސްލާމްދީނާ ގާތްވިއެވެ. އެހެނެއްކަމަކު އިސްލާމްދީން ޤަބޫލްކުރުމުން އެއްކިބާވިއެވެ.\nއަދި ޢުއްމާންގެ ދެ ރަސްކަލުންގެ އަރިހަށް ޢަމްރު ބުނުލް ޢާޞް –ރަޟިޔަﷲޢަންހު- ފޮނުއްވިއެވެ. އަދި މިދެރަސްކަލުން އިސްލާމްވެވަޑައިގަނެ ރަސޫލުﷲ ޞައްލަﷲ ޢަލައިހިވަސައްލަމަގެ ރިސާލަތު ޤަބޫލުކުރެއްވިއެވެ.\nއަދި ސަލީޠު ބުން ޢަމްރު އަލްޢާމިރީ –ރަޟިޔަﷲޢަންހު- ޔަމާމާއަށް ފޮނުއްވިއެވެ. އެއީ ހަވްޒަތު ބިން ޢަލީ އަލްޙަނަފީގެ ގާތަށެވެ. އޭނާ އަކަލޭގެފާނާއި ބައްދަލުކުރައްވައި ހެޔޮކޮށް ހިއްތެވިއެވެ. އެހެންނަމަވެސް އިސްމްވްވުމާއި ދުރުވެގަތެވެ.\nއަދި ޝާމްކަރައިގެ ބިމުގައިވާ ބަލްޤާއު ކިޔާރަށުގެ ރަސްގެފާނު އަލްޙާރިޘް ބުން އަބީ ޝަމިރު އަލްޣަސާނީ ގެ ގާތަށް ޝުޖާޢު ބުން ވަހްބު އަލް އަސަދީ -ރަޟިޔަﷲޢަންހު- ފޮނުއްވިއެވެ. އޭނާ ރަސޫލުﷲ ޞައްލަﷲ ޢަލައިހިވަސައްލަމަގެ ސިޓީފުޅު ކިޔުމަށްފަހު އެ ސިޓީފުޅު އުކާލިއެވެ.\nއަދި ޔަމަނުގެ ރަސްރަސްކަލުންގެ ތެރެއިން ރަސްކަލެއްކަމުގައިވާ އަލްޙާރިޘް އަލްޙުމައިރީ ގެ ގާތަށް އަލްމުހާޖިރު ބުން އަބީ އުމައްޔާ އަލްމަޙްޒޫމީ –ރަޟިޔަﷲޢަންހު- ފޮނުއްވެވިއެވެ. އެ ރަސްގެފާނު އިސްލާމްދީނަށް ވަނުމާމެދު ހަދާނެގޮތެއް ނޭނގި ދީނަށް ވަނުމުން ދުރުހެލިވިއެވެ.\nއަދި ބަޙްރައިންގެ ރަސްގެފާނު އަލްމުންޒިރު ބުން ސާވާ އަލްޢަބްދީ ގެ އަރިހަށް އަލްޢަލާއު ބުން އަލްޙަޟަރުމީ ފޮނުއްވެވިއެވެ. އަދި އެރަސްގެފާނު އިސްލާމްދީން ޤަބޫލްކުރައްވައި ރަސޫލުﷲ ޞައްލަﷲ ޢަލައިހިވަސައްލަމަގެ ރަސޫލުކަން ތެދުކުރެއްވިއެވެ.\nއަދި އަބޫ މޫސަލް ޢަޝްޢަރީ -ރަޟިޔަﷲޢަންހު- އާއި މުޢާޒު ބުން ޖަބަލް -ރަޟިޔަﷲޢަންހު-، ޔަމަނުގެ ޢާއްމުންނަށް ދީނަށް ގޮވާލައި ދީން އުގަންނަވައި ދިނުމަށްޓަކައި ފޮނުއްވިއެވެ. އޭގެ ނަތީޖާއެއްގެ ގޮތުން ޔަމަނުގެ ޢާމުންނާއި އެތަނުގެ ރަސްރަސްކަލުން އެއްވެސް ހަނގުރާމައަކާއި ނުލާ އިސްލާމްދީނަށް ވެންނެވިއެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ ކަންތައްތައް ކޮށްދެއްވުމަށަޓަކައި އެކަލޭގެފާނު ޚާދިމުން ތިއްބެވިއެވެ. އެކަލޭގެފަނުގެ ކަންކަން ރޭއްވެވުމަށްވެސްމެވެ. މިގޮތުން އަނަސް ބިން މާލިކު –ރަޟިޔަﷲޢަންހު- އާއި ހިންދު –ރަޟިޔަﷲޢަންހާ- އާއި އަސްމާ –ރަޟިޔަﷲޢަންހާ- އާއި ޙާރިޘަތުލް އަސްލަމީގެ ދަރިދަރިކަލުންނާއި ރަބީޢަތު ކަޢުބުލް އަސްލަމީ –ރަޟިޔަﷲޢަންހު- އާއި ޢަބދުﷲ ބުން މަސްޢޫދު (ރަސޫލުﷲ ޞައްލަﷲ ޢަލައިހިވަސައްލަމަގެ ފައިވާންޕުޅުގެ ސާހިބާ) –ރަޟިޔަﷲޢަންހު- އާއި ޢުގުބަތު ބުން ޢާމިރު އަލްޖުހަނީ –ރަޟިޔަﷲޢަންހު- އާއި ރަސޫލުﷲ ޞައްލަﷲ ޢަލައިހި ވަސައްލަމަގެ ޖަމަލުކޮޅު ބަލަހައްޓަވާ ބިލާލް އިބްނު ރަބާޙު –ރަޟިޔަﷲޢަންހު- އާއި އަދިވެސް އިތުރުބޭފުޅުން ތިއްބެވިއެވެ.\nމާތް ނަބިއްޔާ ޞައްލަﷲ ޢަލައިހި ވަސައްލަމަ ވަރަށްގިނަ އަޅުން މިނިވަންކުރެއްވިއެވެ، އެބޭކަލުން ވީ އެކަލޭގެފާނުގެ އަޅުންގެ ގޮތުގައެވެ. އޭގެތެރޭގައި ޒައިދު ބުން ޘާބިތު –ރަޟިޔަﷲޢަންހު- އާއި އެކަލޭގެފާނުގެ ދަރިކަލުން އުސާމާ ބުން ޒައިދު –ރަޟިޔަﷲޢަންހު- ހިމެނިވަޑައިގަންނަވައެވެ. އަދި ޘަވްބާން ބުން ބުޖުދު –ރަޟިޔަﷲޢަންހު- އާއި އަބޫ ރާފިޢު –ރަޟިޔަﷲޢަންހު- އާއި އަބޫ މުވައިބިތު –ރަޟިޔަﷲޢަންހު- އާއި ސަފީނާ –ރަޟިޔަﷲޢަންހު- ހިމެނިވަޑައިގަންނަވައެވެ. މިބޭކަލުންގެ ޢަދަދު ވަރަށްގިނައެވެ. ބުނެވޭ ގޮތުގައި މިބޭބޭކަލުންގެ ޢަދަދު 40 އެވެ.\n1- ރަސޫލުﷲ ޞައްލަﷲ ޢަލައިހި ވަސައްލަމަގެ ޙަޔާތްޕުޅުގައި ޤުބާ މިސްކިތުގެ މުދިމަކަށް ހުންނެވީ ކޮންބޭކަލެއް؟\n2- ރަސޫލުﷲ ޞައްލަﷲ ޢަލައިހި ވަސައްލަމަގެ ޙަޔާތްޕުޅުގައި މަސްޖިދުއްނަބަވީގެ މުދިންކަމުގައި ދެ ބޭކަލުން ތިއްބެވިއެވެ. މަސްޖިދުއްނަބަވީ ހުންނަނީ މަދީނާގައެވެ. އެއީ ކޮން ދެ ބޭކަލުންތޯއެވެ؟\n3- ރަސޫލުﷲ ޞައަލްﷲ ޢަލައިހިވަސައްލަމަގެ ދަޢުވަތާއިގެން ސަފީރުން ފޮނުއްވުމުން އެކަލޭގެފާނުގެ ބަސްފުޅު ތެދުކޮށް އިސްލާމްވީ ރަސްކަލުންތަކެއްގެ ނަންފުޅު ލިޔޭ!\n4- ރަސޫލުﷲ ޞައްލަﷲ ޢަލައިހި ވަސައްލަމަގެ ޚާދިމުންގެ ތެރެއިން3ބޭކަލުންގެ ނަންފުޅު ލިޔޭ!\n5- ޢަބްދުﷲ ބުން މަސްޢޫދު –ރަޟިޔަﷲޢަންހު- އަކީ ކޮން ބޭކަލެއްތޯއެވެ؟\nމފިލާވަޅުގެ އެހެން ބައިތައް ބެއްލެވުމަށް


ފުވައްމުލަކު ސިޓީގެ ފެނުގެ ޚިދުމަތުން އަގު ނެގުމަށް ހަމަޖެހިފައިވާގޮތް އާންމުކޮށްފިMikal News\n25 އޭޕްރީލް 2019, 9:00 |\nފުވައްމުލަކުގައި ގާއިމުކުރި ފެނުގެ ނިޒާމުން އަގު ނެގުމަށް ހަމަޖެހިފާ ގޮތް ފެނަކަ ކޯޕަރޭޝަނުން އާންމުކޮށްފިއެވެ. އިއްޔެ އާންމުކުރި އަގުތައް ނެގުމަށް ހަމަޖެހިފައިވަނީ އަންނަ މަހު 1 ވަނަ ދުވަހުން ފެށިގެންކަމަށް ފެނަކަ ކޯޕަރޭޝަނުން ހާމަކުރެއެވެ.\nމިއަދުން ފެށިގެން މިމަހުގެ 30 ވަނ ދުވަހުގެ ނިޔަލަށް ފެންހޮޅިތައް ސާފުކުރުމުގެ މަސައްކަތް ކުރިއަށް ދާނެ ކަމަށާއި އެކަމުގެ ސަބަބުން އާދަޔާ ޚިލާފަށް ގިނައިން ކްލޮރިން ފެނުގައި އެކުލެވޭނެކަމަށާއި އެހެންކަމުން އެފެނަކީ ބޯން ނުވަތަ ކެއްކުމަށް އެންމެ އެކަށޭނެ ފެނަށް ނުވެދާނެކަމަށްވެސް ފެކަނަ އިން ހާމަކުރެއެވެ.\nފެނަކައިން އިއްޔެ ހާމަކުރި އަގުތަކަށް ބަލާއިރު އެންމެ ކުޑަރޭޓަކީ 30 ދުވަހަށް ދުވާލަކަށް 100 ލީޓަރަށްވުރެ މަދުން ބޭނުންކުރައްވާ ފެން ޓަނަކަށް މީހުންދިރިއުޅޭ ތަންތަނުން ނެގުމަށް ހަމަޖެހިފައިވަނީ 22 ރުފިޔާއެވެ. މިއަގުތަކަކީ އެމްޑަބްލިއުއެސްސީ އިން މާލޭގެ ގެތަކުންވެސް ނަގަމުންދާ އަގެވެ.\nއިތުރު ލިޔުންފުވައްމުލަކު ފެނާއި ނަރުދަމާފެނަކަ\nTags: ފުވައްމުލަކު ފެނާއި ނަރުދަމާ, ފެނަކަ\nޞުބު 26 އޭޕްރީލް 2019 17:04\n÷ކަމަކު ނުދޭ ކަނެކުސަނ ފީ ގެ ލިމިޓެއ ނެތުނ


Loabiveriyaa landu dhinumun fageeruve gondu hovumugai | Mihaaru\nލޯބިވެރިޔާ ލަނޑު ދިނުމުން ފަގީރުވެ ގޮނޑުހޮވުމުގައި\n11 މެއި 2017 - 06:296comments\nޖަރުމަނު މީހަކަށް އޭނާގެ ފިލިޕިންސްގެ ލޯބިވެރިޔާ ލަނޑު ދިނުމުން ހާލުގައިޖެހި ގޮނޑުހޮވައިގެން ދިރިއުޅެން ޖެހިއްޖެ އެވެ.\nކްރިސްޓޯފް ހާލުގައި ޖެހުނީ އޮންލައިނުން ދިމާވި ފިލިޕިންސް މީހަކެއްގެ އަވާގައި ޖެހި، ފިލިޕިންސަށް ދިއުމުން އޭނާގެ ހުރިހާ ފައިސާއަކާއި މުދަލެއް ލޯބިވެރިޔާ އަތުލުމުންނެވެ.\nކާމީ ވެބްސައިޓްގައި ފިލިޕީންސް މީހަކު ވަނީ މި ކްރިސްޓޯފްގެ ފޮޓޯތަކަކާއެކު އެ މީހާގެ ވާހަކަ ލިޔެފަ އެވެ. އުމުރުން 49 އަހަރުގެ ޖަރުމަނު މީހާ ފިލިޕިންސްގެ ސޭބޫ އަށް ދިޔައީ ލޯބިވެރިޔާއާ ބައްދަލުކުރުމަށެވެ. ނަމަވެސް އެ އަންހެންމީހާ ވަނީ ކްރިސްޓޯފްގެ ހުރިހާ ފައިސާއެއް ޚަރަދުކޮށް ހުސްކޮށްލި އެވެ. އަދި އެންމެފަހުން ކްރިސްޓޯފް ދޫކޮށްލާފައި ފިލައިގެން ވެސް ދިޔައީ އެވެ.\nއަތުގައި އެއްވެސް ފައިސާއެއް ނެތުމުން އަމިއްލަ ގައުމަށް ދެވޭނެ ގޮތެއް ނެތި މަގުމަތީގައި އުޅޭ ކްރިސްޓޯފް ކައިބޮއެ އުޅެނީ ގޮނޑުން ހޮވާ އެއްޗެހި ވިއްކައިގެން ކަމަށްވެ އެވެ. އެ ހާލުގައި އޭނާ ދިރިއުޅޭތާ މިހާރު އަށެއް އަހަރު ވަނީ ވެފަ އެވެ.\nކްރިސްޓޯފްގެ ވާހަކަތައް ކިޔައިދިން މީހާ ބުނީ ކްރިސްޓޯފްގެ އާއިލާގެ މީހުންނަށާއި އެކުވެރިންނަށް އޭނާ އެ ހާލުގައި ފިލިޕީންސްގައި ދިރިއުޅޭކަން އެނގޭހެން ހީނުވާ ކަމަށެވެ. ކްރިސްޓޯފްގެ ވާހަކަ އޭނާ އޮންލައިންގައި އާންމުކުރީ އޭނާ ދަންނަ ކޮންމެވެސް މީހަކަށް މި ލިޔުން ފެނި ކްރިސްޓޯފް އަށް އެހީ ލިބޭނެ ކަމުގެ އުންމީދުގައި ކަމަށް ބުނެފައިވެ އެވެ.


Aa uththama fandiyaaru Muthasim: Rajjey ge sharuee dhaairaa aa gulhifaivaa bodu aailaa eh ge membereh | Mihaaru\nދިވެހިރާއްޖޭގެ އުއްތަމަ ފަނޑިޔާރު އަހުމަދު މުއުތަސިމް އަދުނާން (ވ) އާއި އެމަނިކުފާނުގެ ކާފާފުޅު ހުސެއިން ސަލާހުއްދީން (ކ) އަދި ބޮޑުބޭބޭފުޅު މުހައްމަދު ސައީދު ދީދީ.\nއާ އުއްތަމަފަނޑިޔާރު މުއުތަސިމް: ރާއްޖޭގެ ޝަރުއީ ދާއިރާއާ ގުޅިފައިވާ ބޮޑު އާއިލާއެއްގެ މެމްބަރެއް\n09 ޑިސެމްބަރ 2019 - 08:42 67 comments\nރާއްޖޭގެ އުއްތަމަ ފަނޑިޔާރުގެ މަގާމަށް އަހުމަދު މުއުތަސިމް އަދުނާން އިއްޔެ އައްޔަންކުރެއްވުމާ އެކު އެމަނިކުފާނުގެ އާއިލާ އަށް މިވަނީ ތާރީހީ ގޮތުން ހާއްސަ ޝަރަފެއް ލިބިފަ އެވެ. މުއުތަސިމަކީ މ. ބަގީޗާގޭ އާއިލާ އަށް ސީދާ ގޮތުން ނިސްބަތްވެވަޑައިގަންނަވާ ތިން ވަނަ އުއްތަމަ ފަނޑިޔާރެވެ. މީގެ ކުރިން އެމަނިކުފާނުގެ ކާފާފުޅު ހުސެއިން ސަލާހުއްދީނާއި ބޮޑުބޭބޭފުޅު މުހައްމަދު ސައީދު ދީދީ ވަނީ އެ މަގާމް ފުރުއްވައިފަ އެވެ. އަދި ރާއްޖޭގެ ޝަރުއީ އަދި ގާނޫނީ ދާއިރާގެ ތަފާތު އިސް މަގާމްތައް މުއުތަސިމްގެ އާއިލީ އެހެން ބައެއް ބޭފުޅުން ވެސް ފުރުއްވި އެވެ.\nހުސެއިން ސަލާހުއްދީން އުއްތަމަ ފަނޑިޔާރުކަން ކުރެއްވީ މިދިޔަ ގަރުނުގެ ކުރީކޮޅެވެ. ރާއްޖޭގެ ފުރަތަމަ ގާނޫނު އަސާސީ 1932 ގައި ލިޔެވި ގާނޫނީ ވެރިކަމަކަށް ރާއްޖެ ފުރޮޅި، އުފެދުނު ފުރަތަމަ ކެބިނެޓުގައި އެމަނިކުފާނަކީ ވަޒީރުލްހައްގަނިއްޔާ އެވެ. ރާއްޖޭގެ ފުރަތަމަ ޖަސްޓިސް މިނިސްޓަރެވެ.\nއުއްތަމަ ފަނޑިޔާރު އަހުމަދު މުއުތަސިމް އަދުނާން (ވ) އަށް ރައީސް އިބްރާހިމް މުހައްމަދު ސޯލިހު މަގާމުގެ ފަތްކޮޅު އަރުވަނީ. --ފޮޓޯ: ރައީސް އޮފީސް\nސަލާހުއްދީނުގެ ދަރިކަލުން އަދި މުއުތަސިމްގެ ބޮޑުބޭބޭފުޅު މުހައްމަދު ސައީދު ދީދީ އުއްތަމަ ފަނޑިޔާރުކަން ކުރެއްވީ އޭގެ ފަހުންނެވެ. މައިފުށުން، ރައީސް މައުމޫން އަބްދުލްގައްޔޫމާ ތިމާގެ ބޭފުޅެއް ކަމަށްވާ ސައީދު ދީދީ ކުރު މުއްދަތެއްގައި އެ މަގާމް ފުރުއްވުމަށް ފަހު ވަކިވެވަޑައިގަތީ އެވެ. އުމުރުފުޅުން 39 އަހަރުގައި އަވަހާރަވި ސައީދު ދީދީ އަކީ މައްކާއިންނާއި އިރާގުގެ ބަޣުދާދުންނާއި އަދި މިސްރުގެ އަޒްހަރުން ކިޔަވާވިދާޅުވި ވަރަށް ބޮޑު އިލްމުވެރިއެކެވެ.\nއޭގެ ފަހުން އަލްގާޒީ ހުސެއިން އަފީފުއްދީން (ބޮޑުފެންވަޅުގޭ ސީދީ) އާއި އަބްދުﷲ ޖަލާލުއްދީން އުއްތަމަ ފަނޑިޔާރުކަން ކުރެއްވުމަށް ފަހު މުއުތަސިމްގެ ކާފާފުޅު ސަލާހުއްދީން އަނެއްކާވެސް ފަނޑިޔާރުކަން ކުރެއްވި އެވެ.\nމުއުތަސިމްގެ އާއިލީ ބޭފުޅުންގެ ތެރެއިން އުއްތަމަ ފަނޑިޔާރުކަން ދެން ކުރެއްވީ ބައްޕާފުޅު އަދުނާން ހުސެއިންގެ ދެބެންގެދެދަރި ބޭފުޅެއް ކަމަށްވާ މުހައްމަދު ޖަމީލް ދީދީ އެވެ. ޖަމީލުގެ ބައްޕާފުޅު އަބްދުﷲ ކަމާލުއްދީނަކީ ވެސް މުއުތަސިމްގެ އާއިލީ ބޭފުޅުންގެ ތެރެއިން ރާއްޖޭގެ ޝަރުއީ އަދި ގާނޫނީ ދާއިރާ އަށް ހިދުމަތްކުރެއްވި ބޭފުޅެކެވެ. މިހާރުގެ ފޮރިން މިނިސްޓަރު އަބްދުﷲ ޝާހިދުގެ ކާފާފުޅު ވަނީ 1930ގެ އަހަރުތަކުގައި ބަންޑާރަ ނައިބުކަން ވެސް ކުރައްވައިފަ އެވެ.\nއުއްތަމަ ފަނޑިޔާރު އަހުމަދު މުއުތަސިމް އަދުނާންގެ ބައްޕާފުޅުގެ ބޮޑުބޭބޭފުޅު އަބްދުﷲ ކަމާލުއްދީން (ކ) އަދި އޭނާގެ ދަރިކަލުން މުހައްމަދު ޖަމީލް ދީދީ.\nމުއުތަސިމްގެ ބައްޕާފުޅު އަދުނާން ހުސެއިނަކީ ވެސް ގާނޫނީ ދާއިރާގެ ހިދުމަތްތެރި ބޭފުޅެކެވެ. ރާއްޖޭގެ އެންމެ ފުރަތަމަ ގާނޫނީ ވަކީލުންގެ ތެރޭގައި ހިމެނިވަވަޑައިގެންނެވި އަދުނާން ހުސެއިން، ބަންޑާރު ނައިބުކަން ތިން ފަހަރެއްގެ މަތިން ކުރެއްވި އެވެ. އެޑިއުކޭޝަން މިނިސްޓަރުގެ މަގާމުގައި ވެސް އިބްރާހިމް ނާސިރުގެ ވެރިކަމުގައި ހުންނެވި އެވެ. އެންމެ ފަހުގެ ރަދުން މުހައްމަދު ފަރީދު ދީދީގެ ޕްރައިވެޓް ސެކްރެޓަރީ އަކީ ވެސް އަދުނާނެވެ. ގާނޫނީ ދާއިރާ އިން ފޮތްތައް ވެސް ލިޔުއްވި އެވެ.\nމުއުތަސިމްގެ ބޮޑުބޭބޭފުޅު އިބްރާހިމް ޝިހާބް ވެސް ބަންޑާރު ނައިބުކަން ކުރެއްވި އެވެ.\nމުއުތަސިމްގެ އެއްބަނޑުއެއްބަފާ ބޭބޭފުޅު މުއިއްޒު އަދުނާނަކީ އެންމެ ފަހުން ރާއްޖޭގައި ހުންނެވި ޖަސްޓިސް މިނިސްޓަރެވެ. ރައީސް މައުމޫން އަބްދުލްގަައްޔޫމްގެ ވެރިކަމުގައި 2008 ގައި އާ ގާނޫނުއަސާސީ އުފެދުމާ އެކު ޖަސްޓިސް މިނިސްޓަރުގެ މަގާމު އުވުނު އިރު އެ މަސްއޫލިއްޔަތު އަދާކުރެއްވީ އޭނާ އެވެ.\nއުއްތަމަ ފަނޑިޔާރު އަހުމަދު މުއުތަސިމް އަދުނާންގެ ބައްޕާފުޅު އަދުނާން ހުސެއިން (ކ) އަދި ބޮޑުބޭބޭފުޅު އިބްރާހިމް ޝިހާބް.\nމުއުތަސިމް ނިސްބަތްވެވަޑައިގަންނަވަނީ ރާއްޖޭގެ ތާރީހުގައި މަޝްހޫރު ފަނޑިޔާރެއް ކަމަށްވާ އަލް ގާޒީ މުހައްމަދު ޝަމްސުއްދީން (އައްޑޫ ބޮޑު ފަނޑިޔާރު) ގެ ދަރިކޮޅަށެވެ. މިދިޔަ 300 އަހަރަށް ބެލި ނަމަވެސް ރާއްޖޭގެ އުއްތަމަ ފަނޑިޔާރުކަމާއި ފަނޑިޔާރުކަން ކުރައްވާފައިވާ ގިނަ ބޭފުޅުން ނިސްބަތްވެވަޑައިގަންނަވަނީ އެ ދަރިކޮޅަށެވެ. މި ގަރުނަށް ބެލި ނަމަވެސް އަހުމަދު ފާއިޒް ހުސެއިން ފިޔަވައި އުއްތަމަ ފަނޑިޔާރުކަން ކުރެއްވި ހުރިހާ ބޭފުޅުންގެ މަތިކޮޅު އެ ދަރިކޮޅާ ގުޅެ އެވެ.\nސަލާހުއްދީން، ސައީދު ދީދީ، އަބްދުﷲ ޖަލާލުއްދީން، ހުސެއިން އަފީފުއްދީން، މުހައްމަދު ޖަމީލް ދީދީ، މޫސާ ފަތުހީ، މުހައްމަދު ރަޝީދު އިބްރާހީމްގެ އިތުރުން ފަހަށް ތިއްބެވި އުއްތަމަ ފަނޑިޔާރުން ކަމަށްވާ އަބްދުﷲ ސައީދާއި އަހުމަދު އަބްދުﷲ ދީދީ ވެސް ގުޅެނީ އެ ދަރިކޮޅާ އެވެ. އުއްތަމަ ފަނޑިޔާރު މުއުތަސިމާ އެކު ސުޕްރީމް ކޯޓުގެ މިހާރުގެ ބެންޗުގައި ތިއްބަވާ އަޒްމިރަލްދާ ޒާހިރާއި ހުސްނުއްސުއޫދު ނިސްބަތްވަނީ ވެސް އައްޑޫ ބޮޑު ފަނޑިޔާރުގެ ދަރިކޮޅަށެވެ.\nއިތުރު ލިޔުންތައް ތާރީހް އުއްތަމަ ފަނޑިޔާރު އަހުމަދު މުއުތަސިމް އަދުނާން (އުއްތަމަ ފަނޑިޔާރު) ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) ފަނޑިޔާރުން ސުޕްރީމް ކޯޓް ޖުޑީޝަރީ


Criminal courtakee keehkuraa thanehtho ehi meehaku 15 dhuvahah jalah! | ThePress\nކްރިމިނަލް ކޯޓުގައި ކުރިއަށް ދިޔަ އަޑުއެހުމެއްގައި އެ ކޯޓަކީ ކީއްކުރާ ތަނެއްތޯ ސުވާލުކުރި މީހަކު ކޯޓުގެ ހުރުމަތް ކެނޑިކަމަށް ނިންމައި ޖަލަށް ލައިފިއެވެ.\nމިދިޔަ ހޯމަ ދުވަހު 15 ދުވަހަށް ޖަލަށްލާން ހުކުމްކޮށްފައިވަނީ ރޭޕްކުރުމުގެ ކުށުގެ ދައުވާ އުފުލާފައިވާ ދިވެހި ފިިރިހެނެކެވެ.\nއެ ދުވަހުގެ ޝަރީއަތުގެ އަޑުއެހުމުގައި އެ މައްސަލަ ބައްލަވާ ކްރިމިނަލް ކޯޓުގެ ގާޒާ އަލީ ނަދީމް ވަނީ ބޭސްފަރުވާގެ ކަންކަމުގައި ކްރިމިނަލް ކޯޓަށް ހޯދައިދެވޭނެ ހައްލެއް ނެތް ކަމަށާއި އެ ކަމުގައި ގާނޫނީ ގޮތުން ފަހިވެފައިވާ މަގަކީ ސިވިލް ކޯޓަށް މައްސަލަ ހުށަހެޅުން ކަމަށް ވިދާާޅުވެފައެވެ. އެކަމާ ގުޅިގެން "ތީ ކީއްކުރާ ތަނެއް؟"ތޯ އެ މީހާ ވަނީ ސުވާލުކޮށްފައެވެ.\nމީގެކުރިން ވެސް ކްރިމިނަލް ކޯޓުގައި އަޑުގަދަކުރުމާއި ދައުލަތުގެ ވަކީލުންނާއި ގާޒީއާ ދިމާލަށް ހަޑިހުތުރު ބަހުން ވާހަކަ ދެއްކުމުން ވެސް ޖަލަށްލާން ހުކުމްކޮށްފައިވާއިރު ކޯޓުގައި ހުރެގެން ކޯޓުގެ ހުރުމަތް ކެނޑުމަކީ ވަގުތުން އަދަބު ކަނޑައެޅޭ ކުށެކެވެ.\nކޯޓުތަކުގެ ގާނޫނުގައި ޝަރީއަތުގެ މަޖިލީހެއް ހިނގަމުންދަނިކޮށް ކޯޓުގެ އިޒުނައެއް ނެތި ޝަރީއަތުގެ މަޖލީހުން ނުކުމެ، އެ މަޖިލީހުގެ ނިޒާމާ ހިލާފުވާ ފަދަ އަމަލެއް މީހަކު ހިންގައިފި ނަމަ ނުވަތަ ޝަރީއަތުގެ މަޖިލީހުގައި ކުރެވޭ އަމުރަކަށް ނުކިޔަމަންތެރިވެއްޖެނަމަ އެ ކަމުގެ ކުޑަބޮޑުމިނަށް ބަލައި ވަގުތުން އަދަބު ކަނޑައެޅުމުގެ ބާރު ފަނޑިޔާރަށް ލިބިގެންވެއެވެ. އަދި އެ ކުށުގެ އަދަބުތަކުގެ ގޮތުގައި ކަނޑައަޅާފައިވަނީ 10،000 ރުފިޔާއަށް ވުރެ ބޮޑު ނޫން އަދަދަކުން ޖޫރިމަނާކުރުމާއި 15 ދުވަހަށް ވުރެ ދިގު ނޫން މުއްދަތަކަށް ޖަލަށް ލުން ނުވަތަ އެއް މަސްދުވަހަށް ޖަލަށް ލުމެވެ.


ލޯބި – Page 489 – Esfiya – Dhivehi Vaahaka Site\nމޫނުބަލާ ލޯގަނޑު ކުރިމައްޗަށް ހުއްޓި އަހަރެންގެ ސިފަ ބަލާލީމެވެ. މޫނުމަތީގައި ކުރިއެކޭ އެއްވެސް ތަފާތެއް ނެތެވެ. މިހާރުވެސް ވަރަށް ރީއްޗެވެ. ވަރަށް ފުރިހަމައެވެ. އުނިކަންނުވާ ފަތްމިންޏެކޭ ވެސް ބުނެވިދާނެއެވެ. މޫނުމަތީގައި އެއްވެސް ކޫރުމެއް،...\nނާޒިމާއަށް ހީވީ އޭނާގެ މެއަށްމީހަކު ހޫނު ފެންއެއްޗެއް އޮއްސާލިހެންނެވެ. ދެލޮލުން ކަރުނަ އޮހިގަތީ ހިފެހެއްޓުމެއްނެތިއެވެ. ނަމަވެސް އޭނާހިތްވަރު ކުރާނެއެވެ. މިއޮއްހާ ދުވަހުވެސް ހިތްވަރުކުރީއެވެ. ދެންވެސް ހިތްވަރު ކުރާނެއެވެ. އޭނާގެ ލޯބިވާ ދަރިފުޅަށް ޓަކައެވެ....\nޖުލައިމަހުގެ ވިއްސާރަ ރޭތަކުގެ ތެރެއިން ރެޔެކެވެ. ވިދުވަރުގެ ގަދަ އައްޔާއި، ގުގުރީގެ އަޑު ގަދަކަމުން އަހަރެން އޮތީ ކޮޓަރިން ނުކުންނަން ވެސް ނުކެރިފައެވެ. ވިއްސާރަ ރެއެއްކަމުން ނީނާ ވެސް ވަރަށް އަވަހަށް ކޮޓަރިއަށް...\nby mohamed neer\nފެށުން މާއިދު ހޮސްޕިޓަލަށް ދިޔައީ އޭނާގެ ބައްޕަ ބަލިވެގެން ޑޮކްޓަރަށް ދައްކާށެވެ. މާއިދުގެ ބައްޕަ ނާއިފްގެ ހަށިގަނޑުބަލައި ޓެސްޓްތަކެއް ހެދުމަށްފަހު ޑޮކްޓަރ ބުނީ ނާއިފް އެނދުމަތިކުރާންޖެހޭ ކަމަށެވެ. އެކަމުގެ ސަބަބުން މާއިދު ވަރަށްބޮޑަށް...\nއަހަރެންނަށް ކަލާ ފެނުމާއިއެކު ކަލާދެކެ ލޯބިވެވުނެވެ. ކަލާގެ ހަނދެއްފަދަ މޫނު ފެނުމާއެކު އަހަރެންގެ ހިތުގެ އެންމެފުނަށް އަސަރުކުރިއެވެ. ކަލާގެ ކޯތާފަތް ފިނިފެންމަލުގެ ފިޔަފަދައެވެ. ހިތިފަތެއްފަދަ ބުމައިގެ ދަށުގައިވާ ޔާޤޫތެއްފަދަ ދެ ލޮލު ގައިވަނީ...\nހިތް ނުރޮއްވާ… (4)\nމާހީގެ ވާހަކަތައް އަޑުއަހާފަ ވަރަށް ހިތްހަމަނުޖެހިފާ އިނދެ ދެ ފަރާތަކަށް ބޯ ހޫރާލިއެވެ. “ކީއްވެތަ ދަރިފުޅުމެން ރިހާ މާ ދުރުކޮށްލައިން ތިއުޅެނީ؟ އެއީވެސް ހަމަ ދަރިފުޅުމެންގެ އެއްބަނޑު އެއްބަފާ ކުއްޖެކޭ!… ރިހާގެވެސް އަދި...\nސިޓިންރޫމުގައި ދެކޮޅަށް ހިނގާލަ ހިނގާލަ އިން ސައުދިއްޔާ އިނީ މި ދަނޑިވަޅަށް ވަރަށް ތައްޔާރު ވެގެންނެވެ. މިއީ އޭނާ ކުރިމަތިލާން ޖެހޭނެ ވަގުތުކޮޅެއްކަން ކިތަންމެ ކުރިން އެނގިފައިވި ނަމަވެސް ވަގުތު ޖެހުނު އިރު...\nމުޅި އުމުރަށްވެސް ލޯބި ވާނަމެވެ…… (8 ވަނަ ބައި)\n(ހަތްވަނަ ބަޔާއިގުޅޭ)………… ހައިކަލް ކިތަންމެ ގިނަ ވާހަކައެއް ދެއްކިޔަސް އަހަރެން މާގިނަ ވާހަކަތަކެއް ނުދައްކަމެވެ. ހައިކަލްގެ ސުވާލުތަކަށް ކުރުޖަވާބުދިނީމެވެ. އެއީ ނުދަންނަ މޫނަކަށް ވުމާއިއެކު އޭނަޔާއި ހިއްސާކުރާކަށް އަހަންނަށް މާގިނަވާހަކަތަކެއް ނޭނގުނެވެ. ފަހަރުގައި...\nބަދަލުވެ ދިޔަ ހަޔާތް – 5\nވަރަށް ހިތްވަރު ކުރުމަށްފަހު ނާޒް އަކީލް މެންގެ ގެއަށް ދިޔައެވެ. ދެތިން ފަހަރަކު ބެލް ޖެހިއިރުވެސް އެކަކުވެސް ދޮރެއް ނުހުޅުވައެވެ. އެމީހުން ކިޔާނެ އެއްޗަކާ މެދު ވިސްނާލުމާއެކު ނާޒް ފިނިވަމުން ދިޔައެވެ. ދޮރު...\nބަދަލުވެ ދިޔަ ހަޔާތް – 4\nދެން ޖެހި ގުގުރި އަދި މާބާރެވެ. ނާޒް ގަތްބިރުން ހައްތަހާ ބޮޑައް ނާޒިމް އާ ކައިރިވެލާ ނާޒިމްގެ ގަމީހުގަ ހިފަހައްޓާލިއެވެ. ނާޒް ގަޔާ ކައިރިކޮށްލެވުނީ ނާޒިމް އަށް ބޭއިހުތިޔާރު ގައެވެ. އެއީ ނާޒިމް...\n” ނާޒް އަށް ތިހާލު ޖެހުނު ސަބަބު ކިޔާދެވިދާނެތަ؟ ފާއިޒާ އެދުނެވެ. ވަގުތުން ނާޒްގެ ދެލޯ ކަރުނުން ފުރިގެން ދިޔައެވެ. ނާޒް އަށް ގިސްލާ ރޮވެން ފެށިއެވެ. ނާޒްގެ ކޮނޑުމަތީ ފާއިޒާ އަތް...\nސައިކަލުން ޖެހުނުލެއް ބާރުކަމުން ނީމް ވިއްސައިގެންދިޔައެވެ. ޒީޝް “ނީމް” އޭ ކިޔާ ހަޅޭލަވާގަތް އަޑަށް ވަހަކައަށް ގެއްލިފައިތިބި އާރިފާއާއި ނާޒިމާ ދުއްވައިގަތެވެ. އޭރު ނީމުވަނީ ހަބަރުހުސްވެފައެވެ. ނީމުގެ ގާތުގައި އިނދެގެން ޒީޝް ބާރަށް...\nހިތް ނުރޮއްވާ… (3)\nކާރު ގަރާޖްގައި ބޭއްވުމަށްފަހު ރިހާ ހިނގައިގަތީ ބޭރުން ގޭގެ އެކިއެކި ފަންގިފިލާތަކަށް އެރޭގޮތަށް ހަދާފައިވާ ސިޑިއާއި ދިމާއަށެވެ. ސިޓިންރޫމްއަށް ވަނުމަށް ހުންނަ ދޮރު މިގަޑީގައި ހުންނާނީ ތަޅުލާފަ ކަމަށްވުމުން ރިހާ އަތުގަ ޑަބަލް...\nނިމްވެސް އެނާގެ މަންމަ ދެކެ އިންތިހާޔަށް ލޯބިވޭއެވެ. ބައްޕަ ނެތުމުން އޭނާ ދެރަވޭއެވެ. އެހެނަސް މަންމަގެ ފުރިހަމަ ލޯބި ލިބެމުން ދާތީ އޭނާ ﷲ އަށް ޝުކުރުކުރޭއެވެ. އެތުއްތު ކުއްޖާވަނީ ރިވެތި އަޙުލާޤު...\n(ހަވަނަ ބަޔާއިގުޅޭ)………… އެހެންވެ ދެވަނަފަހަރަށްވެސް އަހަރެން ތޫދެކެ ލޯބިވާވާހަކަ ބުނީމެވެ. ތޫއަހަރެންގެ މީހަކަށް މުޅިއުމުރަށް ހަދަން ބޭނުންވާ ވާހަކަ ބުނީމެވެ. ތޫއާއި އެންމެ ފުރަތަމަ ބައްދަލުވީ ދުވަހުން ފެށިގެން ހުރިހާ ވާހަކައެއްވެސް ކިޔައިދިނީމެވެ....\n(ފަސްވަނަ ބަޔާއިގުޅޭ)………… ވަގުތުކައިރިވަރަކަށް ބޯޓަށް އަރަމުން ދިޔަ މީހުންވެސް އޭރު ގިނަވަމުން ދިޔައެވެ. ކޮންމެ މީހެއްގެ މޫނަށްވެސް އަހަރެން ވަކިވަކިން ބަލަން އިނީމެވެ. ތޫއާދޭތޯއެވެ. ނަމަވެސް ފުރަން ފަސްމިނިޓްވީ އިރުވެސް ތޫއެއްނާދެއެވެ. އަހަރެން...


Thauleem Dhey Hurihaa Thaneh Medhu Kandaalan HPA In Angaifi\nތައުލީމުދޭ ހުރިހާ ތަނެއް މެދުކަނޑާލަން އެޗްޕީއޭ އިން އަންގައިފި\n4 އޭޕްރިލް 2020\nސްކޫލްތަކުގެ ދަރިވަރުން/ ފޮޓޯ- އަވަސް\nރާއްޖޭގައި ތަޢުލީމުދޭ އެންމެހައި ތަންތަނުގައި ކިޔަވައިދިނުން ވަގުތީގޮތުން މެދުކަނޑާލުމަށް ހެލްތު ޕްރޮޓެކްޝަން އޭޖެންސީން (އެޗްޕީއޭ) އިން އަންގައިފިއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތް، މައިމޫނާ އަބޫބަކުރު ސޮއިކުރައްވާ މިއަދު ނެރެފައިވާ އެންގުވުމެއްގައި ވިދާޅުވީ މާދަމާއިން ފެށިގެން އެއް ހަފްތާގެ މުއްދަތަށް ރާއްޖޭގައި ތަޢުލީމުދޭ ތަންތަން ވަގުތީގޮތުން މެދުކަނޑާލުމަށް އަންގާ ކަމަށެވެ. އޭގެތެރޭގައި ސްކޫލުތަކާއި ކޮލެޖު އަދި ޔުނިވާސިޓީތައް ހިމެނެއެވެ.\nމީގެއިތުރުން ރާއްޖޭގައި ހިންގާ ޓިއުޝަން ސެންޓަރުތަކާއި، ގޭގައި އާއި އެހެނިހެން ގޮތްގޮތުން ހިންގާ ޓިއުޝަން ކްލާސްތަކާއި ޤުރުއާން ކްލާސްތަކާއި އެހެނިހެން ތަޢުލީމުދޭ ކްލާސްތަކުގައި ކިޔަވައިދިނުންވެސް ކުރިޔަށް އޮތް އެއްހަފްތާގެ މުއްދަތަށް މެދުކަނޑާލުމަށް ޑިރެކްޓަރު ޖެނެރަލް ވަނީ އަންގަވާފައެެވެ.\nއެ އެންގުމުގައި މައިމޫނާ ވަނީ އެ އެންގުމުގައި ބަޔާންކުރާ ފިޔަވަޅުތައް ތަންފީޒުކޮށް، އެ ފިޔަވަޅުތަކަށް ފުރިހަމައަށް ޢަމަލުކުރުމަށް އެންމެހައި ފަރާތްތަކާއި އިދާރާތަކަށް އަންގާ ކަމަށެވެ. އަދި މި އެންގުމާއި ގުޅިގެން ދައުލަތުގެ ކަމާއި ބެހޭ މުވައްސަސާތަކުން އަދާކުރަންޖެހޭ ޒިންމާތައް އަދާކުރުމުގެ ގޮތުން އަޅާ ފިޔަވަޅުތަކާއި ދޭ އިރުޝާދުތަކާއި އެއްގޮތަށް ޢަމަލުކުރުމަށް އެންމެހައި ފަރާތްތަކަށް އަންގާ ކަމަށްވެސް އެ އެންގުމުގައި ވެއެވެ.\nރާއްޖޭގައި ކޮވިޑް19 ފެނި ބައެއް މީހުން އެ ބައްޔަށް ޕޮޒިޓިވްވެފައިވާއިރު ސަރުކާރުން ވަނީ އެކަމާއި ގުޅިގެން ގިނަ ފިޔަވަޅުތަކެއް އަޅާފައެވެ. އެގޮތުން މި މަހުގެ ދެވަނަ ދުވަހުން ފެށިގެން ކޮންމެ ދުވަހެއްގެ ހަވީރު 17:00އިން 20:00އަށް ކާފިއު ހިންގަމުން އަންނައިރު ރާއްޖޭގައި މިދިޔަ މަހުގެ 12ވަނަ ދުވަހުން ފެށިގެން ވަނީ ސިއްހީ ކުއްލި ނުރައްކަލުގެ ހާލަތުވެސް އިއުލާން ކޮށްފައެވެ.


Silsila liyunthakun 1 | MTCC's Blog\nSilsila liyunthakun 1\n07 ޑިސެންބަރު 2010 24 ޚިޔާލުތައް\nސިލްސިލާ ލިއުންތަކުނ 1\nސިލްސިލާ ލިއުންތަކުން ބަލާލާނި އެކިފަރާތްތަކުން ލިބިފައިވާ ވަރަށް މުޢުތަބަރު މައުލޫމާތު ތަކަކަށެވެ. މިގޮތުން މިފަހަރު އަލިއަޅުވާލަން ބޭނުންވަނީ ކުންފުނީގެ އެޑިޕާރޓްމަންޓެއްގެ މައްޗަށް ބަރާސޯވާ އެއްޑިޕާރޓްމަންޓަށެވެ.\nދަންނަވަން މިއުޅެނީ އެންމެންދެންނަ ނަމުންނަމަ ކޮންޓްރެކްޓިންގ ވާހަކައެވެ. މިވީ އަހަރެއްހާ ދުވަހުގެ ތެރޭގައި ޑިޕާރޓްމަންޓްގެ ހެޑް ބަދަލުވެފާވެއެވެ(އިތުރަށް ވިދާލުވުމަށް)\nއަދި މުޅިން ރީސްޓްރަކްޗަރ ކުރެވުނެވެ. އެހެނަސް މިއީ ހަމަ އެދެއްވި “ޕްރެސެންޓޭޝަން” ސްލައިޑްތައް ފުރިހަމަކޮށްލުމުގެ ގޮތުން ދެއްކިދަޅައެއްކަމަށް ހަބަރުލިބެއެވެ. ހާއްސަކޮށް އެއަށް އިހުތިރާމްނުކުރާ އެއްފަރާތަކީ އެ އުފެއްދި އެއްފަރާތްކަމުގައިވާ މި ދަންނަވާ ޑިޕާރޓްމަންޓްގެ ވެރިޔާއެވެ.\nކޮންމެ އަކަސް މިއީ އާވައްތަރެއްގެ ބަދަލެކެވެ. މި ގޮތުން ހަމައެކަނި މިކަމަށް ބަލާލުމުންވެސް މިވެރިންގެ ވިސްނުން ދޭހަވެއެވެ.\nހިންގުމުގެ ވައްޓަފާޅި އަށް ފާޑުކިޔަން ބޭނުންވެ ހުރެ ލިބުނު މައުލޫމާތު ހިއްސާކޮށްލާނެމެވެ. މައިގަނޑުގޮތެއްގާ މިވަގުތު ހިނގަމުންދަނީ3ޕްރޮޖެކްޓެކެވެ. މީގެން އެންމެ ޕްރޮޖެކްޓެއްވެސް ދީފައިވާ މުހުލަތަށް ނުނިންމޭނެ ކަމުގެ ހެކި ހުރިހާ އެންމެންނަށްވެސް ފެންނަން އެހުރީއެވެ. މާލޭގައި ހަދާބަނދަރާއި، ކޮޅުފުށީގެ ގެތަކާއި ހުޅުމާލޭގެ މަގުން މިބުނި ވާހަކަތައްދޭހަވާނެއެވެ. އަދި އެއްގޮތަކަށްވެސްނުފެށޭ ޕްރޮޖެކްޓްތައްހުރީއެވެ\n. މިއީ ކުންފުނިން އެންމެބޮޑުހޭދައެއްކޮށް ކިޔަވައިގެން އަދި އަމިއްލައަށްކުރިން ވެރިކަމުގައި ހުރިމީހަކު ދުރުކޮށް އައްޔަންކުރިފަރާތުގެ ހާލަތެވެ. ގިނަފަރާތްތަކުގެ އުންމީދާއި މުޅިން އިދިކޮޅަށް ކަންތައްވަމުންގޮސް ވަރަށް އަވަހަށްފަލީހަތް ވާނެކަމަށްވެއެވެ. ސީނިއަރ މެނޭޖްމަންޓްގެ ގިނަބަޔަކު ތިބެނީ ކޮންޓްރެކްޓިން ނޫންނަމަ ސީ.ޕީ.އެމް.ޑީ ފުނޑުފުނޑުވެގެންދާތަންބަލާށެވެ. އެވެރިންނަށްކުރެވޭނެ އެއްވެސް ކަމެއްނެތެވެ. އިދިކޮޅަށް އެއްޗެކޭބުނެފިނަމަ ނުވަތަ ނުރުހިއްޖެނަމަ އެހެލާލަނީއެވެ. ދިރާސާތައްދައްކާގޮތުން މިފަހަރުވާނީ ކުންފުންޏަށް ވިޔަފާރީގެ ގޮތުން އެންމެ ދައް އެއްއަހަރަށެވެ. ގިނަބަޔަކުދެކޭގޮތުގައި އަމިއްލަފަރުދެއްގެ ކުޑަކުޑަ ކުންފުންޏަކަށްވުރެވެސް ފައިދާ މިފަހަރު މިކުންފުނީގައި ދައްވާނެކަމަށްބުނެވެއެވެ.\nހިތާމަޔަކީ ޑިޕާރޓްމަންޓްގައި ތިބިތައުލީމީ ތަޖުރިބާ ގޮތުން މުއްސަނދި ބަޔަކު ވަކިކޮށް ނުވަތަ ވަކިވުމަށް މަޖުބޫރުކޮށް މިގެނެވުނު ބަދަލުހިތިކަމެވެ. މާލޭގައި ހަދާ ދަތުރުވެރިންގެ ބަނދަރު ފަހުނޭވާޔަށް އެޅިފައިވާ އިރު ހުޅުމާލޭގެ މަގުތަކުގައި ތާރުއަޅާނެގޮތެއްވެސް އަދިނޭގެއެވެ. ކޮޅުފުށީގައި މަސައްކަތް ކުރާނެބަޔަކުނުލިބިފައިވާއިރު ފުވައްމުލަކުގައި ހިލަޖައްސާނެ ގޮތެއްނެތި އެވެސްވަނީ އަޅާނުލެވިފައެވެ. މިގޮތަށް ކަންތައްދަނިކޮށް އަނެއްކާވެސް އެދެއްވީ4ބަނދަރެވެ. މިޔަށް ކިހިނެތް ހަދާނެބާވައެވެ. ބަލަންތިބެމާހިނގާށެވެ. މިކަމާޒިންމާވަނީ ކާކުބާ؟ ކުންފުނީގެ މެނޭޖްމަންޓްބާ؟ ނުނީ ކުންފުނީގެ ބޯޑްބާ؟ ނޫނީ ނިކަމެތި ހިއްސާދާރުންބާ؟\nމި ލިއުމުގާ އެއްވެސް ކުށެއްނުވަތަ އުނިއިތުރުކޮށްލަންބޭނުންވެލައްވާނަމަ އެކަމެއްހިއްސާކޮށްލައްވާ؟\nPrevious BREAKING NEWS: EXECUTIVE SHUFFLED Next 30th Anniversary\n24 ޚިޔާލުތައް (+add yours?)\nޑިސެންބަރު 29, 2010 @ 19:15:54\nkalo miothee vaa deparmenteh..mihaaru goih husveema huri haa emmen ves DMT projecteh…aharee dhuvahu gaa ethurun.. adhu ithur departmentuge meehunves ethanuge masakathahe genena COO bolah bayaku eba erey……buneveynee hama\n+ , hinguntherikan rangalhee hama.. saabahey boys thah\nޑިސެންބަރު 11, 2010 @ 14:59:19\nkoba thi silisilaage dhevana baabu…miaharu mivaahaka muskuli vejje…liyela bala TSD ge haalathu kerrenya…eynu gehlun vaathanakee…\nޑިސެންބަރު 11, 2010 @ 13:05:25\nCPMD Needsadecision maker in their leadership, some one who is capable of making the right decisions based on his judgement. Well of course judgement comes from the experience, knowledge, facts & beliefs to some extent. what good isacertificate if you not make the best use of it. Even now there are people in the CPMD who has all these qualities, but the leadership lacks the ability to bring them together and utilize them. What CPMD needs now isagood leader, some one capable of leading the Team CPMD.


EPL: Hazard Adhi Higuain Ge Goal Thakaa Eku Chelsea Ah5Thareege Molheh - Vaguthu\nހަޒާޑް އަދި ހިގުއައިންގެ ގޯލްތަކާއެކު ޗެލްސީއަށް ފަސްތަރީގެ މޮޅެއް\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުގައި 5-0ގެ ނަތީޖާއަކުން ހަޑަލްސްފީލްޑް ބަލިކޮށް، ޗެލްސީން މުހިއްމު މޮޅެއް ހޯދައިފިއެވެ.\nމިރޭ އަމިއްލަ ދަނޑުގައި ޗެލްސީން ކުޅުނު މެޗަށް ނުކުތް އިރު، އެންމެފަހުން ޕްރިމިއާ ލީގުގައި ކުޅުނު ދެ މެޗުންވެސް އެ ޓީމު އޮތީ ބަލިވެފައެވެ. ހާއްސަކޮށް މިދިޔަ ހަފްތާ ތެރޭގައި އެޓީމަށް ވަނީ ބޯންމައުތު ކައިރީ 4-0ގެ ތަފާތު ބޮޑު ބައްޔަކާ ކުރިމަތިލާން ޖެހިފައެވެ.\nމިރޭގެ މެޗަށް ނުކުތް އިރު، ޗެލްސީ ދަށް ފޯމެއްގައި އޮތް ނަމަވެސް، އެޓީމަށް މިރޭގެ މެޗު ވެގެންދިޔައީ ފަސޭހަ މެޗަކަށެވެ. ހަޑަލްސްފީލްޑަށް ނުރައްކާތެރި ހަމަލާއެއްވެސް އުފެއްދިފައިނުވާ އިރު، މެޗު ކޮންޓްރޯލް ކޮށްގެން ކުޅުނީ އެޓީމުންނެވެ. މެޗުގެ 16 ވަނަ މިނެޓުގައި އެންގޯލޯ ކަންޓޭ މެދުތެރެއިން ރީތި ޕާހަކަށް ހުސްވެ، ޗެލްސީއާ އަލަށް ގުޅުނު ފޯވަޑް ހިގުއައިން އެ ޓީމަށް ލީޑު ނަގައިދިނެވެ.\nޗެލްސީއަށް ހިގުއައިން ޖަހައިދިން ފުރަތަމަ ގޯލާއެކު އެޓީމަށް ހިތްވަރު ލިބުނެވެ. ސީޒަންގެ މިހާތަނަށް އެޓީމަށް ދިމާވި އެންމެ ބޮޑު މައްސަލައަކީވެސް ގޯލް ޖަހާނެ ފޯވަޑެއް ނެތުމެވެ. މިރޭގެ މެޗުގައި ހިގުއައިން ވަނީ އޭނާގެ ފެންވަރު ދައްކާލާފައެވެ.\nޗެލްސީން ހާފް ނިންމާލީ އިތުރު ގޯލަކާވެސް އެކުގައެވެ. އޭރިއާ ތެރެއިން ކެޕްޓަން އަޒްޕިލިކުއެޓާއަށް ކުރި ފައުލަކާ ގުޅިގެން ރެފްރީ ދިން ޕެނެލްޓީ ކާމިޔާބުކޮށްދިނީ އެޑެން ހަޒާޑެވެ.\nދެވަނަ ހާފްވެސް ވަރުގަދަކޮށް ފެށީ ޗެލްސީންނެވެ. ހަޒާޑާއި ހުގުއައިންގެ ކުޅުން އެ ހާފްގައިވެސް ފާހަގަކޮށްލެވުނެވެ.\nދެވަނަ ހާފް ފެށިގެން މާ ގިނައިރެއް ނުވެ ހަޒާޑްގެ ދެވަނަ ގޯލް ފެނިގެން ދިޔަ އިރު، މެޗުގެ 69 ވަނަ މިނެޓުގައި ހުގުއައިންގެ ދެވަނަ ގޯލް ފެނިގެންދިޔައެވެ. އަރިމަތިން ހަޒާޑްގެ ހުނަރުވެރިކަމާއެކު އޭނާ އޭރިއާ ތެރެއަށްވަދެ، އޭރިއާ ރޮނގުމަތީގައި ކަހަލަ ގޮތަކަށް ހުރި ކަންޓޭއަށް ބޯޅަ ދިނެވެ. ކަންޓޭ މަޑުމަޑުން ޖައްސާލި ބޯޅަ، އޭރިއާ ބޭރުން ގޯލްގެ ކަނަށް ނިންމާލީ ހިގުއައިންނެވެ.\nމެޗުގެ ނިމެން ދަނިކޮށް ޗެލްސީގެ ފަސްވަނަ ގޯލް، ކޯނަރަކަށް އަރާ ބޮލުން ވައްދާލީ ޑިފެންޑަރު ޑޭވިޑް ލުއިޒްއެވެ.\nމިރޭގެ މޮޅާއެކު 25 މެޗުން 50 ޕޮއިންޓާއެކު ޗެލްސީ ވަނީ ހަތަރުވަނައަށް ޖެހިލާފައެވެ. އެޓީމަށްވުރެ އެއް މެޗު މަދުން ކުޅެ އާސެނަލް އޮތީ ފަސްވަނައިގައެވެ. ސިޓީ ތިންވަނައިގައި އޮތީވެސް ޗެލްސީއަށްވުރެ މެޗެއް މަދުން ކުޅެގެންނެވެ. މާދަމާރޭ އާސެނަލްއާ ސިޓީ ލީގުގައި ކުޅޭނެއެވެ.


ރައީސް އިބްރާހިމް މުޙައްމަދު ޞާލިހު އަދި ނައިބު ރައީސް ފައިސަލް މަޤާމުގެ ހުވާކުރައްވައިފި – Nilandhe\nދިވެހިރާއްޖޭގެ ޖުމްހޫރިއްޔާގެ7ވަނަ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި ރައީސުލްޖުމްހޫރިއްޔާގެ ނައިބު ފައިސަލް ނަސީމް މަޤާމުގެ ހުވާކުރައްވައިފިއެވެ.\nރައީސް އިބްރާހީމް މުޙައްމަދު ޞާލިޙާއި ނައިބު ރައީސް ފައިސަލް ނަސީމް މަޤާމުގެ ހުވާކުރެއްވުމަށް ބޭއްވި ރަސްމިއްޔާތުގައި ހުވާ ލައިދެއްވީ އުއްތަމަ ފަނޑިޔާރު އަބްދުﷲ ދީދީ އެވެ. މަޖިލީހުގެ ރިޔާސަތުގައި އިންނެވީ މަޖިލީހުގެ ރައީސް ގާސިމް އިބްރާހިމްއެވެ.\nރާއްޖޭގައި މިހާތަނަށް ބޭއްވިގެންދިޔަ ރައީސުލްޖުމްހޫރިއްޔާ ހުވާކުރުމުގެ އެންމެ ބޮޑު އަދި އެންމެ އަގުބޮޑު ރަސްމިއްޔާތުގައި، ރާއްޖޭގެ ކުރީގެ ރައީސުންކަމަށްވާ ކުރީގެ ރައީސް މައުމޫން އަބްދުލްޤައްޔޫމާއި، ކުރީގެ ރައީސް މުޙައްމަދު ނަޝީދާއި އަދި ކުރީގެ ރައީސް ޑރ. މުޙައްމަދު ވަހީދު ޙަސަންމަނިކުވަނީ ބައިވެރިވެވަޑައިގެންފައެވެ.\nހުވާކުރެއްވުމުގެ މި ރަސްމިއްޔާތުގައި، ރާއްޖޭން ބޭރުގެ 46 ގައުމެއްގެ އިއްޒަތްތެރީން ބައިވެރިވެ ވަޑައިގެންނެވިއިރު، ޚާއްޞަގޮތެއްގައި އިންޑިއާގެ ބޮޑުވަޒީރު ނަރެންދްރަ މޯދީގެ ބައިވެރިވުން ފާހަގަކޮށްލެވެއެވެ. މީގެ އިތުރުން މި ރަސްމިއްޔާތުގައި ގިނަ އަދަދެއްގެ އާންމު ރައްޔިތުންވެސް ވަނީ ބައިވެރިވެފައިވެއެވެ.\nރައީސްކަމުގެ ހުވާ ރައީސް ޞާލިޙު ކުރެއްވުމާއިއެކު ޤައުމީ ދިފާއީ ބާރުންވަނީ 21 ބަޑީގެ ސަލާމެއް އަރުވާފައެވެ.


ސުމުއްވުލްއަމީރު އިބްރާހީމް ނާޞިރު ރަންނަބަނޑޭރި ކިލެގެފާނު ރަސްމީ ޢިއްޒަތުގައި ފަސްދާނުލުމުގެ އެންމެހާ ކަންކަމުގައި ރައްޔިތުން ބައިވެރިވެވަޑައިގެން ސަރުކާރަށް ދެއްވި އެއްބާރުލެއްވުމަށްޓަކައި ދިވެހި ރައްޔިތުންނަށް ރައީސުލްޖުމްހޫރިއްޔާ ޝުކުރު އަދާކުރައްވައިފި - The President's Office\nސުމުއްވުލްއަމީރު އިބްރާހީމް ނާޞިރު ރަންނަބަނޑޭރި ކިލެގެފާނު ރަސްމީ ޢިއްޒަތުގައި ފަސްދާނުލުމުގެ އެންމެހާ ކަންކަމުގައި ރައްޔިތުން ބައިވެރިވެވަޑައިގެން ސަރުކާރަށް ދެއްވި އެއްބާރުލެއްވުމަށްޓަކައި ދިވެހި ރައްޔިތުންނަށް ރައީސުލްޖުމްހޫރިއްޔާ ޝުކުރު އަދާކުރައްވައިފި\n24 ނޮވެންބަރު 2008، ރިފަރެންސް: 2008/7\nދިވެހިރާއްޖޭގެ ރައީސުލްޖުމްހޫރިއްޔާ ކަމުގެ މަގާމު ފުރުއްވާފައިވާ ސުމުއްވުލްއަމީރު އިބްރާހީމް ނާޞިރު ރަންނަބަނޑޭރި ކިލެގެފާނު ރަސްމީ ޢިއްޒަތުގައި ފަސްދާނުލުމުގެ އެންމެހާ ކަންކަމުގައި ރައްޔިތުން ބައިވެރިވެވަޑައިގެން ސަރުކާރަށް ދެއްވި އެއްބާރުލެއްވުމާއި، އެކިލެގެފާނަށް އަދާކުރެއްވި އެންމެފަހުގެ އިޙްތިރާމަށްޓަކައި ދިވެހި ރައްޔިތުންނަށް ރައީސުލްޖުމްހޫރިއްޔާ ޝުކުރުވެރިވެވަޑައިގަންނަވައެވެ. އަދި މިކަމުގައި މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީ އަދި މޯލްޑިވްސް ނޭޝަނަލް ޑިފެންސް ފޯސްއާއި، މިނިސްޓްރީ އޮފް އިސްލާމިކް އެފެއާޒާއި، މިނިސްޓްރީ އޮފް ހޯމްއެފެއާޒާއި، މޯލްޑިވްސް ޕޮލިސް ސަރވިސް އަދި މާލޭ މުނިސިޕަލްޓީއާއި މިނިސްޓްރީ އޮފް ފޮރިން އެފެއާޒްގެ އިތުރަށް ސަރުކާރުގެ އެހެނިހެން އިދާރާތަކުންވެސް ދެއްވި ފުރިހަމަ އަވަސް ޚިދްމަތްވެސް ރައީސުލްޖުމްހޫރިއްޔާ ފާހަގަކުރައްވައެވެ.\nމިއީ ތަޢުޒިޔާއާއި ހެޔޮދުޢާގައި ދިވެހިންގެ ދީލަތިކަން ހާމަވެގެންދިޔަ ޤައުމީ ނަމޫނާއެއް ކަމަށް ރައީސުލްޖުމްހޫރިއްޔާ ދެކެވަޑައިގަންނަވައެވެ.